উদ্যোগিক আৰু ভঁৰাল ক্ষেত্ৰৰ ৰাজহুৱা দায়বদ্ধতা | IFFCO Tokio General Insurance Company in India\nউদ্যোগিক আৰু ভঁৰাল ক্ষেত্ৰৰ ৰাজহুৱা দায়বদ্ধতা\nবীমাকৃত জন আইনগত ভাৱে তৃতীয় পক্ষৰ দুৰ্ঘটনামূলক মৃত্যু্ অথবা শাৰিৰীক আঘাতৰ ক্ষতিৰ বাবে অথবা ৰোগাগ্ৰস্ত কৰাৰ বাবে অথবা কোনো সামগ্ৰীৰ নিৰ্মাণকাৰ্য্যত জড়িত কোনো বিসংগতিৰ বাবদত তৃতীয় পক্ষৰ সম্পত্তিৰ হানি অথবা বিনষ্ট হোৱাৰ ক্ষেত্ৰত ভৰিবলগীয়া ধনৰ বাবে বীমাকৃতৰ প'লিচি চলি থকা সময়ত প্ৰথমে লিখিত ৰূপত দাবী উত্থাপন কৰাৰ ক্ষেত্ৰত, লগতে আমাৰ আগৰ চুক্তিমতে ধাৰ্য্য কৰা আইনী খা-খৰছ আৰু ক্ষতিপূৰ্তিৰ সীমাৰ ভিতৰত থকা আৰু ভৰিবলগীয়া মাচুল ধন আদি আৰু প'লিচিৰ অন্য চৰ্তাদিৰ ক্ষেত্ৰত আইনমতে দায়বদ্ধ হ'ব আৰু সেইমতে প্ৰযোজ্য হ'ব আৰু এই প'লিচিৰ অধীনত ভৰিবলগীয়া সকলো পৰিমাণৰ অংক এই প'লিচিয়ে সামৰিব। অধিক জানক।\nৰেলৱে আৰু উৰাজাহাজ/বিমানবন্দৰৰ অপাৰেছনৰ কোনো দায়িত্ব\nচৌহদৰ ত্ৰুটিপূৰ্ণ ডিজাইনৰ বাবে কৰা দাবীৰ বাহিৰে ত্ৰুটিপূৰ্ণ ডিজাইন\nজাহাজ আৰু সিবিলাকৰ পৰিবহণ\nআমেৰিকা যুক্তৰাষ্ট্ৰ/কানাডাত থকা উৎপাদন/ফৰ্মূলেছন সুবিধা\nEAR/CAR পলিচীসমূহৰ দায়িত্ব সম্পৰ্কীয় ধাৰা\nচুক্তিয়ে সামৰি লোৱা সেই যিকোনো লোকচানৰ বাবে ধনাদায় কৰা যিবোৰ এনে এখন চুক্তিৰ অবিহনে সংলগ্ন নহ'লহেঁতেন।\nপ্ৰাকৃতিক প্ৰলয়ৰপৰা উদ্ভূত লোকচানৰ বাবে\nবিধিসন্মত ব্যৱস্থাৱলীৰ যিকোনো ইচ্ছাকৃত উলংঘনৰপৰা উদ্ভূত লোকচানৰ বাবে\nসদিচ্ছাৰ ক্ষতিৰ দৰে বিশুদ্ধ বিত্তীয় ক্ষতিৰপৰা উদ্ভূত লোকচানৰ বাবে\nFব্যক্তিগত আঘাত (যেনে, অপবাদ, অপযশ ইত্যাদি) আৰু পৰিকল্পনাৰ উলংঘনৰ পৰিণতিত হোৱা লোকচানৰ বাবে\nপ্ৰতিপূৰক ক্ষতিৰ গুণনৰ পৰিণতিত হোৱা জৰিমনা, শাস্তিমূলক ধনাদায়। যুদ্ধ আৰু নিউক্লীয় বিপদাশংকা।\nউৰাজাহাজ, জলযান বা ভূমি আৰু জল দুয়োটাতে চলা যানৰ মালিকানা, অধিকাৰ আৰু ব্যৱহাৰৰপৰা উদ্ভূত দায়িত্ব।\nএকেটা কাৰণত যেতিয়া একাধিক দাবী প্ৰাপ্ত হয় তেতিয়া সেইবোৰ একেটা দাবী বুলিয়েই গণ্য কৰা হ'ব।\nনিৰ্দ্দিষ্টভাৱে বীমা সুৰক্ষাৰ অধীনত থকাৰ বাহিৰে আন সকলো ক্ষেত্ৰতে চৌহদৰ বাহিৰত বিপদজনক সামগ্ৰীৰ পৰিবহণ।\nনামমাত্ৰ অতিৰিক্ত প্ৰিমিয়ামৰ বিনিময়ত মূল উৎপাদন ইউনিটটোৰ লগত থকা একাধিক ইউনিট (অনা-উৎপাদন) বীমা সুৰক্ষাৰ অধীনলৈ আনিব পৰা যায়।\nযথাযথ প্ৰিমিয়াম আৰোপ কৰি মজুতকৰণৰ বিপদাশংকা বীমা সুৰক্ষাৰ অধীনলৈ অনা হ'ব।\nঅতিৰিক্ত প্ৰিমিয়াম আৰোপ কৰি প্ৰাকৃতিক প্ৰলয় বীমা সুৰক্ষাৰ অধীনলৈ আনিব পৰা যায়।\nসন্মতি দিয়া বছৰৰ সংখ্যাৰ ঊৰ্ধত অতীততন (পূৰ্বব্যাপী কাল) হোৱা লোকচানৰ বাবে, অতীতৰ সেই বছৰবোৰত বীমা সুৰক্ষা তেতিয়াহে থাকিব যদি আমি বীমা সুৰক্ষাত কোনো বিৰতি নোহোৱাকৈ সেইখিনি সময়ৰপৰাই আপোনাৰ বীমা কোম্পানী হৈ আহিছো।\nপ'লিচি নৱীকৰন কৰিবলৈ কি কি নথি লাগে?\nস্বাস্থ্য প’লিচিৰ অধিনত নেচাৰ’পাথি আৰু হ’মিউপেথি চিকিৎসা সুৰক্ষিত হয় নেকি?\nভ্ৰমণ বীমা অনলাইনত কিনোতে মই কেনেকৈ টকা বচাব পাৰো?\nযদি মোৰ গাড়ীখন দূৰ্ঘটনাগ্ৰষ্ট হয় আৰু ক্ষয় ক্ষতি বেছি নহয় তেন্তে কি হ'বতেতিয়াও দাবী বাধ্যতামূলক নে দাবী নকৰিলেও হ'ব? নিম্নমূল্যৰ দাবী কৰিবলৈ পৰামৰ্শ দিব নেকি


তৃণমূল কংগ্ৰেছত যোগদানৰ ইংগিত সাংসদ নৱ কুমাৰ শৰণীয়াৰ! গোসাইগাঁৱত ৰাইজৰ সৈতে মত-বিনিময় -\nHomeআঞ্চলিকতৃণমূল কংগ্ৰেছত যোগদানৰ ইংগিত সাংসদ নৱ কুমাৰ শৰণীয়াৰ! গোসাইগাঁৱত ৰাইজৰ সৈতে মত-বিনিময়\nতৃণমূল কংগ্ৰেছত যোগদানৰ ইংগিত সাংসদ নৱ কুমাৰ শৰণীয়াৰ!\nnava kumar sarania\nPrevious articleগৌৰীপুৰত বোৱাৰীৰ ৰহস্যজনক মৃত্যুত জড়িত দুই অভিযুক্তক আটক\nNext articleছোৱাইন ফ্লুৰ সংহাৰৰ সময়তে জব্দ ৪৫টা গাহৰি পোৱালি


একেবোৰ নোটেৰে দুই ভগ্নীৰ UPSCৰ প্ৰস্তুতি, এগৰাকীৰ ৰেংক ৩ আনগৰাকীৰ ২১ | Asom Live 24\nকেন্দ্ৰীয় লোকসেৱা আয়োগৰ অসামৰিক সেৱাৰ পৰীক্ষা (UPSC Civil Service Exam)ক এক কঠিন পৰীক্ষা বুলি গণ্য কৰা হয় আৰু ইয়াৰ বাবে ছাত্ৰ-ছাত্ৰীয়ে কে’বাবছৰ জোৰা কঠোৰ পৰিশ্ৰম তথা অধ্যয়ন কৰিব লগা হয়৷\nকিন্তু কিছুমান ছাত্ৰ-ছাত্ৰীয়ে সাধাৰণভাৱে প্ৰস্তুতি চলাইও সফলতা লাভ কৰি আহিছে। আজি আমি একেধৰণৰ এক কাহিনী ক’বলৈ লৈছো৷ আজি আমাৰ কাহিনীৰ দিল্লীৰ নায়িকা হৈছে দিল্লীৰ দুই ভগ্নী অংকিতা জৈন আৰু তেওঁৰ ভগ্নী বৈশালী জৈন৷\nতেওঁলোকে একেখিনি নোট পঢ়িয়েই আইএএছ বিষয়া হোৱাৰ সপোন পূৰণ কৰিছে। দুই ভগ্নীৰ অংকিতাই তৃতীয় আৰু বৈশালীয়ে ২১ সংখ্যক স্থান লাভ কৰি এইবাৰ সৰ্বভাৰতীয় অসামৰিক পৰীক্ষাত উত্তীৰ্ণ হৈছিল৷\nলগতে পঢ়ক অতি ৰহস্যময় ‘অগ্নিপথ’! কি কি ৰহস্য আছে ইয়াৰ ভিতৰত?\nঅংকিতা জৈন আৰু তেওঁৰ কণিষ্ঠ ভগ্নী বৈশালী জৈনে একেলগে পঢ়া-শুনা কৰি একেলগে UPSC পৰীক্ষা দিছিল। দুয়ো ভগ্নীয়ে একেলগে সফলতা লাভ কৰি দুয়ো আইএএছ বিষয়া হৈ নজিৰেই সৃষ্টি কৰিছিল। অসামৰিক সেৱা পৰীক্ষা ২০২০ত অংকিতা জৈনে তৃতীয় স্থান লাভ কৰাৰ বিপৰীতে বৈশালী জৈনে ২১ নম্বৰ স্থান লাভ কৰিছিল।\nপ্ৰকাশিত বাতৰি অনুসৰি অংকিতা জৈন আৰু তেওঁৰ কণিষ্ঠ ভগ্নী বৈশালী জৈনে ইউপিএছচি পৰীক্ষাৰ বাবে প্ৰস্তুতি চলোৱাৰ সময়ক একেবোৰ নোটকে অধ্যয়ন কৰিছিল।\nদ্বাদশ শ্ৰেণী উত্তীৰ্ণ হোৱাৰ পাছত অংকিতা জৈনে দিল্লী টেকন’লজিকেল ইউনিভাৰ্চিটিৰ পৰা কম্পিউটাৰ বিজ্ঞানত বি টেক ডিগ্ৰী লাভ কৰে। ইয়াৰ পিছত তেওঁ এটা প্ৰাইভেট কোম্পানীৰ চাকৰি সোমায়৷ ইয়াৰ পিছত চাকৰি এৰি UPSC পৰীক্ষাৰ বাবে প্ৰস্তুতি চলাবলৈ ধৰিলে। কিন্তু চাকৰি এৰি ইউপিএছচিৰ পৰীক্ষাত উত্তীৰ্ণ হোৱাটো তেওঁৰ বাবে সহজ নাছিল। কঠোৰ পৰিশ্ৰম কৰিও তেওঁ চতুৰ্থ প্ৰচেষ্টাত সফলতা লাভ কৰি অসামৰিক সেৱাৰ সপোন পূৰণ কৰিলে।\nইফালে বৈশালী জৈনে জ্যেষ্ঠ ভগ্নীৰ অংকিতা জৈনৰ প্ৰস্তুতিৰ বাবে সংগ্ৰহ কৰা নোটবোৰ পঢ়িয়েই ইউপিএছচিৰ পৰীক্ষাত অৱতীৰ্ণ হৈছিল। অংকিতাৰ সহায়ত প্ৰস্তুতি চলাই বৈশালীয়ে অসামৰিক সেৱা পৰীক্ষা ২০২০ত ২১ সংখ্যক স্থান লাভ কৰে। এইদৰেই দুই ভগ্নীয়ে ভাৰতীয় অসামৰিক সেৱাৰ বিষয়া হোৱাৰ যোগ্যতা অৰ্জন কৰে৷\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamIASupsc


আনুষ্ঠানিকভাৱে বিবাহ বিচ্ছেদ গেটছ দম্পত্তিৰ ! সম্পত্তিৰো বিভাজন -\nHomeআন্তঃৰাষ্ট্ৰীয়আনুষ্ঠানিকভাৱে বিবাহ বিচ্ছেদ গেটছ দম্পত্তিৰ ! সম্পত্তিৰো বিভাজন\nৱাছিংটনঃ বিশ্বৰ ধনাৰ্ঢ্য ব্যক্তি বিল গেটছ আৰু মেলিণ্ডা ফ্ৰেঞ্চ গেটছৰ বিবাহৰ ২৭ বছৰৰ পাছত আনুষ্ঠানিকভাৱে আজি বিবাহ বিচ্ছেদ ঘটে। তেওঁলোকে তিনি মাহৰ পূৰ্বে বিবাহ বিচ্ছেদ কথা ঘোষণা কৰিছিল। আদালতৰ তথ্য অনুসৰি সোমবাৰে ৱাশ্বিংটনৰ কিং কাউণ্টিত এজন ন্যায়াধীশে বিবাহ ভংগৰ সিদ্ধান্ত লয়, য’ত কোনো পক্ষই ‘স্পাউচাল সমৰ্থন’ প্ৰাপ্ত নকৰে বা তেওঁলোকৰ নাম সলনি নকৰে বুলি বিৱৰণ দিয়া হৈছিল। বিচাৰকে পৃথকীকৰণ চুক্তিৰ চৰ্ত অনুসৰি তেওঁলোকৰ সম্পত্তি বিভাজন কৰিবলৈ নিৰ্দেশ দিছিল, যি চৰ্তৰ অধীনত সকলো তথ্য গোপনীয় হৈ থাকে।\nৱাশ্বিংটনৰ আইন অনুসৰি বিবাহ বিচ্ছেদৰ প্ৰস্তাব দাখিল কৰা আৰু চূড়ান্ত কৰাৰ মাজত ৯০ দিনৰ অপেক্ষাৰ ম্যাদ নিৰ্ধাৰণ কৰা হৈছে। গেটছ দম্পত্তিহালে মে’ মাহত তেওঁলোকৰ বিচ্ছেদৰ কথা প্ৰকাশ হোৱাৰ পাছত, গেটছৰ কেচকেড ইনভেষ্টমেণ্টৰ হাতত থকা ৩ বিলিয়নতকৈয়ো অধিক মূল্যৰ সম্পত্তি ফ্ৰেঞ্চ গেটছৰ নামলৈ স্থানান্তৰ কৰে।\nতথ্য অনুসৰি ৬৫ বছৰীয়া গেটছৰ সম্পত্তিৰ মূল্য বৰ্তমান ১৫০ বিলিয়নৰো অধিক। সোমবাৰে দাখিল কৰা ন্যায়াধীশে সম্পত্তি বিভাজনৰ পৰিকল্পনাক ‘ন্যায়সংগত’ বুলি অভিহিত কৰে।\nPrevious articleআছুৰ উদ্যোগত শ্বহীদ ন্যাসত ড° নিৰু হাজৰিকালৈ শ্ৰদ্ধাৰ্ঘ\nNext articleতিনিটকীয়া ভাতঃ ক’ত কেনেকৈ উপলব্ধ হয় পৰিতৃপ্তিৰ এসাঁজ?


বন্ধ হ’ব MMCH! কি হ’ব হাস্পতালৰ কৰ্মচাৰীসকলৰ ভৱিষ্যত? – Pratham Khabar\nঘৰ/অসম/বন্ধ হ’ব MMCH! কি হ’ব হাস্পতালৰ কৰ্মচাৰীসকলৰ ভৱিষ্যত?\nবন্ধ হ’ব MMCH! কি হ’ব হাস্পতালৰ কৰ্মচাৰীসকলৰ ভৱিষ্যত?\nএই সময়ছোৱাত পাণ্ডু FRU আৰু ধীৰেনপাৰা হাস্পতালখন গুৱাহাটী মেডিকেল কলেজখন GMCHয়ে চলাব বুলি ঘোষণা কৰে মুখ্যমন্ত্ৰীয়ে। MMCHত চিকিৎসাধীন হৈ থকা ৰোগীসকলক চোৱা-চিতা কৰিব MMCHয়ে।\nPratham Khabar News Send an email ডিচেম্বৰ 19, 2021\n0 404 1 মিনিট পঢ়া\n১ জানুৱাৰীৰ পৰা বন্ধ হ’ব মহেন্দ্ৰ মোহন চৌধুৰী হাস্পতাল। শনিবাৰে এই কথা ঘোষণা কৰিলে মুখ্যমন্ত্ৰী ড০ হিমন্ত বিশ্ব শৰ্মাই। ১ জানুৱাৰী, ২০২২ৰ পৰা বন্ধ হ’ব MMCHৰ কাম-কাজ।\n১ জানুৱাৰীৰ পৰা গুৱাহাটীৰ দ্বিতীয়খন মেডিকেল কলেজৰ কাম-কাজ আৰম্ভ কৰাৰ বাবেই বন্ধ হ’ব MMCH। MMCH আৰু কালা পাহাৰ হাস্পতালক সংলগ্ন কৰি নতুন মেডিকেল কলেজৰ কাম আৰম্ভ কৰা হ’ব। ১০০০ কোটি টকা ব্যয়ৰে নিৰ্মাণ কৰা হ’ব গুৱাহাটীৰ দ্বিতীয়খন ১৮ মহলীয়া হাস্পতালৰ নিৰ্মাণ কাৰ্য।\nServices at Mahendra Mohan Choudhury Hospital will be shut from Jan 1, 2022 as construction of Guwahati's 2nd medical college will begin.\nPandu FRU & the hospital at Dhirenpara will be run by GMCH for the patients undergoing treatment at MMCH. pic.twitter.com/3HeRwRb9wZ\nMMCHত কৰ্মৰত কৰ্মচাৰীসকলে কোনো চিন্তা কৰাৰ প্ৰয়োজন নাই বুলি উল্লেখ মু্খ্যমন্ত্ৰীৰ। সকলোকে ধীৰেনপাৰা, পাণ্ডু আৰু GMCH আদিত নিয়োগ কৰা হ’ব বুলি আশ্বাস দিয়ে মুখ্যমন্ত্ৰীয়ে।। ঠিকা ভিত্তিক কৰ্মচাৰী সকলকো অন্য স্থানত নিয়োজিত কৰা হ’ব।\nAssam GMCH Himanta Biswa Sarma MMCH\nঅসম-অৰুণাচল প্ৰদেশৰ পৰ্যটনত নৱ সংযোজন, মুখ্যমন্ত্ৰীয়ে মুকলি কৰিলে দুখন নতুন ৰে'ল\nতাজমহলৰ সন্মুখত ৰ'দ-বৰষুণ একেলগে, মৰমতে ভাস্কৰৰ কপালত চুমা আঁকিলে বৰষাই...


মনৰ কথাঃ এন আৰ চিৰ দাবী-আপত্তিৰ বাবে আবেদন নকৰা সকলো লোকেই বিদেশী নেকি? ৰেহ্‌না চুলতানা - অসমীয়াৰ সুখ-দুখ\nHome ARUPJYOTI-HANDIQUE MONOR KATHA MONOR-KATHA REHNA-SULTANA মনৰ কথা মনৰ-কথা ৰেহনা চুলতানা মনৰ কথাঃ এন আৰ চিৰ দাবী-আপত্তিৰ বাবে আবেদন নকৰা সকলো লোকেই বিদেশী নেকি? ৰেহ্‌না চুলতানা\nxukhdukh.com December 15, 2018 ARUPJYOTI-HANDIQUE, MONOR KATHA, MONOR-KATHA, REHNA-SULTANA, মনৰ কথা, মনৰ-কথা, ৰেহনা চুলতানা,\nৰাষ্ট্ৰীয় নাগৰিক পঞ্জীৰ চূড়ান্ত তালিকাৰ পৰা বাদ পৰা লোকৰ সংখ্যা ৪০ লাখ। অথচ মাত্ৰ ৮লাখ লোকেহে এতিয়ালৈ দাবী আৰু আপত্তিৰ বাবে আবেদন পত্ৰ কৰিছে। ইপিনে নাম অন্তৰ্ভূক্তিৰ বাবে দাবী আৰু আপত্তিৰ আবেদন কৰাৰ অন্তিম তাৰিখ ১৫ ডিচেম্বৰ, ২০১৮। প্ৰশ্ন হৈছে দাবী আৰু আপত্তিৰ সংখ্যা ইমান কম কিয়? প্ৰশ্ন হৈছে যদি বিদেশী নহয়েই, যদি নাগৰিকত্ব প্ৰমাণ কৰাৰ উপযুক্ত প্ৰমাণ-পত্ৰ আছেই নাম অন্তৰ্ভূক্তিৰ বাবে দাবী আৰু আপত্তিৰ আবেদন কিয় কৰা নাই? উল্লেখযোগ্য যে অহা ১৫ ডিচেম্বৰৰ ভিতৰত নাম অন্তৰ্ভূক্তিৰ বাবে দাবী আৰু আপত্তিৰ বাবে আবেদন নকৰা লোকসকল বিদেশী বুলি চিহ্নিত হ’ব। ভাবি লোৱা হ’ব যে ৰাষ্ট্ৰীয় নাগৰিক পঞ্জীৰ চূড়ান্ত তালিকাৰ পৰা বাদ পৰা ৪০ লাখৰ ভিতৰত সেইসকল লোকৰ ভাৰতীয় নাগৰিত্বৰ প্ৰমাণ কৰিবলৈ উপযুক্ত প্ৰমাণ-পত্ৰ নাই; তেওঁলোক প্ৰকৃতাৰ্থত বিদেশী। কিন্তু এইখিনিতে মনত প্ৰশ্ন হৈছে নাম অন্তৰ্ভূক্তিৰ বাবে দাবী-আপত্তিৰ আবেদন পত্ৰ দাখিল নকৰা বা কৰিব নোৱাৰা সকলো লোকেই সঁচাকৈয়ে বিদেশী নে? কি কাৰণত তেওঁলোকে এতিয়ালৈ দাবী-আপত্তিৰ আবেদন কৰা নাই? তেওঁলোকৰ ওচৰত সঁচাকৈয়ে নাগৰিকত্ব প্ৰমাণ কৰাৰ প্ৰমাণ-পত্ৰ নাই নেকি? এই উত্তৰ পাবলৈ হ’লে আপুনি ক্ষেত্ৰ পৰিদৰ্শন কৰিবলৈ আহিব লাগিব।\nযিয়েই নহওক, ক্ষেত্ৰত আমাৰ কৰ্মৰ অভিজ্ঞতাৰ পৰা আমি যি প্ৰত্যক্ষ কৰিছোঁ আৰু ভুক্তভোগী ৰাইজৰ মুখেৰে যিখিনি কথা গম পাইছোঁ উপযুক্ত প্ৰমাণ-পত্ৰৰ অভাৱৰ বাবে যে বহুত মানুহে এন আৰ চি-ৰ দাবী আৰু আপত্তিৰ বাবে আবেদন কৰিব পৰা নাই তেনে নহয়। তাৰ আঁৰত অন্য কিছুমান জটিলতাইহে কাম কৰি আছে। এই জটিলতাসমূহ তলত দিয়া ধৰণৰ :\n১। ১৫ ডিচেম্বৰৰ ভিতৰত যে দাবী আৰু আপত্তিৰ আবেদন পত্ৰ দাখিল কৰিব লাগিব সেয়া গাঁৱৰ বহুত মানুহেই নাজানে। এইক্ষেত্ৰত এন আৰ চি . সেৱা কেন্দ্ৰৰ বিষয়া-কৰ্মচাৰীসকলেও মানুহক ভালকৈ বুজাই দিয়াত গাফিলতি কৰিছে বুলি ভাবিব পাৰি। এই বিষয় লৈ ভালকৈ বুজাই তেওঁলোকে মানুহবোৰক যিমানখিনি সজাগ কৰিব লাগিছিল বাস্তৱক্ষেত্ৰত সেয়া কৰা নাই। ফলত হাতত সময় আছে বুলি বহুতে বিষয়টো গুৰুত্ব সহকাৰে লোৱা নাই আৰু ওচৰৰ এন আৰ চি . সেৱা কেন্দ্ৰৰ পৰা দাবী আৰু আপত্তিৰ বাবে প্ৰ-পত্ৰ লৈছে যদিও সেয়া পূৰণ কৰি জমা কৰা নাই।\n২। এন আৰ চি . দৰে অতি গুৰুত্বপূৰ্ণ কাম চলি থকা সময়ত ৫ আৰু ৯ ডিচেম্বৰ তাৰিখে ৰাজ্যত দুটা পৰ্যায়ৰ পঞ্চায়ত নিৰ্বাচনে বাবে এন আৰ চি .-ৰ কাম সঠিকমতে হোৱাত ব্যাঘাত জন্মাইছে। পঞ্চায়ত নিৰ্বাচনৰ বাবে এন এচ কে-ৰ কৰ্মীসকলক জিলা প্ৰশাসনে নিযুক্তি দি ৰাখিছে। অথচ এই সময়ত জিলা প্ৰশাসনৰ উচিত আছিল NRCৰ দৰে সৰ্বোচ্চ গুৰুত্বপূৰ্ণ কামৰ দায়িত্বত থকা কৰ্মীসকলক পঞ্চায়তৰ নিৰ্বাচনৰ কামৰ পৰা সম্পূৰ্ণ বিৰত ৰখা। অনেক সেৱা কেন্দ্ৰত দেখা গৈছে যে এল আৰ ছি-ৰ বাদে বাকী সকলোকে পঞ্চায়ত নিৰ্বাচনৰ কামত নিযুক্তি দি ৰখা হৈছে। ফলত প্ৰায় স্থবিৰ হৈ গৈছে এন আৰ ছিৰ কাম। ইয়াৰ ফলত দেখা গৈছে যে NRC সেৱা কেন্দ্ৰৰ কৰ্মচাৰীসকলে এইসময়ত মানুহক যি হাৰত সেৱা আগবঢ়াব লাগিছিল সেইমতে সেৱা আগবঢ়াব পৰা নাই বা দায়িত্ব পালন কৰিব পৰা নাই।\n৩) পঞ্চায়ত নিৰ্বাচনৰ কামত ব্যস্ত থকা বাবে কৰ্মৰত বিষয়া-কৰ্মচাৰীসকলে এন আৰ চি . সেৱা কেন্দ্ৰত উপস্থিত থাকিব পৰা নাই। ইপিনে নিৰ্বাচনৰ দায়িত্বত চৰকাৰী কাৰ্যালয়ৰ কৰ্মচাৰীসকলকো নিযুক্তি দি ৰখা বাবে চৰকাৰী কাৰ্যালয়সমূহো প্ৰায় বন্ধ হৈ পৰিছে। ফলত বহুত মানুহে তথ্য-পাতি বিচাৰি বা চহীৰ বাবে গৈ ঘূৰি আহিবলগীয়া হৈছে।\n৪) নাম বাদ পৰা বেছিসংখ্যক লোকেই গাঁৱৰ সাধাৰণ, নিৰক্ষৰ মানুহ। তেওঁলোকে দাবী-আপত্তিৰ প্ৰ-পত্ৰতো পূৰণ কৰিব নোৱাৰেই কোনটো কি নথি, কোনটোত কি লিখা আছে, কি কাৰণত তেওঁলোকৰ নাম অহা নাই সেই সন্দৰ্ভত এন এচ কেৰ পৰা যি জাননী দিছে সেয়াও পঢ়িব নোৱাৰে। এইক্ষেত্ৰত তেওঁলোকে অন্য মানুহৰ সহায় বিচাৰি গ’লেও তাৰ বিনিময়ত বহুতেই মোটা অংকৰ ধনৰ দাবী কৰিছে। গাঁৱৰ সাধাৰণ দুখীয়া বহু লোকেই ধন দিব নোৱাৰি বা বহুসময়ত উপযুক্ত মানুহ বিচাৰি নোপোৱাৰ বাবে প্ৰ-পত্ৰ পূৰণ কৰি দাখিল কৰাত ব্যৰ্থ হৈছে।\n৫) অকল নিৰক্ষৰ লোকৰ বাবেই নহয়, বহুত শিক্ষিত লোকেও NRCৰ জটিলতাৰ বাবে দাবী- আপত্তিৰ আবেদন পত্ৰ পূৰণ কৰিব পৰা নাই। NRC-ৰ জটিলতাৰ বাবেই নিঃস্বাৰ্থভাৱে মানুহক সহায় কৰিব বিচৰা বহু লোকেও সহায় কৰিব পৰা নাই। ইপিনে ৪০ লাখ মানুহৰ আবেদন পত্ৰ পূৰণ কৰিবলৈ অধিক সংখ্যক শিক্ষিত, সামাজিক সচেতন লোকক প্ৰশিক্ষণ দি কামত লগাব লাগিছিল যদিও সময়ত সেয়া হৈ নুঠাৰ ফলত দাবী-আপত্তিৰ আবেদনকাৰীৰ সংখ্যা অধিক নোহোৱাটোৱেই স্বাভাৱিক।\n৬) আমি এনে কিছুমান মানুহো লগ পাইছোঁ যিসকল গাঁৱৰ সাধাৰণ নিৰক্ষৰ মানুহে NRCৰ চূড়ান্ত তালিকাত নিজৰ নাম নহাৰ কাৰণ বিচাৰি যি আবেদন কৰিছিল আৰু তাৰ পিছৰ পৰ্যায়ত NRCসেৱা কেন্দ্ৰৰ পৰা তেওঁলোকৰ নাম নহাৰ কাৰণ দেখুৱাই যি জাননী পত্ৰ দিছিল সেইখনকে NRCৰ নাম অহা তালিকা বুলি ভাবি লৈ ভাবি নিচিন্ত মনে আছে। ফলত সেই কাৰণৰ ভিত্তিত যে তেওঁলোকে দাবী আৰু আপত্তি কৰি আবেদন কৰিব লাগিব সেয়া তেওঁলোক বহুতৰে বাবেই অজ্ঞাত। ইপিনে অনেক লোকেই এন এচ কেৰ পৰা নাম নহাৰ কাৰণ দৰ্শাই যি জাননী দিছে সেই জাননী হাতত পোৱা নাই বা তেওঁলোকেও নিজে গৈ সংগ্ৰহ কৰা নাই। তেনেক্ষেত্ৰত কি বুলি তেওঁলোকে দাবী-আপত্তিৰ বাবে আবেদন কৰিব ?\n৭) দেখা গৈছে যে নাম নহা বেছিভাগেই হৈছে মহিলা আৰু শিশু। অনেকেই লোকেই ভাবি লৈছে যে পৰিয়ালৰ পিতৃ-মাতৃ বা আন সদস্যৰ নাম আহিছে যেতিয়া সন্তানৰ নামো আহি যাব; এই বিষয়ত ইমান চিন্তাৰ কাৰণ নাই। এনে মানসিকতাৰ বাবে বহু পৰিয়ালে তেওঁলোকৰ নাম নহা সন্তানৰ বাবে দাবী-আপত্তিৰ বিষয়টোত বৰ বেছি গুৰুত্ব দিয়া দেখা যোৱা নাই।\n৮) সৰু ল’ৰা-ছোৱালীৰ ক্ষেত্ৰত জন্মৰ প্ৰমাণ পত্ৰৰ জালিয়াতি আৰু বিদ্যালয়ৰ নথি গ্ৰহণযোগ্য নোহোৱাৰ ফলত নতুন কোনো নথি বিচাৰি পোৱা নাই৷ তেওঁলোকৰ বাবে মৌখিক বা লিখিত সাক্ষী দিব পৰা যাব যদিও সেই বিষয়বোৰ বুজি নোপোৱাৰ বাবে মানুহৰ মাজত হাহাকাৰৰ সৃষ্টি হৈছে। ইপিনে গাওঁ পঞ্চায়তৰ সম্পাদক/ লাট মণ্ডল/ চক্ৰ বিষয়াৰ দ্বাৰা প্ৰদান কৰা নথি গ্ৰহণযোগ্য নোহোৱাৰ বাবে মহিলাসকলেও বিকল্প নথি হিচাপে ৰেচনকাৰ্ড দিব পাৰিব যদিও সেই কথা নজনাৰ বাবে আৰু জানিলেও বহু সেৱা কেন্দ্ৰই এই নথি গ্ৰহণ নকৰাৰ বাবে বিকল্প কি নথি দিব এই লৈ তেওঁলোকৰ মাজত আতংকৰ সৃষ্টি হৈছে আৰু তাৰ ফলত দাবী আৰু আপত্তিৰ বাবে প্ৰ-পত্ৰ পূৰণ কৰি বহু লোকেই জমা কৰাৰ পৰা বিৰত আছে।\n৯) পূৰ্বৰ নথি-পত্ৰ পুনৰবাৰ জমা কৰিও যে দাবী-আপত্তিৰ বাবে আবেদন কৰিব পাৰি সেই বিষয়েও বহুতে জ্ঞাত নহয়। ফলত ইপিনে অন্য কোনো নথি তেওঁলোকৰ হাতত নথকা বা সংগ্ৰহ কৰিব নোৱাৰি পূৰ্বতে দিয়া নথি এবাৰ নাকচ হোৱাৰ পিছত পুনৰবাৰ দিব নোৱাৰি বুলি ভাবি বিপাঙত পৰিছে আৰু দাবী-আপত্তি কৰিব পৰা নাই। ইয়াৰ উপৰিও মূল আবেদনপত্ৰ পূৰণৰ সময়ত ভুলকৈ নাম লিখাৰ বাবে আৰু যিহেতু নামৰ ক্ষেত্ৰত কোনো সাল-সলনি কৰিব নোৱাৰিব সেই কথা চিন্তা কৰি নথি-পত্ৰত থকা শুদ্ধ নামেৰে এতিয়া দাবী আবেদন দাখিল কৰাত বহুতৰে বাবে সমস্যাৰ সৃষ্টি হৈছে। ইপিনে পূৰ্বে দাখিল কৰা নথিত নাম, উপাধি আৰু আৰু বয়সৰ খেলি-মেলিৰ বাবেও সেই নথিবোৰ দাখিল কৰিব পৰা নাই৷\n১০) ভুল বশত: বেলেগৰ লিগেছি ব্যৱহাৰ কৰা অথচ বৰ্তমান নিজৰ লিগেচি বিচাৰি পোৱা মানুহেও যিহেতু লিগেছি ব্যক্তি সলাব নোৱাৰিব তাৰ বাবে যথেষ্ট জটিলতাৰ সন্মুখীন হ’ব লগা হৈছে।\n১১) নাম বাদ পৰাৰ কাৰণ স্পষ্টকৈ আৰু সহজকৈ লিখি দিয়া বা বুজাই দিয়াৰ পৰিৱৰ্তে চুটি-চুটিকৈ লিখি দিয়াৰ বাবে বহুত সাধাৰণ মানুহে কি কাৰণত তেওঁলোকৰ নাম বাদ পৰিছে আৰু এতিয়া কি কি নথি-তথ্য দিব লাগিব সেয়া বুজি পোৱা নাই।\n১২) উপযুক্ত পৰামৰ্শ দিয়া মানুহৰ অভাৱৰ বাবে, বাৰে বাৰে NSKত গৈ তাৰ বিষয়া-কৰ্মচাৰীসকল লগ নোপোৱা, কাম নোহোৱা, বিভিন্ন অজুহাত দেখুৱাই আবেদন পত্ৰ জমা নৰখাৰ বাবে বাৰে বাৰে বিমুখ হৈ ঘূৰি অহা বহু লোকেই হতাশ হৈ যি হয় হ’ব বুলি ভাবি লৈছে।\n১৩) ইমান কম সময়ৰ ভিতৰত ইমান সংখ্যক আবেদন পত্ৰ পূৰণ কৰা, মানুহৰ মাজলৈ গৈ সজাগতা সৃষ্টি কৰাৰ বাবে যিমান সংখ্যক কামৰ মানুহ লাগিছিল বাস্তৱক্ষেত্ৰত কৰ্মক্ষেত্ৰত সিমান সংখ্যক মানুহৰ অভাৱ পৰিলক্ষিত হোৱাটোও এইক্ষেত্ৰত অন্য এক কাৰণ।\nওপৰোক্ত কাৰণবোৰৰ উপৰিও অন্যান্য আৰু বিভিন্ন কাৰণতেই বহু লোকেই এতিয়ালৈ দাবী- আপত্তিৰ বাবে আবেদন দাখিল কৰিব পৰা নাই। অৱশ্যে দাবী-আপত্তিৰ আবেদন কৰাৰ সময়সীমা চমু চাপি অহাত এতিয়া বহু স্বেচ্ছাসেৱী সামাজিক সংস্থা, সমাজ-সচেতন ব্যক্তিসকলে ৰাজ্যৰ বিভিন্ন স্থানত সহায়কেন্দ্ৰ পাতি এন আৰ চি . –ৰ দাবী-আপত্তিৰ প্ৰ-পত্ৰ পূৰণ কৰাত দূৰ্গত লোকসকলক সহায় কৰি আছে যদিও বাকী থকা মাত্ৰ এইকেইটা দিনৰ ভিতৰত ইমান সংখ্যক মানুহক ঢুকি পোৱাটো কোনোপধ্যেই সম্ভৱ নহয়। ফলত উপযুক্ত প্ৰমাণ-পত্ৰ থকাৰ পিছতো দাবী-আপত্তিৰ বাবে আবেদন কৰিব নোৱাৰাৰ বাবে যে বহু ভাৰতীয় লোকৰ নাম এন আৰ চি .-ৰ তালিকাৰ পৰা বাদ পৰি ৰ’ব সেয়া ১০০% সত্য কথা। প্ৰত্যেকজন ভাৰতীয় লোকৰে সপোন যে এখন শুদ্ধ ৰাষ্ট্ৰীয় নাগৰিকপঞ্জী প্ৰস্তুত হ’ব। কোনো এজন বৈধ ভাৰতীয় লোকেই নিবিচাৰে যে কোনো বিদেশীৰ নাম এন আৰ চি . ৰ তালিকাত অন্তৰ্ভূক্ত হওক, সেইদৰে কোনো বৈধ ভাৰতীয় লোকৰ নাম এন আৰ চি . তালিকাৰ পৰা বাদ পৰি ৰওক সেয়াও কোনেও নিবিচাৰে। গতিকে এখন শুদ্ধ আৰু সঠিক ৰাষ্ট্ৰীয় নাগৰিক পঞ্জীৰ বাবে আৰু কোনো ভাৰতীয় লোকৰ নামেই যাতে এন আৰ চি . ৰ তালিকাৰ পৰা কোনো কাৰণতে বাদ পৰি নাথাকে তাৰ বাবে দাবী-আপত্তিৰ সময়সীমা বৃদ্ধি কৰাটো খুবেই প্ৰয়োজন আৰু সময়ৰ তাগিদা। অন্যথা চৰকাৰ, এন আৰ চি . কৰ্তৃপক্ষ, বিষয়া- কৰ্মচাৰী, অথবা যাৰ ভুলতেই নহওক বহু ভাৰতীয় লোকৰ নাম যে এন আৰ চি . তালিকাৰ পৰা বাদ পৰি থাকিব সেয়া নিশ্চিতভাৱে ক’ব পাৰি। এইক্ষেত্ৰত ভাৰতীয় লোকৰ স্বাৰ্থৰ বাবেই হওক বা এখন শুদ্ধ এন আৰ চি . প্ৰস্তুতৰ স্বাৰ্থৰ বাবেই হওক দাবী আৰু আপত্তিৰ সময়সীমা বৃদ্ধি কৰাৰ দাবী জনাই সকলো দল-সংগঠন, নাগৰিক সমাজ, সমাজ সচেতন ব্যক্তি একেলগে ওলাই আহিব লাগে। এতিয়া উচ্চতম ন্যায়ালয়ে এই প্ৰক্ৰিয়াৰ বাবে কেইটামান দিনৰ সময়সীমা বৃদ্ধি কৰাৰ খবৰটোও এই সকল লোকৰ বাবে সহায়ক হব বুলি অনুভৱ কৰিছো।\nগৱেষক, গুৱাহাটী বিশ্ববিদ্যালয়, ভ্ৰাম্যভাষ : ৭০০২৬২৪৬৪৪\nTags # ARUPJYOTI-HANDIQUE # MONOR KATHA # MONOR-KATHA # REHNA-SULTANA # মনৰ কথা # মনৰ-কথা # ৰেহনা চুলতানা\nBy xukhdukh.com on December 15, 2018


সম্পাদকীয় -(অচিন্ত বৰঠাকুৰ) - সাহিত্য ডট অৰ্গ\nআহিন আৰু কাতি মাহৰ দোমাহীত কঙালী বিহুয়ে অৱস্থান কৰে যদিও সমগ্ৰ ভাৰততেই এইখিনি সময়ক উৎসৱৰ বতৰ বুলি গণ্য কৰা হয়। কেইবাগৰাকীও দেৱ-দেৱীৰ পূজা, দশেৰা, মহৰম, দীপান্বিতা, কাতি বিহু, শ্ৰীমন্ত শংকৰদেৱ আৰু গুৰুনানকৰ আবিৰ্ভাৱ তিথি, ৰাস পূৰ্ণিমাকে ধৰি সৰু-বৰ কেইবাটাও ধৰ্মীয় উৎসৱ পাৰ হৈ যায় এই সময়চোৱাত। ইয়াৰ উপৰি ৰাষ্ট্ৰীয় একতা দিৱস, বিশ্ব হস্ত প্ৰক্ষালন দিৱস, ৰাষ্ট্ৰসংঘ দিৱস, বিশ্ব মিতব্যয়ী দিৱস, ৰাষ্ট্ৰীয় একতা দিৱস, ড° ভূপেন হাজৰিকাৰ মৃত্যু দিৱস, ন্যায় সেৱা দিৱস, ৰাষ্ট্ৰীয় শিক্ষা দিৱস, শিশু দিৱস, বিশ্ব মধুমেহ দিৱস আদি কেইবাটাও গুৰুত্বপূৰ্ণ দিৱস পালন কৰা হয় এইখিনি সময়ৰ ভিতৰতে। উষ্ম দিন আৰু শীতল নিশাৰ মিশ্ৰিত প্ৰভাৱৰ এই সময়চোৱাত ক্ৰমান্বয়ে চুটি হৈ অহা দিনবিলাকে ইয়াৰ সমান্তৰালভাৱে পুৰঠ কৰি আনে অসমৰ পথাৰসমূহৰ উজ্জীৱিত সম্ভাৱনাক। নিশাৰ বতাহত ক্ৰমান্বয়ে শেৱালিৰ গোন্ধৰ তীব্ৰতা কমি অহাৰ লগে লগে উৎসৱৰ আনন্দ আৰু কঙালৰ দুখৰ মিশ্ৰিত অনুভৱক সামৰি থৈ দাৱনী সাজু হোৱাৰ বতৰ আহি পায়হি।\nঅবশ্যে, বৰ্তমান সময়ত দাৱনী সাজু হোৱা বুলি কোৱাতকৈ যোগাৰ কৰা বুলিলেহে বেছি শুদ্ধ হ’ব। যোৱা ২০টা বছৰৰ ভিতৰত অসমৰ ৰোৱনী-দাৱনী, ধাননি পথাৰ বা খেতিয়কৰ সংজ্ঞাৰ যি অভূতপূৰ্ব সলনি হৈ পৰিল যে, এতিয়া সেইবিলাক শব্দ মাথোঁ কাৰোবাৰ স্মৃতিপট আৰু কেইখনমান কিতাপৰ পৃষ্ঠাতহে ৰৈছেগৈ বোলাই ভাল। এটা সময় আছিল, যেতিয়া গাঁৱৰ প্ৰতিটো পৰিয়ালে নিজৰ সকলো মৌলিক প্ৰয়োজন, অৰ্থাৎ অন্ন, বস্ত্ৰ আৰু বাসগৃহ নিজেই তৈয়াৰ কৰি ল’ব পাৰিছিল, অকলে কৰিব নোৱাৰাখিনিৰ বাবে চুবুৰীয়াৰ সহযোগিতা পাইছিল। চহৰবিলাকো তেতিয়া যথেষ্ট পৰিমাণে গাঁৱৰ ওপৰত নিৰ্ভৰশীল আছিল। দোকান বা বজাৰৰ পৰা কিনিবলগীয়া বস্তুৰ পৰিমাণ আছিল নিচেই সীমিত। বৰ্তমান সময়ত কিন্তু তাৰ সম্পূৰ্ণ ওলোটা ছবি এখনহে দেখা পোৱা যায়, বজাৰৰ পৰা ক্ৰয় কৰা বস্তু অথবা পেছাদাৰী ভাড়াতীয়া শ্ৰমিকৰ অবিহনে এটা দিনো অতিবাহিত কৰিব নোৱাৰা হৈ আহিছে গাঁও অথবা চহৰৰ পৰিয়ালবিলাক। কৃষিকৰ্মৰ বাবে এতিয়া অধিকসংখ্যক পৰিয়ালেই নিৰ্ভৰ কৰিবলগীয়া হয় ধনৰ বিনিময়ত ভাড়াতীয়া শ্ৰমিকৰ ওপৰত। এনে শ্ৰমিকৰ ভিতৰত সন্দেহজনক অবৈধ প্ৰৱজনকাৰী থকাৰ সম্ভাৱনাও নথকা নহয়। খেতিৰ সময়ত হোৱা এনে ভাড়াতীয়া শ্ৰমিকৰ অভাৱত বৃহৎ পৰিমাণৰ কৃষিভূমি এলাগী হৈ পৰি থকাটো অসমৰ বহুতো ঠাইত এতিয়া অতি পৰিচিত দৃশ্য হৈ পৰিছে। অসম কৃষিপ্ৰধান ৰাজ্য, উপাৰ্জনৰ অন্য দিশত এই ৰাজ্যই এতিয়াও খোজ পেলাবই পৰা নাই বুলিলেও ভুল নহয়। ৰাজ্যত সমবায় বা চৰকাৰী খণ্ডত কোনো সময়ত প্ৰতিষ্ঠা হোৱা উদ্যোগসমূহ এটাৰ পিছত আনটোকৈ বন্ধ হৈ যোৱাৰ খবৰহে শুনিবলৈ পোৱা যায়। সেয়েহে, কৃষিৰ প্ৰতি সৰ্বসাধাৰণ স্তৰৰ লোকৰ এই অনীহাই ৰাজ্যখনৰ জনমূৰি আয়ৰ পৰিমাণ কমাই অনাত গুৰুত্বপূৰ্ণ ভূমিকা লৈছে। ইফালে, পশ্চিম বা দক্ষিণ ভাৰতৰ দৰে কৃষিৰ ক্ষেত্ৰত চৰকাৰে আগবঢ়োৱা বৃহৎ আৰু বহুমুখী পৃষ্ঠপোষকতাৰ কথা কল্পনাও কৰিব নোৱাৰে অসমৰ খেতিয়কে। মাজে-মধ্যে যি দুই-এখন চৰকাৰী কৃষি আঁচনি ঘোষণা কৰা হয়, সেয়া লাভ কৰিবলৈ যাওঁতে ৰঙা ফিটাৰ মেৰপেচ আৰু মধ্যভোগীৰ দপদপনিত সাধাৰণ কৃষকে দূৰৰ পৰাই সেৱাহে জনাব লগা হয়। জাতিটোৰ এনে দুৰ্বল অৱস্থাৰ সুযোগতে ৰাজ্যখনৰ কৃষিভূমিসমূহ আৰু পৰ্যায়ক্ৰমে অৰ্থনৈতিক মেৰুদণ্ডডালেই পুঁজিপতিৰ হাঁতোৰাৰ কৱললৈ গুছি যোৱাৰ সম্ভাৱনাও নুই কৰিব নোৱাৰি।\nলোকপিয়লৰ তথ্য অনুসৰি অসমত শিক্ষিতৰ হাৰ ১৯৫১ চনৰ ১৮.৫৩ শতাংশৰ পৰা বৃদ্ধি হৈ ২০১১ চনলৈ হয়গৈ ৭৩.১৮%। প্ৰশ্ন হয়, শিক্ষিত লোকৰ সংখ্যা বৃদ্ধি হোৱাটোৱে কৃষিৰ প্ৰতি অনীহা সৃষ্টি কৰাত অৰিহণা যোগাইছে নেকি। শেহতীয়া তথ্যলৈ চালে দেখা যায় যে শিক্ষিতৰ হাৰত আটাইতকৈ পিছ পৰি থকা ৰাজ্য, বিহাৰ জনমূৰি আয়ৰ ক্ষেত্ৰতো দেশৰ ভিতৰতে অন্তিম স্থানত আৰু শিক্ষিতৰ হাৰৰ তালিকাৰ শিখৰত থকা কেৰালা জনমূৰি আয়ৰ ক্ষেত্ৰত দ্বাদশ স্থানত আছে। অন্যহাতেদি, জনমূৰি আয়ৰ ক্ষেত্ৰত সৰ্ব্বোচ্চ স্থানত থকা গোৱা শিক্ষিতৰ হাৰৰ লেখেৰে আছে দেশৰ ভিতৰত পঞ্চম স্থানত। সমগ্ৰ ভাৰতবৰ্ষতেই সাক্ষৰতাৰ হাৰ প্ৰায় সমানুপাতিকভাৱেই বাঢ়িছে, অথচ উত্তৰ-পূৰ্বাঞ্চলক বাদ দি আন আন ৰাজ্যত কৃষিজনিত উৎপাদনৰ হাৰ কমা নাই, বৰঞ্চ বাঢ়িছেহে। ইয়াৰ উপৰি সেইবিলাক ঠাইত দ্ৰুত ঔদ্যোগীকৰণ আৰু ৰপ্তানি বাণিজ্যৰ প্ৰসাৰে জনমূৰি আয়ক বঢ়াই নিয়াত উল্লেখনীয় ভূমিকা গ্ৰহণ কৰিছে, যিটো হ’বলৈ অসমত ৰাজনৈতিক আৰু সুৰক্ষাজনিত পৰিবেশ এটাৰ সৃষ্টিয়েই হোৱা নাই। স্বাধীনতাৰ সময়ত গড় ভাৰতীয় জনমূৰি আয়তকৈ কিছু অধিক হাৰ লৈ গতি কৰা অসমে ২০১১ বৰ্ষত দুখজনকভাৱে সৰ্বভাৰতীয় হাৰতকৈ ৪০ শতাংশতকৈও অধিক পৰিমাণত পিছ পৰি ৰ’বলগীয়া হৈছেগৈ। ৰাজ্যখনৰ মূলসুঁতিৰ লোকসকলৰ মাজত জনসংখ্যা নিয়ন্ত্ৰণ আৰু বিদেশী ভাষাৰ মাধ্যমেৰে শিক্ষাৰ ধাৰণা জনপ্ৰিয় হৈ অহাৰ লগে লগে ক্ৰমান্বয়ে এলাগী হৈ পৰিছে নেকি থলুৱা কৃষিকৰ্ম আৰু পৰম্পৰাগত আত্মনিৰ্ভৰশীলতাৰ উপায়সমূহ? ধান খেতি আৰু জাতীয় জীৱনৰ বিভিন্ন বিষয়ৰ ওপৰত ৰচনা লিখিবলৈ দিয়া বিদ্যালয়বিলাক এলাগী হৈ অহাৰ সমান্তৰালভাৱে কিয় কমি আহিছে চহা জীৱনৰ জনপ্ৰিয়তা আৰু কৃষিক জীৱিকা হিচাবে ঘোষণা কৰা লোকৰ জনসংখ্যা !! কাৰণসমূহ বিশ্লেষণ কৰাৰ উপৰি দ্ৰুততাৰে তাৰ নিৰাময় কৰাৰ সময় আহি পৰিছে।\nপ্ৰসঙ্গক্ৰমে উল্লেখনীয় যে, সাক্ষৰতাৰ ক্ষেত্ৰত ভাৰতে ১৯৪৭ চনৰ ১২%ৰ পৰা ২০১১চনত উপনীত হয়গৈ ৭৪.০৪%ত। অবশ্যে, দেশখনে সমসাময়িক আন্তঃৰাষ্ট্ৰীয় পৰিসংখ্যা, ৮৪ শতাংশ অথবা চুবুৰীয়া দেশ চীন (৯৫%), শ্ৰীলংকা (৯২%) অথবা ম্যানমাৰ (৯০%)ৰ পৰিসংখ্যা চুবলৈ এতিয়াও বহুত বাকী। যি কি নহওক, দেশত শিক্ষিত লোকৰ সংখ্যা বঢ়াৰ লগে লগে শিক্ষিত জনপ্ৰতিনিধিৰ সংখ্যাও ক্ৰমান্বয়ে বাঢ়িবলৈ ধৰিছে। ই নিশ্চয়কৈ শুভ লক্ষণ। চলিত অসম বিধানসভাৰ ৭০%কৈও অধিক সদস্য অন্ততঃ স্নাতক ডিগ্ৰীৰে বিভূষিত। ষষ্ঠদশ লোকসভাৰ ৫৪৫জন সদস্যৰ ভিতৰত ৪১ জন ডক্টৰে’ট ডিগ্ৰীধাৰী, ১১২ জন স্নাতকোত্তৰ, ১৩৬ জন স্নাতক সদস্য হোৱাৰ বিপৰীতে প্ৰৱেশিকা পৰ্যায়তকৈ কম শিক্ষাগত অৰ্হতাৰ সাংসদ আছে মাত্ৰ ১৬জন। এইসকলৰ ভিতৰত ১৪৫জন (অৰ্থাৎ ২৮.৩২ শতাংশ) সাংসদৰ মূল জীৱিকা হিচাবে উল্লেখ কৰা হৈছে কৃষিকৰ্মক। ই দেশৰ কৃষকসকলৰ বাবে নিশ্চয় আশাৰ সঞ্চাৰ কৰিব পাৰে। অৱশ্যে, পঞ্চদশ লোকসভাতো শিক্ষিত সাংসদৰ পৰিমাণ আছিল সন্তোষজনক। ২৩জন ডক্টৰে’ট, ১৩৮জন স্নাতকোত্তৰ আৰু ২৪৯ জন স্নাতক সাংসদৰ উপৰি প্ৰধান মন্ত্ৰী আছিল পৃথিৱীৰ কেইবাখনো আগশাৰীৰ শিক্ষা প্ৰতিষ্ঠানৰ উচ্চশিক্ষাৰ কেইবাটাও ডিগ্ৰীৰে বিভূষিত। শিক্ষিত সাংসদৰ সংখ্যা প্ৰায় সমানেই হোৱা স্বত্বেও সংসদৰ মজিয়াত অসংসদীয় আচৰণ, অশোভনীয় অঁৰিয়া-অঁৰি, প্ৰতিবাদ আৰু চৰম অৰাজক পৰিস্থিতিৰ সৃষ্টি হৈছিল পঞ্চদশ লোকসভাৰ অধিবেশনসমূহত। প্ৰধান মন্ত্ৰীয়ে হাতত লোৱা আঁচনিসমূহত তেওঁৰ শিক্ষাগত অৰ্হতাৰ দিশটো প্ৰতিফলিত হৈছিল যদিও সেয়া কাৰ্যক্ষেত্ৰত ৰূপায়ণ কৰাত তেওঁ সফল হ’ব পৰা নাছিল। আনহাতে, ষাঠি বা সত্তৰৰ দশকৰ সাংসদসকলৰ মাজত উচ্চ শিক্ষিতৰ পৰিমাণ এতিয়াতকৈ যঠেষ্ট কম আছিল যদিও শিক্ষা, অৰ্থনীতি, কৃষি, উদ্যোগ আদি প্ৰায় সকলোবিলাক খণ্ডৰ উন্নয়ন আৰু জনমূৰি আয়ৰ বৃদ্ধিৰ হাৰ আছিল যঠেষ্ট সন্তোষজনক। নিবনুৱা সমস্যা আৰু দুৰ্নীতিৰ পৰিমাণ আছিল নগন্য। অৰ্থাৎ, দেশ পৰিচালনাৰ বাবে কেৱল শিক্ষাকেই প্ৰয়োজনীয় অৰ্হতা বুলি ভবাটো সদায় শুদ্ধ নহ’বও পাৰে। সভ্যতাৰ বিকাশৰ কাৰণে শিক্ষাৰ প্ৰয়োজনীয়তা অনস্বীকাৰ্য, কিন্তু ইয়াক শ্ৰম, শান্তি আৰু উন্নয়নৰ সৈত্যে হাতে হাত ধৰাধৰিকৈ আগবঢ়াই নিব নোৱাৰিলে এনে সভ্যতা পঙ্গু আৰু পৰমুখাপেক্ষী হৈ পৰাটো নিশ্চিত।\nশিক্ষা বুলিলেই মনলৈ আহে কিশোৰ-কিশোৰী আৰু শিশুসকলৰ কথা। অন্য বছৰৰ দৰেই শিশু দিৱস এইবাৰো পালন কৰা হ’ল। স্কুলীয়া ছাত্ৰ-ছাত্ৰীৰ মাজত প্ৰতিযোগিতা অনুষ্ঠিত কৰা অথবা অনাথ আশ্ৰমৰ শিশুক এযোৰ সস্তীয়া কাপোৰ বা এটাকৈ চকলে’ট দিয়া গতানুগতিক পৰম্পৰাৰ অতিৰিক্তভাৱে আন কিবা যুগান্তকাৰী পৰিবৰ্তন ঘটাৰ বাতৰি কাণত নপৰিল। শিশুৰ বাবে এটা দিন নিৰ্দ্দিষ্টকৈ ৰখা আৰু বছৰি নতুন নতুন চৰকাৰী আঁচনি ঘোষণা কৰা দেশ এখনত এতিয়াও আলিয়ে-গলিয়ে, কাৰখানাত অথবা কোনোবা উচ্চবিত্তৰ ঘৰৰ কোণত জীৱন কটাবলগীয়া হোৱা ভোকাতুৰ, নিৰক্ষৰ অথবা শ্ৰমিক শিশু চকুত পৰাটো অতিকে দুৰ্ভাগ্যজনক। শিশুৱেই দেশৰ ভৱিষ্যৎ, দেশৰ প্ৰতিটো শিশুক যেতিয়ালৈকে শাৰীৰিক আৰু মানসিকভাৱে সুস্থকৈ জীৱনৰ পথত আগবঢ়াই নিব পৰা নহয়, তেতিয়ালৈকে দেশৰ আন সমস্যাসমূহ নাশ কৰাটো সম্ভৱ নহ’ব আৰু তেতিয়ালৈকে লাভ কৰা নহ’ব শিশু দিৱস পালনৰ প্ৰকৃত সাৰ্থকতা।\nউৎসৱৰ এই বতৰত শেহতীয়াভাৱে সকলো ভাৰতীয়কে কিবা নহয় কিবা প্ৰকাৰে চুই যোৱা আন এটি পৰ্বৰ কথা উল্লেখ নকৰিলে মাহটোৰ দিনপঞ্জীখনেই আধৰুৱা হৈ ৰ’ব, যাৰ নাম হৈছে বিমুদ্ৰীকৰণ বা ডিমনেটাইজেছন (Demonetization)। আশা কৰা যায় যে চৰকাৰৰ দ্বাৰা ঘোষিত, ক’লা ধন আৰু নকল নোটৰ বিৰূদ্ধে চলোৱা এই “চাৰ্জিকেল ষ্ট্ৰাইক”ৰ সুদূৰ প্ৰসাৰী প্ৰভাৱে অসৎ অৰ্থনৈতিক শক্তিসমূহৰ মেৰুদণ্ড ভাঙি পেলোৱাৰ লগতে ভাৰতৰ চৰকাৰী অৰ্থকোষলৈ বৃহৎ উত্থান আনিবলৈ সক্ষম হ’ব। আঁচনিখনৰ নাটকীয় ঘোষণাক দেশজুৰি জনপ্ৰিয় কৰি তোলাৰ বাবে প্ৰচাৰ মাধ্যম আৰু চ’ছিয়েল নে’টৱৰ্কিং চাইটসমূহ উঠি-পৰি লগাৰ বিপৰীতে বাস্তৱক্ষেত্ৰত কিন্তু খাটিখোৱা লোকৰ কেইবাদিনীয়া হাৰাশাস্তি আৰু আইনৰ সুৰুঙাৰে বৃহৎ হস্তীসমূহ সুৰক্ষিত স্থানত অৱস্থান কৰাহে দেখিবলৈ পোৱা গৈছে। হঠাৎ ঘোষণা কৰি তৎক্ষণিকভাৱে কাৰ্যকৰী কৰা চৰকাৰৰ এই বিমুদ্ৰীকৰণ আঁচনিৰ ফলত দেশজুৰি হোৱা জনসাধাৰণৰ হাৰাশাস্তিৰ বাবে বিভিন্ন স্থানত ৰাজহুৱা প্ৰতিবাদ প্ৰদৰ্শন হোৱাৰ উপৰি চৰকাৰক জবাবদিহি কৰি বিভিন্ন পক্ষই দেশৰ উচ্চতম ন্যায়ালয়ত কেইবাখনো ৰাজহুৱা স্বাৰ্থজড়িত আবেদন দাখিল কৰিছে। অভিযোগকাৰীৰ মতে, ভাৰতীয় ৰিজাৰ্ভ বেঙ্ক আইন অনুসৰি চৰকাৰে উচ্চ মূল্যমানৰ কোনো এবিধ নোটৰ সকলোবোৰ চিৰিজ একেবাৰতেই নিষিদ্ধ কৰি দিব নোৱাৰে। অবশ্যে, আইনৰ সকলোবোৰ দিশ ফঁহিয়াই নোচোৱাকৈ চৰকাৰে এনে বৃহৎ সিদ্ধান্ত লৈছে বুলি পতিয়ন যাব নোৱাৰি যদিও আন্তঃগাঁথনি সাজু নোহোৱাকৈ হঠাৎ কাৰ্যকৰী কৰিবলৈ লোৱা একো একোটা ডাঙৰ সিদ্ধান্তই জনসাধাৰণক ব্যক্তিগত পৰ্যায়ত মাৰাত্মক বিপদত পেলোৱাৰ উপৰি দেশৰ সুৰক্ষা আৰু প্ৰশাসন যন্ত্ৰলৈ বহুধৰণৰ ভাবুকি মাতি অনাৰ সম্ভাৱনাও নুই কৰিব নোৱাৰি। অৱশ্যে নিজৰ অধ্যৱসায়ৰ বলত অতি সাধাৰণ পৰ্যায়ৰ পৰা গৈ সফলতাৰ শিখৰত আৰোহণ কৰা একোজন ব্যক্তিয়ে সমাজৰ প্ৰতিটো স্তৰৰ অভিজ্ঞতাৰে পুষ্ট বুলি বিশ্বাস কৰিলে তেনে লোকে লোৱা “ৰিস্ক”ক আস্থাত ল’ব পৰা যায়। যি কি নহওক, অসম চৰকাৰে কেইবাবছৰৰ মূৰত কাতি বিহুৰ দিনটোক বন্ধৰ দিন হিচাবে ঘোষণা কৰাৰ পিছত কাতিৰ শেহলৈ কেন্দ্ৰীয় চৰকাৰে সমগ্ৰ দেশৰ জনসাধাৰণক কিবা প্ৰকাৰে কঙালীৰ সোৱাদ দিবলৈ সক্ষম হোৱাটোৱে এইবছৰৰ কাতি মাহটোক বহুদিনলৈ স্মৰণীয় কৰি ৰাখিব বুলি আশা কৰিব পাৰি।\n– অচিন্ত বৰঠাকুৰ\n← কাংক্ষিত জোনাক (-জয়শ্ৰী এম. গগৈ)\nওটচ্(oats) আৰু কলৰ অসমীয়া কাস্তাৰ্ড -(পিংকি বৰুৱা) →


সপোন দেখোঁ আহক – – Krishak Bandhu – An eMagazine with Homestead Theme on Sustainable Broad-based Agriculture\nHomeMotivationalসপোন দেখোঁ আহক –\nআপোনাৰ যদি এটা সপোন নাই,\nতেন্তে আপোনাৰ …….\nআমাৰ জীৱনটো কেৱল জীয়াই থাকিবৰ বাবে নহয়, বৰঞ্চ জীৱনটো উৎযাপন কৰিবৰ বাবে উপভোগ কৰিবৰ বাবে৷ কোনোমতে জীয়াই থকাটোৱে আমাৰ জীৱনৰ মূল লক্ষ্য নহয়৷ আমাৰ জীৱনটো তাতোকৈ বহু ডাঙৰ৷ আমাৰ জীৱনটো কিবা এটা অর্থ, কিবা এটা উদ্দেশ্য লাগে৷ তেনে এক উদ্দেশ্য আহিব আপুনি দেখা সপোনবোৰৰ পৰা৷\nআন মানুহৰ লগত আপোনাৰ পার্থক্য মাত্ৰ এটা কথাইহে কৰে- আপোনাৰ সপোন আছেনে নাই৷ যদি আপোনাৰ কিছুমান নির্দিষ্ট সপোন আছে তেন্তে আপোনাৰ জীৱনটো আন সপোন নথকা মানুহতকৈ বেলেগ আৰু বেছি ভাল হ’বই৷ কাৰণ এই সপোনবোৰ পূৰণ কৰিবলৈ আপুনি আনে নকৰা কাম কৰিব আৰু তেনে কামবোৰো\nকৃষি ক্ষেত্ৰত সপোন\nআন ক্ষেত্ৰত যেনেকৈ কথাটো সঁচা, তেনেদৰে কৃষি ক্ষেত্ৰতো কথাটো সঁচা৷ এনে ধৰণৰ কথাবোৰ কেৱল মাত্ৰ এটা ক্ষেত্ৰতে সঁচা কেতিয়াও নহয়৷ কৃষকৰ বাবেও ই একেবাৰে সঁচা৷\nএজন আধুনিক যুগৰ কৃষক হিচাপে নিজৰ পৰিচয় দিব লাগিলে আপোনাক এটা ডাঙৰ সপোন লাগিব৷ আমাৰ যিসকল খেতিৰ লগত অতঃপ্ৰোতঃ ভাবে জড়িত তেওঁলোকৰ কিমানৰ একোটা ডাঙৰ সপোন আছে? আছেনে?\nআমি আজি কিয় কৃষি খণ্ডত ভাৰতৰ আন ঠাইৰ নিচিনাকৈ সকলোতে চিনাকি দিব পৰা কৃষক অসমত বিচাৰি পোৱা নাই? মুষ্টিমেয় দুই-এজনৰ বাদে অতীজৰে পৰা মুখ্য কাম বুলি প্ৰমাণিত হৈ অহা খেতি-বাতিত কিয় আন ৰাজ্যতকৈ আগবাঢ়িব পৰা নাই৷ একমাত্ৰ এইবাবেই যে আমাৰ কৃষকে সপোন দেখা নাই৷ সপোন দেখা হ’লে টকা-পইচাৰ অভাৱ বা আন যিকোন অভাৱে তেওঁলোকে অনায়াসে অতিক্ৰম কৰিব পাৰিলহেঁতেন৷\nবহুতে হয়তো ক’ব যে খেতিত লগাবলৈ পইচাই নাই, আকৌ ডাঙৰকৈ কৰিবলৈ পইচা কত? কথাটো সঁচানে? দেখাত কথাটো সঁচা যেন লাগিলেও কিন্তু সঁচা নহয়৷ পইচা লাগিব, কিন্তু পইচা নাই কাৰণেই তেওঁ ডাঙৰকৈ, ভালকৈ খেতি কৰাৰ সপোন দেখিব পৰা নাই, সেই কথাটো সঁচা নহয়৷ সঁচা হোৱা হ’লে এতিয়াও বিভিন্ন ধৰণৰ খেতি কৰি সফল হৈছে তেওঁলোক কেতিয়াও সফল হ’ব নোৱাৰিলহেঁতেন৷ আন আন ঠাইত অকল টকা-পইচা বেছি বাবেই কৃষকসকল সফল হৈছেনে? অকল থনী কৃষকসকলেই সফল হৈছেনে, আন কৃষকসকলেও নান উপায়ে নিজৰ সপোন পূৰণ কৰি নিজৰ নামৰ লগতে অঞ্চল একোটাৰ নামো উজলাবলৈ সক্ষম হৈছে?\nআন পথৰ সন্ধান\nসপোন এটা থাকিলেহে তাৰ পিছত আন কথাবিলাক আহিব৷ যদি আপোনাৰ সঁচাকৈয়ে খেতি বিষয়ক কিবা এটা ডাঙৰ সপোন আছে আৰু আপুনি সপোনটো সঁচা কৰিবলৈ কাম কৰি গৈ আছে, সেই সপোনটো পূৰণ নোহোৱাৰ কিবা কথা আছে জানো?\nএটা ফালে ৰাস্তা বন্ধ হ’লে সপোন দেখা মানুহবোৰে আন এটা ৰাস্তা বিচাৰি লয়৷ তেওঁলোকে সেয়া কৰিব পাৰে কাৰণ তেওঁলোকে নিজৰ সপোনটো পূৰণ কৰিবলৈ যিমান কষ্ট, যিমান চেষ্টা কৰিব লাগে সিমানখিনি কৰিবলৈ সাজু৷ যদি চৰকাৰী অফিচে স্কিম মঞ্জুৰ কৰা নাই তেওঁলোকে নিজে আন এটা উপায় উলিয়াব৷ যদি বেংকে তেওঁলোকক লোণ দিব খোজা নাই, তেন্তে তেওঁলোকে আন কিবা এটা মূলধনৰ পথ উলিয়াব৷ সপোন দেখা মানুহবোৰে আনৰ ওপৰত (চৰকাৰী অফিচ, বেংক বা আন মানুহ আদিৰ) নির্ভৰ কৰি সপোন নেদেখে বা তেওঁলোকে আনে সপোন পূৰণ কৰি দিব বুলিও নাভাবে৷ তেওঁলোকে সপোন দেখে নিজৰ ওপৰত নির্ভৰ কৰি আৰু সেয়ে তেওঁলোকে সপোনবোৰ পূৰণ কৰিবও পাৰে৷\nআপুনি যদি সঁচাকৈয়ে সপোন দেখে আৰু সেয়া পূৰণ কৰিবলৈ আপুনি যি যি কৰিব লাগে সেয়া কৰিবলৈ সাজু তেন্তে সপোন পূৰণ কৰাৰ উপায় আৰু পথ নিজে নিজে বাহিৰলৈ ওলাই আহে, আপোনাৰ সন্মুখত দেখা দিয়ে৷ আপুনি সঁচাকৈ মনৰ পৰা তীব্ৰভাৱে যি বিচাৰে আপোনাৰ জীৱনত সেয়াই ঘটে৷\nসপোনবোৰ দেখক ডাঙৰকৈ\nযদি আপুনি কৃষিক্ষেত্ৰত কিবা সপোন দেখিছে, তেন্ত সপোনটো দেখক ডাঙৰকৈ৷ ডাঙৰকৈ দেখা সপোনৰ শক্তি বহুত বেছি৷ এনে সপোনে আপোনাক আপুনি ভাবিব নোৱাৰা ধৰণে সফল হোৱাত সহায় কৰিব৷\nসৰু সপোন দেখি কি লাভ যদি সপোনবোৰ পূৰণ হোৱাৰ পিছত আপোনাৰ মনত এটা অনুভৱ হয় যে – “সপোনবোৰ অলপ ডাঙৰকৈয়ে দেখিব পাৰিলোঁহঁতেন৷” এনে এটা সপোন দেখক যাতে সপোনটো পূৰণ হ’লে আপোনাৰ নিজৰে মনত ভাব হয়- “মোৰ জীৱনটো সার্থক হ’ল৷ মই এই পৃথিৱীলৈ অহাৰ কিবা এটা অর্থ থাকিল৷”\nডাঙৰ সপোন এটাই আপোনাৰ জীৱনটোক এটা অর্থ দিয়াৰ লগতে আপোনাক সন্তুষ্টি দিব৷\nআহকচোন অসমৰ কৃষি খণ্ডতো আমি ডাঙৰকৈ কিছুমান সপোন দেখিবলৈ লও আৰু লগতে সেই সপোনবোৰ পূৰণ কৰিবলৈ যি কৰিব লাগে সেয়া কাম আজিৰে পৰা হাতত লও৷\nলিখক : বিকাশ কলিতা, গুৱাহাটী\n(বিকাশ কলিতা এজন মটিভেচনেল স্পীকাৰ, উদ্যোগী (আন্ট্ৰপ্ৰিনৰ), কোচ, কার্যকুশলতা বিশেষজ্ঞ আৰু লিখক, যিয়ে পার্ছনেল ডেভেলপমেন্ট, উদ্যমীতা, কর্মকুশলতা আৰু জীৱনৰ বিভিন্ন বিষয়ে শিকায়৷ তেওঁ মানুহক নিজৰ জীৱন উন্নীত কৰিবলৈ আৰু নিজৰ লক্ষ্যবোৰ লাভ কৰিবলৈ সহায় কৰে৷\nবিকাশ কলিতা Life Skills Training Institute (www.lstionline.com) বা LSTI ৰো এজন প্ৰতিষ্ঠাপক৷ এই অনুষ্ঠানে বিভিন্ন শ্ৰেণীৰ মানুহক মটিভেচনেল আৰু লাইফ স্কিল ট্ৰেইনিং আগবঢ়ায় যাৰ দ্বাৰা যুবক-যুৱতী সকলৰ সমর্থবান কৰাৰ লগতে সকলো মানুহৰে জীৱনৰ উন্নতি সাধনত সহায় হয়৷\nতেওঁ “আমাৰ অসম” কাকতত এটা নিয়মীয়া শিতানো লিখে৷\nবিকাশে “বিকাশ কলিতা”(www.bikashkalita.com) আৰু জীৱনবৃত্ত (www.jeevanbritta.com) নামৰ দুটা পার্চনেল ডেভেলপমেন্ট ব্লগ লিখে৷- সম্পাদক, কৃষক বন্ধু)\nগছত ফল নলগাৰ কাৰণ আৰু তাৰ প্ৰতিকাৰৰ ব্যৱস্থাসমূহ\nApril, 2017 at 12.057\nচাৰ, খুব ভাল লাগিছে পঢ়ি৷ আপোনাৰ বাকীবিলাকো চাম মই৷ সচাঁকৈয়ে আমাক সপোন লাগে৷


চেনাই মই ঘৰলৈ যাওঁ দেই... ইউডিএফলৈ যাব শ্বেৰমান\nএটা গান মনলৈ আহিছে। ‘চেনাই মই ঘৰলৈ যাওঁ...’। আমাৰো চেনাই মানে বাঘবৰ সমষ্টিৰ বিধায়ৰ শ্বেৰমান আলী আহমেদৰ ঘৰলৈ মনত পৰিছে। তেওঁৰ ঘৰখন পিছে এলা-পেচা ঘৰ নহয়। এক্কেবাৰে আজমল চাহাবৰ বৰ ঘৰ। এসময়ত তাতেই উমলি-জামলি অসম তথা ভাৰতীয় সভ্যতা-সংস্কৃতিৰ ঐতিহ্যমণ্ডিত প্ৰসাদটো ভঙাৰ প্ৰশিক্ষণ লৈছিল শ্বেৰমানে। তাৰ পিছত হাতৰ হাতত ধৰি হাতুৰি-বটালি লৈ সনাতনী সভ্যতা-সংস্কৃতিৰ ঘৰটোত আঘাত কৰিবলৈ লৈছিল। কংগ্ৰেছৰ লাজ লাগিল। ইমানবোৰ বাঘা বাঘা মিস্ত্ৰী থাকোঁতে শ্বেৰমান আলী আহমেদে আহি সেই কৃতিত্ব ল’ব! ই হ’বই নোৱাৰে। শ্বেৰমানক খেদ। বেচেৰা শ্বেৰমান! গুণীৰ মোল নুবুজা কংগ্ৰেছতকৈ পূৰ্বৰ ঘৰখনেই ভাল। গতিকে, চেনাই মই ঘৰলৈ যাওঁ দেই...। এতিয়া আজমলৰ বৰঘৰৰ পৰা স্বাছন্দ্যে সনাতনী সভ্যতা-সংস্কৃতিৰ বিৰুদ্ধে যাঠী-জোং তুলি ল’ব। বাধা দিওঁতা কোনো নাই। হাত চাপৰি বজাওঁতাহে থাকিব চোদিশে।\nকাৰাগাৰৰ পৰা ওলাই আহিয়েই বিধায়ক শ্বেৰমান আলী আহমেদে ইংগিত দিছে, কংগ্ৰেছত নাথাকে। ইউডিএফলৈ যাব। শ্বেৰমান আলী আহমেদৰ নাম অসমবাসীয়ে প্ৰথমে শুনিছিল এনআৰচিৰ পাইলট প্ৰজেক্টৰ কাম আৰম্ভ হোৱাৰ সময়ত। ৰাজ্যজুৰি এনআৰচি উন্নীতকৰমৰ পূৰ্বে বৰপেটা জিলাত এনআৰচি উন্নীতকৰণৰ বাবে পাইলট প্ৰজেক্টৰ কাম হাতত লোৱা হৈছিল। সকলোৱে জানে, সেই সময়ছোৱাত এনআৰচিক অসমৰ ভাগ্য নিয়ন্তাৰ ৰূপত ধৰি লোৱা হৈছিল। অবৈধ বাংলাদেশীৰ কবলৰ পৰা ৰাজ্যখনক মুক্ত কৰি আপোন পৰিচয় আৰু গৰিমাৰে জীয়াই থকাত এনআৰচিয়ে অসমবাসীক এটা বিৰল আৰু ঐতিহাসিক সুযোগ দিব বুলি ধৰি লোৱা হৈছিল। স্বাভাৱিকতে অবৈধ বাংলাদেশীৰ ৰক্ষক আৰু অবৈধ বাংলাদেশীয়ে ইয়াৰ বিৰুদ্ধে অৱস্থান কৰিব। বৰপেটাত সেয়াই হ’ল। এনআৰচিৰ পাইলট প্ৰজেক্টক বাধাপ্ৰাপ্ত কৰাৰ বাবে এচাম লোক ৰাজপথলৈ ওলাই আহিল। আন্দোলনৰ নামত ৰাজপথত মুকলিকৈ হিংসা চলিল। বৰপেটা চহৰত ভয়ংকৰ পৰিৱেশ ৰচনা কৰা হ’ল। অসমবাসীক ৰঙাচকু দেখুৱাই অবৈধ বাংলাদেশীৰ বিৰুদ্ধে গ্ৰহণ কৰা যিকোনো পদক্ষেপৰ প্ৰতিক্ৰিয়া কি হ’ব পাৰে, তাক দেখুৱাই দিয়াৰ অপচেষ্ট চলোৱা হ’ল। সেই কুখ্যাত প্ৰতিবাদটোৰত নেতৃত্ব দিয়াসকলৰ এজন আছিল শ্বেৰমান আলী আহমেদ। ইয়াৰ পুৰষ্কাৰ হিচাপে তেওঁ ইউডিএফৰ পৰা প্ৰাৰ্থিত্ব পালে। এনে সমষ্টিৰ লোকে তেওঁক জয়ী কৰি বিধানসভালৈ পঠিয়ালে য’ত হিন্দু ধৰ্মীয় ভোটাৰৰ সংখ্যা দুই শতাংশও নহয়। এমএলএ নামৰ বঁটাটো সঠিকভাৱেই সঠিক সমষ্টিৰ পৰা শ্বেৰমান আলীয়ে লাভ কৰিলে। তাৰ পিছত কিছু আভ্যন্তৰীণ সংঘাত।\nশ্বেৰমান আলী কংগ্ৰেছলৈ আহিল। কথাবোৰ কিন্তু একেই থাকিল। এইবাৰ দুগুণ উছাহেৰে সনাতনী সভ্যতা-স্ংস্কৃতিৰ বিৰুদ্ধে জঁপিয়াই পৰিল। অবৈধ বিদেশী নাগৰিকক বহিষ্কাৰৰ বাবে ঐতিহাসিক ছবছৰীয়া আন্দোলনটোৰ বুকুতে কামোৰ মাৰি ধৰিবলৈ ওলালে। অসম চুক্তিৰ আধাৰত নিৰ্মিত গুৱাহাটীৰ শ্ৰীমন্ত শংকতৰদেৱ কলাক্ষেত্ৰত মিঞা মিউজিয়াম স্থাপনৰ দাবী কৰিলে। মিউজিয়াম মানে তাত মিঞা সংস্কৃতিৰ সংৰক্ষণ কৰিব লাগিব। মিঞা সংস্কৃতি বুলি েকো নথকাত বুজিবলৈ বাকী নাথাকিল, শ্বেৰমানে শ্ৰীমন্ত শংকৰদেৱ কলাক্ষেত্ৰত প্ৰকাৰান্তৰে বাবৰ, ঔৰংগজেব াদিয়ে তুৰস্ক, আফগানিস্তান আদিৰ পৰা ভাৰতলৈ আমদানি কৰি অনা মোগল সভ্যতা-সংস্কৃতিৰ সংৰক্ষণ বিচাৰিলে। ৰাজ্যজুৰি প্ৰতিবাদ হ’ল। সনাতনী সভ্যতা-সংস্কৃতিৰ দেশ ভাৰতত মোগল সভ্যতাৰ সংৰক্ষণ কোনেও মানি নল’লে। লাহে লাহে নিৰ্বাচনৰ সময় চমু চাপি আহিল। কথাবোৰ অলপ তল পৰিল। অলপ নিৰ্বাচনী ইছ্যু হ’ল। এআইইউডিএফে অসমত লুঙী-টুপী চৰকাৰ হ’ব বুলি ভৱানীপুৰ সমষ্টিৰ নিৰ্বাচনী সভাত দাবী নকৰিলে। বিধানসভাৰ নিৰ্বাচন শেষ হ’ল। বিজেপিৰ নেতৃত্বত মিত্ৰজোঁটৰ চৰকাৰ গঠন হ’ল।\nমুখ্যমন্ত্ৰীৰ দায়িত্ব লৈ ড০ হিমন্ত বিশ্ব শৰ্মাই গৰুখুঁটিত অসমীয়াৰ পৰা কাঢ়ি লোৱা ভূমি বেদখলমুক্ত কৰিবলৈ প্ৰশাসনক নিৰ্দেশ দিলে। সেই মাটিত একাংশ সন্দেহজনক নাগৰিকে বসতি স্থাপন কৰিছিল। তাৰ িতিহাস ওলাল। জুয়ে পোৰা তিৰাশীত তাত একাংেশ সন্দেহজনক লোকে অসমীয়া ডেকাক নিৰ্মমভাৱে হত্যা কৰিছিল। শ্বহীদৰ কেঁচা তেজেৰে ৰঞ্জিত ভূমি বেদখলমুক্তকৰণত ৰাজ্য চৰকাৰে জনসাধাৰণ অকুণ্য সমৰ্থন লাভ কৰিলে। সন্দেহজনক নাগৰিকৰ বিৰুদ্ধে ব্যৱস্থা লোৱাত কংগ্ৰেছ-ইউডিএফ সকলো বিৰোধিতাৰে আগুৱাই আহিল। কংগ্ৰেছৰ নতুন সেনাপতি শ্বেৰমান আলী আহমেদে হাতত ঘৃণা আৰু অসমবিদ্বেষৰ অস্ত্ৰ্ লৈ অসম আন্দোলনৰ শ্বহীদক ডকাইইত আখ্যা দিলে। অসমৰ অস্তিত্ব ৰক্ষাৰ আন্দোলনটোক অপমান, তুচ্ছ-তাচ্ছিল্যৰে থকা-সৰকা কৰিবলৈ অপচেষ্টা চলালে। পৰিণতিত কাৰাগাৰলৈ যাবলগীয়া হ’ল।\nদুমাহৰো অধিক দিন কাৰাগাৰত কটাই মুকলি আকাশৰ তললৈ অহা শ্বেৰমান আলী আহমেদৰ নিজৰ ঘৰখনলৈ মনত পৰিল। তাতেই ভাল। সকলো একে। অূবৈধ বাংলাদেশী, লুঙী-টুপীৰ কথা সকলোৰে মুখে মুখে। কংগ্ৰেছতকৈ পুৰণি ঘৰখনত থাকি যুঁজখন অধিক ভালদৰে চলাব পাৰিব বুলি বিশ্বাস উপজি তেওঁ হাত এৰি তলা-চাবিলৈ মন মেলিলে। অৱশ্যে এতিয়াও ইয়াৰ নিশ্চিতি দিয়া নাই। হাত এৰিব, সেইটো প্ৰায় নিশ্চিত কৰিছে। তেওঁ সমষ্টিবাসীৰ সৈতে আলোচনা কৰিহে পৰৱৰ্তী দলটো ঠিক কৰিব বুলি সংবাদ মাধ্যমৰ াগত কৈছে। কিন্তু বুজাই ঠিকেই বুজিছে. মানে চেনাই মই ঘৰলৈ যাওঁ লেখীয়া।


How to Access all Blocked Websites on Android in Assamese - JonakAxom- Assamese Quotes, Blogging , Business Ideas, Tips And Tricks\nHow to Access all Blocked Websites on Android in Assamese\nইন্টাৰনেটৰ কোনো সীমা নাই। যদি কোনো চাইট ISP, network administrator বা filtering software, ৰ দ্বাৰা ব্লক কৰা হয়, ইন্টাৰনেটত সেয়া থাকি যায়। মাত্ৰ খুলিবলৈ আপুনি অন্য পদ্ধতি অৱলম্বনৰ প্ৰয়োজন হয়।তেনে দুটা পদ্ধতি হল proxy sites আৰু VPN (virtual private network) apps. দুয়োটা পদ্ধতি এতিয়াৰ সময়লৈ কাৰ্যক্ষম হৈ আছে যাৰ বাবে ব্লক বেৱছাইট খোলাটো এতিয়াও কব পাৰি বায়ে হাথ কা খেল\nProxy Site সহায়ত আপুনি ব্লক চাইটবোৰ কেনেকৈ খুলিব\nআপোনাৰ ফোনৰ ব্ৰাউজাৰত proxy site টো খোলক.. যদি আপুনি proxy site ৰ URL নাজানে তেনেতে Google search engine ত proxy site বুলি লিখি search কৰক আৰু এনেদৰে আপুনি সহজে বিচাৰি উলিয়াব পাৰিব ।এতিয়া blocked website টো web address লিখা ঠাইত টাইপ কৰক আৰু go বা “Surf” ত ক্লিক কৰক। তলৰ ফটো চাওক।\nVPN ৰ সহায়ত এন্ড্ৰইড ফোনৰ দ্বাৰা কিদৰে ব্লক ৱেবচাইট খুলিব How to Access Blocked Websites using VPN with Android Assamese method\nVPN এ আপোনাৰ privacy আৰু স্বাধীনতা অটুত ৰাখে আৰু আপোনাৰ location সলনি কৰি ব্লক চাইটবোৰ খোলাত সহায় কৰে। VPN ব্যৱহাৰ সম্পূৰ্ণ নিৰাপদ বুলি কোৱা হয়।তলত কেইটামান VPN app দিয়া হৈছে যিবোৰ আপুনি Google play r পৰা সহজতে ডাউনলোড কৰি লব পাৰে।\nএইবোৰ FREE VPN যিবোৰ সহজে কাৰ্যক্ষম। ইয়াত আমি SUPER VPN ৰ TUTORIAL শিকাইছো ।\n১মে SUPER VPN APP টো খোলক ... ফটোত দেখুওৱা হৈছে।\nএতিয়া continue ত ক্লিক কৰক ।\nতাৰ পিছত ফটোৰ connect বুলি দেখিব তাত ক্লিক কৰক।\nConnect হবলৈ দিয়ক ।\nএতিয়া app টো মিনিমাইজ কৰি আপোনাৰ ফোনৰ ব্ৰাউজাৰ খোলক।আৰু স্বাধীনতাৰ সীমাহীন আনন্দ লওঁক।\nতলৰ কমেন্ট বক্সত আপোনাৰ মতামত লিখক । কিবা অসুবিধা পালে জনাওক।\nবিপ্লৱ Mar 15, 2021, 4:59:00 PM\nJonak Axom Mar 15, 2021, 11:16:00 PM\nhi , বিপ্লৱ thank you for your comment.\nRead more assamese story, Assamese love story and poem in our website. Keep visiting.


প্ৰৱন্ধঃ লতা মংগেশকাৰ আৰু আধুনিক ভাৰতীয় নাৰীসত্তা :: জিতেন বেজবৰুৱা - অসমীয়াৰ সুখ-দুখ\nHome ARTICLE jiten.bezboruah RECENT জিতেন বেজবৰুৱা প্ৰৱন্ধ প্ৰৱন্ধঃ লতা মংগেশকাৰ আৰু আধুনিক ভাৰতীয় নাৰীসত্তা :: জিতেন বেজবৰুৱা\nxukhdukh.com March 02, 2022 ARTICLE, jiten.bezboruah, RECENT, জিতেন বেজবৰুৱা, প্ৰৱন্ধ,\nলতা মংগেশকাৰ আৰু আধুনিক ভাৰতীয় নাৰীসত্তা\nএটা কথা নিশ্চয়কৈ ন দি ক’ব পাৰি যে সদ্যপ্ৰয়াত লতা মংগেশকাৰ আছিল ভাৰতৰ সবাতোকৈ জনপ্ৰিয় কণ্ঠশিল্পী। সৰ্বাধিক জনপ্ৰিয়তাৰ কথাটোক লৈ কিছু ক্ষেত্ৰত প্ৰশ্নৰ উত্থাপন হ’ব পাৰে, কিন্তু শেষ অৰ্থত এইটোক লৈ কোনো সন্দেহ নাই যে ইমানটা দশক ধৰি ভাৰতৰ সংগীত জগতৰ শীৰ্ষত অৱস্থান কৰি থকা লতাৰ সমপৰ্যায়ৰ আন কোনো নাৰী বা পুৰুষ কণ্ঠশিল্পী নাই। লতাৰ এনে অতুলনীয় জনপ্ৰিয়তাৰ বিভিন্ন কাৰণৰ ভিতৰত সাধাৰণতে উল্লেখ কৰা হয় তেওঁ গোৱা গানৰ সংখ্যাৰ কথাটো – বহুতো ভাষাত তেওঁ বহু হাজাৰ গান গাইছে।\nআচলতে কিমানটা ভাষাত তেওঁ কিমান গান গাইছে সেই লৈ কোনো এটা সৰ্বসন্মত পৰিসংখ্যা নাই, বিভিন্ন উৎসত বিভিন্ন সংখ্যা উল্লেখ কৰা হয়। সি যি নহওক, গানৰ সংখ্যাৰ ফালৰপৰা যে তেওঁৰ সমপৰ্যায়ৰ শিল্পী পৃথিৱীতে বিৰল সেই লৈ কোনো সন্দেহ নাই। আনহাতে, তেওঁৰ গায়কীৰ চৰিত্ৰ তথা গুণসমূহ হ’ল তেওঁৰ সফলতাৰ প্ৰধান কাৰক। উৎকৃষ্ট সুৰ, নিখুঁত উচ্চাৰণ, প্ৰকাশক্ষম হৃদয়ভেদী গায়কী তথা প্ৰতিটো গানৰ ভাব-অনুভূতিৰ অভ্যন্তৰলৈ সোমাই যাব পৰাৰ বিৰল দক্ষতা – লতাৰ দীৰ্ঘদিনীয়া সাংগীতিক যাত্ৰাৰ প্ৰতিটো ক্ষণতে এই গুণসমূহ আছিল তেওঁৰ গায়কীৰ অবিচ্ছেদ্য চৰিত্ৰ। কিন্তু এই সকলো সাংগীতিক দিশৰ উপৰিও লতাৰ সাংগীতিক প্ৰতিভাৰ উত্থানৰ আঁৰত এক সামাজিক-ৰাজনৈতিক প্ৰেক্ষাপট তথা কিছু প্ৰভাৱশালী সাংস্কৃতিক উপাদান আছিল যাৰ বাবে সাধাৰণ কণ্ঠশিল্পীৰপৰা জনপ্ৰিয়তা আৰু মৰ্যাদাৰ শীৰ্ষবিন্দুলৈ লতাৰ উত্তৰণ ঘটিছিল – তেওঁ হৈ পৰিছিল জাতিৰ কণ্ঠ। বিনয় লালে ক’বৰ দৰে, তেওঁ গানৰ মাজেৰে কেৱল জাতিক মূৰ্ত ৰূপ দিয়াই নাছিল, বৰং she sang the nation. তেনেহ’লে কি আছিল সেই সামাজিক-ৰাজনৈতিক প্ৰেক্ষাপট আৰু প্ৰভাৱশালী সাংস্কৃতিক উপাদানসমূহ যি লতাক আমি জনা সৰ্বজনশ্ৰদ্ধেয় কোকিলকণ্ঠী লতা মংগেশকাৰত পৰিণত কৰিছিল? মূলতঃ সমাজতত্ত্ববিদ সঞ্জয় শ্ৰীবাস্তৱৰ আলোচনাৰ ওপৰত ভিত্তি কৰি আমি এই বিষয়ে কিছু থূলমূল ধাৰণা আগ বঢ়াব খুজিছো। শ্ৰীবাস্তৱে তেওঁৰ বিস্তৃত অধ্যয়নেৰে সমৃদ্ধ অন্তৰ্ভেদী আলোচনাত লতা মংগেশকাৰৰ কণ্ঠ আৰু তেওঁৰ সাংগীতিক ব্যক্তিত্ব সম্পৰ্কে এক সবিশেষ ৰূপৰেখা দাঙি ধৰিছে। স্বৰাজোত্তৰ ভাৰতত চাৰি-পাঁচটা দশকৰ ভিতৰত কেনেকৈ লতাৰ কণ্ঠটো আধুনিক ভাৰতীয় নাৰীসত্তাৰ প্ৰতিনিধিত্বমূলক প্ৰকাশ-ৰূপে পৰিগণিত হৈছিল সেইটোৱেই এই আলোচনাৰ মূল বিষয়। উত্তৰ-ঔপনিবেশিক আধুনিকতাৰ এটা প্ৰধান আধাৰ হ’ল জাতীয়তাবাদ; গতিকে আধুনিক নাৰীসত্তাৰ নিৰ্মাণত জাতীয়তাবাদী প্ৰজেক্টটোৰ ভূমিকাই হ’ল সৰ্বাধিক।\nভাৰতৰ জনপ্ৰিয় সংগীত হ’ল ঘাইকৈ ফিল্মৰ লগত জড়িত। প্ৰথমাৱস্থাত অভিনেতাসকলেই ফিল্মৰ সৰহভাগ গান গাইছিল যদিও ১৯৪০ৰ দশকত প্লে’বেক গায়নে তাৰ ঠাই অধিকাৰ কৰি লয়। তথাপি গানসমূহ ফিল্মৰ বেনাৰতেই বজাৰত চলিছিল, আৰু কেইটামান দশকৰ আগলৈকে কণ্ঠশিল্পীসকল নিজে বৰ এটা জনাজাত নাছিল। তেওঁলোকৰ ৰাজহুৱা উপস্থিতি তেনেই কম আছিল আৰু কণ্ঠটোৱেই আছিল তেওঁলোকৰ একমাত্ৰ ৰাজহুৱা পৰিচয়। একে আষাৰে ক’বলৈ গ’লে, প্লে’বেক কণ্ঠশিল্পীসকল ৰাজহুৱাভাৱে একপ্ৰকাৰ অদৃশ্যই আছিল। ধীৰে ধীৰেহে, বহু পৰিমাণে ফিল্মৰ সংগীতৰ প্ৰতি আগ্ৰহী এদল ব্যক্তিৰ উৎসাহৰ ফলশ্ৰুতিত, তেওঁলোক ৰাজহুৱা কল্পনাৰ পৰিচিত ব্যক্তিত পৰিণত হ’বলৈ ধৰিছিল। লতা মংগেশকাৰৰ ৰাজহুৱা উপস্থিতি এই প্ৰক্ৰিয়াটোৰ মাজেৰেই দৃশ্যমান হৈ উঠিছিল তথা তেওঁৰ সংগীত প্ৰতিভা আৰু জীৱন সম্পৰ্কে চৰ্চাৰো সূচনা হৈছিল। সি যি নহওক, এই চৰ্চাসমূহৰপৰা এই কথা ক্ৰমাৎ প্ৰতীয়মান হৈ উঠিছিল যে লতাই কেৱল জনপ্ৰিয় সংগীতৰ জগতখনত প্ৰভুত্ব কৰাই নহয়, তেওঁৰ কণ্ঠটো আধুনিক ভাৰতীয় নাৰীসত্তাৰ সূচক হৈ পৰিছে। এজন সংগীত সমালোচকে উল্লেখ কৰাৰ দৰে, নাৰীজাতিৰ কণ্ঠৰ যি মাধুৰ্য তাৰ চূড়ান্ত মাপকাঠি হৈ পৰিছে লতাৰ কণ্ঠ। আন এজন সমালোচকে কৈছে, বিভিন্ন ধাৰাৰ নাৰী কণ্ঠশিল্পীসকলে এনেধৰণে লতাৰ কণ্ঠ অনুসৰণ কৰিবলৈ ধৰিছিল যে সোনকালেই এনেকুৱা এটা নাৰীকণ্ঠ কল্পনা কৰাটো কঠিন হৈ পৰিছিল যিটো লতাৰ নহয়। এনেকৈ লতাৰ তীক্ষ্ণ কিশোৰীসুলভ কণ্ঠটোৱে (shrill adolescent-girl falsetto) ভাৰতীয় জনপ্ৰিয় সংগীতৰ আৰু সাধাৰণভাৱে ফিল্ম সংস্কৃতিৰ আদৰ্শ হিচাপে প্ৰতিষ্ঠা লাভ কৰিছিল। পৰম্পৰাগত সাংগীতিক ঐতিহ্যৰ দিশৰপৰা ভাৰতৰ অঞ্চল আৰু সংস্কৃতিৰ ভেদে নাৰীৰ গায়কী সাংঘাতিকধৰণে বৈচিত্ৰ্যপূৰ্ণ। ফিল্মৰ সংগীতৰ ক্ষেত্ৰতো বৈচিত্ৰ্যৰ অভাৱ ঘটা নাছিল। কিন্তু লতাৰ কণ্ঠ আৰু গায়কীয়ে জনপ্ৰিয় সংগীতৰ জগতখনলৈ এক সমৰূপতা আনি দিছিল। ফিল্মৰ সংগীতেই হৈ পৰিছিল জনপ্ৰিয় সংগীতৰ প্ৰধান আৰু নিৰ্ণায়ক ধাৰা – যি বিবিধ আৰু বহুৰঙী শ্ৰোতা ৰাইজৰ সন্মুখত এক অবিকল্প আধিপত্যশীল সাংগীতিক ধাৰা হিচাপে থিয় দিছিল। এইটো ধাৰাৰে অপ্ৰতিদ্বন্দ্বী কণ্ঠশিল্পী লতাৰ কণ্ঠ আছিল উক্ত সমসত্ত্বকৰণ প্ৰক্ৰিয়াৰ এটা প্ৰধান পৰিচালিকা শক্তি।\nসুখ-দুখৰ ডিজিটেল লাইব্ৰেৰীলৈ যাবলৈ ইয়াত ক্লিক কৰক\nগান্ধীৰ নেতৃত্বত প্ৰথমবাৰৰ বাবে ভাৰতৰ নাৰীসমাজে ৰাজহুৱা পৰিসৰত নিজৰ উপস্থিতি সাব্যস্ত কৰিছিল। স্বাধীনতা লাভৰ লগে লগে ভাৰতৰ সংবিধানত নাৰীৰ সম অধিকাৰ লিখিত ৰূপত স্বীকৃত হৈছিল। কিন্তু সমাজত প্ৰভাৱশালী ভাবধাৰা অনুসৰি নাৰীক তেতিয়াও ঘৰৰ ভিতৰচ’ৰাৰ বাসিন্দা বুলিয়েই গণ্য কৰা হৈছিল। ঊনবিংশ শতিকাৰ শেষাৰ্ধত ভাৰতীয় জাতীয়তাবাদে নাৰী প্ৰশ্নটোৰ এক সন্তোষজনক জাতীয়তাবাদী সমাধান উলিয়াইছিল। এই অনুসৰি ঘৰ আৰু বাহিৰ বা আভ্যন্তৰীণ আৰু বাহ্যিক – সমাজৰ এনেধৰণে দুটা পৰিসৰৰ ধাৰণা দাঙি ধৰিছিল, য’ত নাৰীৰ অৱস্থান আছিল ঘৰ বা আভ্যন্তৰীণ পৰিসৰৰ মাজত। আধুনিকতাই অনা পৰিবৰ্তনবোৰ স্বীকাৰ কৰিও নাৰীৰ অৱস্থানৰ প্ৰশ্নটো ঘৰুৱা পৰিসৰৰ মাজতে মীমাংসা কৰা হৈছিল। (এই লেখকৰ ‘জাতীয়তাবাদ আৰু নাৰী’ প্ৰবন্ধত এই সম্পৰ্কে বহলাই আলোচনা কৰা হৈছে।) কিন্তু ঐতিহাসিক পৰিবৰ্তন আৰু স্বাধীনতাৰ লগত অহা আনুষ্ঠানিক সমানাধিকাৰৰ পাছত নাৰীৰ অৱস্থানৰ প্ৰশ্নটোৱে নতুন কিছুমান সমস্যাৰ সৃষ্টি কৰিছিল, আৰু তাক নতুনধৰণে মীমাংসা কৰাৰ প্ৰয়োজন আহি পৰিছিল। আনহাতে, স্বাধীনতা সংগ্ৰামৰ মাজেৰে এক ভাৰতমাতৃৰ ধাৰণা জনপ্ৰিয় হৈ পৰিছিল। পৃথিৱীৰ বিভিন্ন প্ৰান্তত জাতিক এক নাৰী পৰিচয়েৰেই চিহ্নিত কৰা হয়। কিন্তু ভাৰতত মাতৃ হিচাপে জাতি আৰু জাতি হিচাপে মাতৃৰ ধাৰণাৰ যি ব্যাপক অৱস্থিতি আছে তাৰ তুলনা পাবলৈ নাই। বিনয় লালৰ মতে, তাৰ এটা প্ৰধান কাৰণ হ’ল আব্ৰাহামীয় ধৰ্মসমূহৰ বিপৰীতে, হিন্দু ধৰ্মৰ মাজত এতিয়াও নাৰীময়তাৰ বাবে যথেষ্ট স্থান আছে, যাৰ এটা চকুত পৰা উদাহৰণ হ’ল ভাৰতৰ বিভিন্ন অঞ্চলত বিভিন্ন ৰূপত প্ৰচলিত দেৱীপূজাকেন্দ্ৰিক আচাৰ-অনুষ্ঠানসমূহ। মাতৃ হিচাপে জাতিৰ ধাৰণাটোত ভাৰতমাতৃক বহু সময়ত এগৰাকী হিন্দু দেৱী হিচাপেই চিত্ৰিত কৰা হৈছিল। স্বাধীনতাৰ পৰৱৰ্তী সময়ত এই ধাৰণাটোক এক প্ৰাতিষ্ঠানিকীকৃত ৰূপ দিব বিচৰা হৈছিল। কিন্তু তাৰ বাবে হিন্দু দেৱীৰ মাজত লুকাই থাকিব পৰা মুক্তমনা স্বভাৱ আৰু ভয়ংকৰ যৌন শক্তিক নিৰ্মূল কৰি এক ঘৰুৱা আৰু মাৰ্জিত মাতৃপ্ৰতিমাৰ নিৰ্মাণ কৰাটো জৰুৰী আছিল। গতিকে এইসমূহ সমস্যাৰ সমাধান কৰি এক আধুনিক নাৰীসত্তা নিৰ্মাণ কৰাটো ভাৰতীয় জাতীয়তাবাদী প্ৰজেক্টৰ বাবে আছিল ডাঙৰ প্ৰত্যাহ্বান। পুৰুষাধিপত্যৰ প্ৰতি সমস্যাৰ সৃষ্টি নকৰাকৈ নাৰীক ৰাজহুৱা পৰিসৰত মুক্ত বিচৰণৰ সুবিধা কৰি দিয়া, আৰু একে সময়তে ভাৰতীয় জাতি-ৰাষ্ট্ৰৰ মতাদৰ্শগত আধাৰ স্বৰূপে মাতৃ হিচাপে জাতিৰ ধাৰণাটো গজগজীয়া কৰি তোলা – জাতীয়তাবাদী প্ৰজেক্টটোৱে এই দুইটা উদ্দেশ্য পূৰণ কৰিব লাগিছিল। এইক্ষেত্ৰত লতা মংগেশকাৰ আছিল ভাৰতীয় জাতীয়তাবাদৰ এটা প্ৰধান অৱলম্বন।\nজাতীয়তাবাদৰ সৈতে এটা ভৌগোলিক চেতনা জড়িত হৈ থাকে। ভগিনী নিবেদিতাই এঠাইত কোৱাৰ দৰে, দেশক যদি ভাল পাব লাগে, তেনেহ’লে ভাল পাবলৈ দেশ এখনতো দিব লাগিব। তেওঁ নাৰীসমাজৰ মাজত ভৌগোলিক চেতনাৰ কৰ্ষণৰ পোষকতা কৰিয়েই এই কথাখিনি কৈছিল। সি যি নহওক, জাতি বুলি ক’লে স্বাভাৱিকতেই এটা ভৌগোলিক পৰিসীমা আৰু পটভূমিৰ কথা আহি পৰে – পাহাৰ, নদী, অৰণ্যৰপৰা মানৱসৃষ্ট ঐতিহাসিক-ধৰ্মীয় কীৰ্তিচিহ্নলৈকে সকলোখিনি সি সামৰি লয়। গতিকে ভাৰতীয় চিনেমাত প্ৰথমৰেপৰা পৰিসীমা আৰু পটভূমিৰ এই আধুনিক আৰু বস্তুনিষ্ঠ চেতনাটোৰ প্ৰকাশ ঘটি আহিছে, য’ত স্থান এডোখৰ বা কীৰ্তিচিহ্ন এটা কেৱল মাটিৰ বা শিলৰ নিৰ্বাক-অৰ্থহীন পটভূমি নহয় – বৰং সেইসমূহ হ’ল ভাৰতীয় সাংস্কৃতিক আৰু জাতীয় স্থানৰ অংশ। এতিয়া চিনেমাত সেইসমূহ স্থানতে নায়ক আৰু নায়িকাই ইজনে সিজনক লগ পায়, নাচে, গায়। ইয়াত পুৰুষ নায়কৰ সমানেই নায়িকায়ো সহজ আৰু মুক্তভাৱে বিচৰণ কৰে। কিন্তু সেই আটাইবোৰ স্থানেই হ’ল ৰাজহুৱা স্থান, যি ৰাজহুৱা পৰিসৰৰে এটা অংশ। এনেদৰে ৰাজহুৱা স্থানত ফিল্মীয় নাৰীৰ ক্ৰমবৰ্ধমান উপস্থিতি, সহজ আৰু মুক্ত বিচৰণ নিশ্চিত হৈছিল, যিটো আছিল নাৰীৰ পূৰ্বনিৰ্ধাৰিত বিচৰণক্ষেত্ৰৰ বাহিৰত। নাৰী ৰাজহুৱা স্থানত কেৱল ‘দৃশ্যমান’ হৈছিল তেনে নহয়, ‘শ্ৰাব্যমান’-ও হৈছিল সংলাপ আৰু সংগীতৰ যোগেদি। গতিকে জাতীয়তাবাদৰ সন্মুখত এটা উভয়সংকটৰ সৃষ্টি হৈছিল। এফালে ফিল্মসমূহে জনসাধাৰণৰ মাজত জাতীয়তাবাদী কল্পনাৰ দৃঢ়ীকৰণত সহায় কৰিছিল, কিন্তু আনফালে নাৰীক ৰাজহুৱা স্থানত মুক্ত কৰি দি নাৰীৰ অৱস্থানক লৈ জাতীয়তাবাদৰ এটা প্ৰাথমিক নীতিৰ প্ৰতি ভাবুকিৰ সৃষ্টি কৰিছিল। লতা মংগেশকাৰৰ গায়কীয়ে এই উভয়সংকটৰ সমাধানৰ ক্ষেত্ৰত সহায় কৰিছিল। যদিও নাৰীৰ শৰীৰ ফিল্মৰ জৰিয়তে সৰ্বত্ৰ দৃশ্যমান হৈ পৰিছিল, কিন্তু লতাৰ জৰিয়তে সেই নাৰীক প্ৰদান কৰা কণ্ঠস্বৰে সেই উপস্থিতিক নিয়ন্ত্ৰিত আৰু ঘৰচীয়াকৃত কৰি ৰাখিছিল। ফিল্মৰ নায়িকাই সততে হাবিয়ে-বনে ৰাস্তাই লৱৰি-ঢাপৰি নৃত্য কৰি ফুৰিছিল, যিটোৱে এইসমূহ স্থানৰ ওপৰত থকা পুৰুষাধিপত্যক প্ৰত্যাহ্বান জনোৱাৰ সম্ভাৱনাই আছিল সৰহ। কিন্তু সেই নায়িকাৰ ওপৰত আৰোপিত নাৰীকণ্ঠৰ সুৰ, স্বৰ আৰু গায়কীৰ ধৰণে গোটেই উপস্থিতিটোক মোলায়েম কৰি তুলিছিল। ৰাজহুৱা স্থানত নায়কৰ সমানভাৱে বিচৰণ কৰা নায়িকাৰ স্বাধীনতা দেখাত শক্তিশালী যেন লাগিলেও লতাৰ কণ্ঠৰ মাজেৰে প্ৰতিভাত নাৰীসত্তাই নায়িকাৰ নাৰীসত্তাৰ আনধৰণৰ প্ৰকাশ অৱৰুদ্ধ কৰি পেলাইছিল। আন এটা দিশৰপৰা ইয়াক ক’ব পাৰি নাৰীৰ শিশুকৰণ (infantilisation) – নাৰীক ৰাজহুৱা পৰিসৰত স্বাধীনতা দিয়া যাব, কিন্তু তাৰ বাবে নাৰীয়ে চৰিত্ৰগতভাৱে শিশুৰ ৰূপ পৰিগ্ৰহ কৰিব লাগিব। ৰাজহুৱা পৰিসৰত নাৰীৰ শিশুকৰণ উত্তৰ-ঔপনিবেশিক ভাৰতীয় আধুনিকতাৰ এটা গুৰুত্বপূৰ্ণ পৰিঘটনা। সি যি নহওক, ফিন্ম সংস্কৃতিৰ ইতিহাসত এইক্ষেত্ৰত লতাৰ কণ্ঠই এটা ভূমিকা পালন কৰিছিল। ফিল্মৰ শিশু-নাৰীক কণ্ঠ দিছিল এক শিশু-নাৰীকণ্ঠই যাৰ নাম লতা, যাৰ কণ্ঠক সততে অভিহিত কৰা হয় সদা-কিশোৰীসুলভ বুলি। এনেকৈয়ে জাতীয়তাবাদী ইতিহাসৰ এটা জটিল প্ৰশ্নৰ মীমাংসা হৈছিল লতাৰ কণ্ঠৰ মাজেদি।\nলতাৰ সংগীত প্ৰতিভাই আধুনিকতাৰ আন এটা গুৰুত্বপূৰ্ণ প্ৰক্ৰিয়াৰ সূচনাতো গুৰুত্বপূৰ্ণ ভূমিকা পালন কৰিছিল – সেইটো আছিল কলাকাৰ আৰু শ্ৰোতা-দৰ্শক ৰাইজৰ মাজৰ সম্পৰ্কৰ পুনৰ্গঠনত। আনন্দ কুমাৰাস্বামীয়ে লিখাৰ দৰে, ভাৰতীয় সংগীতৰ ক্ষেত্ৰত কলাকাৰ আৰু শ্ৰোতা-দৰ্শকৰ মাজৰ সম্পৰ্কটো নিছক দাতা আৰু গ্ৰহীতাৰ সম্পৰ্ক নহয়, ইয়াত শুনোতাজনৰো নিজা এটা কলা থাকে যিটো তেওঁ শুনাৰ ক্ষেত্ৰত প্ৰয়োগ কৰে। অৰ্থাৎ কলাকাৰৰ কলানৈপুণ্যই শেষ কথা নহয়, তাক কেনেকৈ শ্ৰোতা-দৰ্শকে নিজাধৰণে গ্ৰহণ কৰিব তাৰো এটা সক্ৰিয় ভূমিকা থাকে। লতাৰ কণ্ঠই কলাকাৰ আৰু শ্ৰোতা-দৰ্শকৰ মাজৰ এই গতিধাৰাক একপ্ৰকাৰ ভাঙি পেলাইছিল। গানটোৰ সলনি গায়কীৰ ওপৰত প্ৰাধান্য দি লতাই শ্ৰোতা ৰাইজৰ ওপৰত এক ধাৰণাগত জাল বিস্তাৰ কৰিব পাৰিছিল, through the sensuous perfection of the voice. যাৰ পৰিণামস্বৰূপে নাৰীসত্তাৰ শ্ৰাব্য প্ৰকাশৰ অবিকল্প ৰূপ হৈ পৰিছিল তেওঁৰ কণ্ঠ। শ্ৰোতা ৰাইজ হৈ পৰিছিল এক গ্ৰহীতা, যি তেওঁৰ গায়কীৰপৰা গ্ৰহণ কৰিব পাৰিছিল আদৰ্শনীয় নাৰীসত্তাৰ ধাৰণা। লতাৰ এই আধিপত্যক আন এটা ধৰণেও ব্যাখ্যা কৰিব পাৰি – সেইটো হ’ল মৌখিকতা আৰু পুথিগততাৰ (orality and literariness) মাজৰ সম্পৰ্কৰ মাজেৰে। আধুনিকতাৰ এটা প্ৰধান বৈশিষ্ট্য হ’ল এই যে মৌখিকতাক অপসাৰণ কৰি পুথিগততাই আধিপত্যশীল ৰূপ পৰিগ্ৰহ কৰে। গতিকে ভাৰতীয় আধুনিকতাকো অভিহিত কৰিব পাৰি, মৌখিকতাৰপৰা পুথিগততাৰ পিনে এক যাত্ৰা হিচাপে। এই প্ৰক্ৰিয়াত পুথিগততাৰ এক ৰূপ হিচাপে লতাৰ কণ্ঠই কাম কৰিছিল আৰু তেনেকৈ আধুনিক নাৰীসত্তাৰ ৰূপ স্থিৰীকৰণত অৰিহণা যোগাইছিল। ওপৰত শ্ৰোতা-দৰ্শকৰ যি সক্ৰিয় ভূমিকাৰ কথা কোৱা হৈছে সেইটো ঘাইকৈ দেখা যায় দেশৰ বিভিন্ন প্ৰান্তত বিদ্যমান মৌখিক সাংস্কৃতিক পৰম্পৰাসমূহৰ মাজত। মৌখিক সাংস্কৃতিক পৰম্পৰাসমূহ মূলতঃ মিথষ্ক্ৰিয় বা ইণ্টাৰেক্টিভ, য’ত কলাকাৰ আৰু শ্ৰোতা-দৰ্শকৰ মাজত তেনে কোনো পানী নসৰকা বিভাজন নাথাকে – য’ত শ্ৰোতা-দৰ্শকে সক্ৰিয়ভাৱে বাৰ্তা বিনিময় কৰে, কলাকাৰৰ কলাকৃতিৰ ব্যাখ্যা-পুনৰ্ব্যাখ্যা কৰে। তাত কলাকাৰক এটা মাত্ৰ বৈশিষ্ট্যৰে বিচাৰ কৰা নহয়। পৰম্পৰাগত ভাৰতীয় সংগীত বুলিলে ভাৰতৰ বিভিন্ন প্ৰান্তৰ এনেধৰণৰ মৌখিক সাংগীতিক পৰম্পৰাসমূহৰ কথাই আহি পৰে। কিন্তু ফিল্মৰ সংগীতৰ জৰিয়তে বিস্তাৰ লাভ কৰা জনপ্ৰিয় সংগীত আছিল পুথিগত চেতনাৰ বাৰ্তাবাহক। এই সংগীত আছিল সকলোপিনৰপৰাই পূৰ্বলিখিত আৰু পূৰ্বপৰিকল্পিত। এই সাংগীতিক সংস্কৃতিয়ে কলাকাৰ আৰু শ্ৰোতা-দৰ্শকৰ মাজত এক নতুনধৰণৰ সম্পৰ্কৰ সূচনা কৰিছিল, য’ত পাৰস্পৰিক বাৰ্তা বিনিময়ৰ ধাৰণাটো নাছিল আৰু য’ত সৰ্বসাধাৰণৰ বিপৰীতে বিশেষজ্ঞই লাভ কৰিছিল অগ্ৰাধিকাৰ। গতিকে এই সাংগীতিক সংস্কৃতিয়ে শ্ৰোতা-দৰ্শক ৰাইজৰ ওপৰত এক কৰ্তৃত্বশীল ভূমিকা পালন কৰিছিল। লতাৰ কণ্ঠ হৈ পৰিছিল এই কৰ্তৃত্বৰে এটা অংশ। জনসাধাৰণৰ মাজত আদৰ্শনীয় নাৰীসত্তাৰ ধাৰণা দাঙি ধৰাৰ ক্ষেত্ৰত লতাৰ কণ্ঠ আছিল এক প্ৰশ্নাতীত কৰ্তৃত্বস্বৰূপ। এনেকৈয়ে সমাজত পুথিগততাৰ দৃঢ়ীকৰণৰ লগে লগে নাৰীসত্তাৰ ৰূপ স্থিৰীকৰণত লতাৰ এটা মূল্যৱান ভূমিকা আছিল। চমুকৈ ক’বলৈ গ’লে, মুখৰ কথাৰ ওপৰত লিখিত শব্দৰ আধিপত্য প্ৰতিষ্ঠা হৈছিল, মৌখিকতাৰ ছন্দ-লয়-প্ৰকাশৰ বৈচিত্ৰ্যৰ ওপৰত যান্ত্ৰিকভাৱে পৰিচালিত জনপ্ৰিয় সংগীতৰ আধিপত্য প্ৰতিষ্ঠা হৈছিল – এই প্ৰক্ৰিয়াটোৰ প্ৰকাশ ঘটিছিল লতাৰ কিশোৰী কণ্ঠৰ মাজেদি।\nলতাৰ ৰাজহুৱা ব্যক্তিত্বটো আছিল এগৰাকী সম্ভ্ৰমশালী গৃহিণীৰ। যি একে সময়তে আছিল এগৰাকী মাতৃও – জাতিৰ এগৰাকী মাতৃ যি জাতিক এটা কণ্ঠ দিছে। এই মাতৃত্বৰ ধাৰণাটো কুমাৰী মাতৃত্বৰ ধাৰণাৰ সৈতেহে মিলে। মধ্যযুগৰ কবি মীৰাবাঈৰ সৈতেও তাৰ সাদৃশ্য মন কৰিবলগীয়া। লতাই এটা মহান উদ্দেশ্যৰ বাবে নিজৰ যৌনতা আৰু সংসাৰৰ মায়া পৰিত্যাগ কৰিছে, আৰু তাৰ জৰিয়তেই জাতিৰ বাবে এক কুমাৰী মাতৃত পৰিণত হৈছে। ফিল্ম উদ্যোগৰ সৈতে জড়িত আন প্ৰায়সকল নাৰীৰ ক্ষেত্ৰত ঘটাৰ দৰে লতাই জীৱনত প্ৰায় কেতিয়াও সম্পৰ্ককেন্দ্ৰিক গছিপৰ পাত্ৰ হ’বলগা হোৱা নাছিল। গতিকে এইটো একে আষাৰে ক’ব পাৰি যে লতাৰ ৰাজহুৱা ব্যক্তিত্বটো তেওঁৰ কণ্ঠৰ বহল সাংস্কৃতিক ৰাজনীতিৰ সৈতে সামঞ্জস্যপূৰ্ণ আছিল।\nআধুনিক ভাৰতীয় নাৰীসত্তাৰ প্ৰসংগত আন এটা চিনেমেটিক কৌশলৰ ভূমিকা গুৰুত্বপূৰ্ণ যি অনুসৰি নায়িকাৰ বিপৰীতে একোটা ভেম্প চৰিত্ৰ নিৰ্মাণ কৰা হয়। এই ভেম্প চৰিত্ৰটো হ’ল বিপদজনক আৰু অবাধ্য যৌনতাৰ প্ৰতিমূৰ্তি – পোছাক-পৰিচ্ছদ, কথনভংগী, অভিপ্ৰায় তথা সন্তানোৎপাদন-বিমুখ ছেক্সৰ প্ৰতি অতিশয়াসক্তি আদি লক্ষণৰ মাজেৰে তাৰ প্ৰকাশ ঘটে। কিন্তু এই ভেম্পৰ বিপৰীতে অৱস্থান কৰে নায়িকাৰ নাৰীসত্তাই যাক কণ্ঠ দান কৰে লতাই। লতাৰ কণ্ঠৰ আধিপত্যৰ মাজেদি সেই ভেম্পে কঢ়িয়াই অনা ভাবুকিক নিৰ্মূল কৰা হৈছিল। আন ভাষাত, এক আদৰ্শনীয় নাৰীসত্তাৰ আধিপত্য অটুট ৰাখি নাৰীৰ মাজত লুকাই থকা অনিয়ন্ত্ৰনীয় যৌন বিপদৰ সম্ভাৱনা বিলোপ কৰিবলৈ বিচৰা হৈছিল। ইয়াৰ মাজেৰে ভাৰতীয় জাতীয়তাবাদৰ বৰ্ণবাদী আৰু উচ্চশ্ৰেণীগত চৰিত্ৰ পৰিস্ফুট হৈ উঠিছিল।\nবৰ্ণবাদী আৰু সাম্প্ৰদায়িক ৰাজনীতিৰ ধামখুমীয়া আৰু বাদ-বিবাদৰ মাজেৰে আহি আহি আধুনিক ভাৰতীয় নাৰীসত্তাৰ ধাৰণাটোৱে কেনে বিশিষ্ট ৰূপ গ্ৰহণ কৰিছিল তাৰ এটা জ্বলন্ত প্ৰমাণ আমি লতাৰ মাজতে বিচাৰি পাওঁ। কিন্তু তাৰ সৈতে সামগ্ৰিকভাৱে ভাৰতীয় ৰাজহুৱা সংস্কৃতিৰ জাতীয়তাবাদী পৰিশুদ্ধিকৰণ আৰু আধুনিকীকৰণৰ প্ৰক্ৰিয়াটো জড়িত হৈ আছে। এই পৰিশুদ্ধিকৰণ আৰু আধুনিকীকৰণক আমি আন ভাষাত ক্ৰমে হিন্দুকৰণ আৰু বুৰ্জোৱাকৰণ বুলিও অভিহিত কৰিব পাৰো। এই ঘটনাৰাজি বুজিবৰ বাবে আমি হিন্দু-মুছলমান প্ৰশ্নটোৱে কেনেদৰে প্ৰভাৱ বিস্তাৰ কৰিছিল তাৰ আভাস প্ৰথমতে ল’ব লাগিব। স্বাধীনতাৰ পৰৱৰ্তী সময়ত এটা ‘জাতীয়’ সাংগীতিক সংস্কৃতি নিৰ্মাণ কৰাৰ কথা যেতিয়া আহিল তেতিয়া এই প্ৰশ্নটো বিবেচনাৰ এটা প্ৰধান বিষয় আছিল। জাতিৰ নিৰ্মাণত অৰ্থনৈতিক পুঁজিৰ সমানেই সাংস্কৃতিক পুঁজিৰ প্ৰয়োজনৰ কথাটোও আহি পৰিছিল – ইয়াৰ পৌৰাণিক ঐতিহ্য, ইয়াৰ স্থাপত্য-ভাস্কৰ্য, ইয়াৰ দাৰ্শনিক আৰু সাংস্কৃতিক কৃতিত্ব আদি সকলোবোৰেই আছিল এই সাংস্কৃতিক পুঁজিৰ অংশ। সেইগতিকে এটা জাতীয় সাংগীতিক সংস্কৃতিৰ নিৰ্মাণ কৰাটোও জৰুৰী বুলি পৰিগণিত হৈছিল। এনে ক্ষেত্ৰত সাংগীতিক ঐতিহ্যৰ শিপা অতীতৰ হিন্দু সভ্যতাৰ মাজত বিচাৰি উলিওৱা হৈছিল। ঔপনিবেশিক যুগত ব্ৰিটিছ শাসকসকলে এই সাংগীতিক ঐতিহ্যক অৱহেলা কৰিছিল। কিন্তু তাতোকৈ ডাঙৰ কথাটো হ’ল, মুছলমানসকলে এই ঐতিহ্যটো আত্মসাৎ কৰি নষ্ট কৰি পেলাইছিল। তেওঁলোকে ভাৰতীয় সংগীতক তাৰ সংস্কৃতীয়া আৰু হিন্দু শিপাৰপৰা বিচ্ছিন্ন কৰি আনি মুষ্টিমেয় ব্যক্তিৰ গোপন বিদ্যাত পৰিণত কৰিছিল। গতিকে ভাৰতীয় সংগীতক পুনৰ জীৱনদান কৰিবলৈ হ’লে তাক তাৰ সংস্কৃতীয়া আৰু হিন্দু শিপালৈ ওভতাই নিব লাগিব – তাৰ পৰিশুদ্ধিকৰণ ঘটাব লাগিব। ঊনবিংশ শতিকাৰ শেষাৰ্ধৰপৰা বিংশ শতিকাৰ প্ৰথমাৰ্ধলৈকে বিভিন্ন ব্যক্তিৰ উদ্যোগত এই প্ৰৱণতাটোৱে গা কৰি উঠিছিল। বিষ্ণু নাৰায়ণ ভাতখাণ্ডে আছিল তাৰ ভিতৰৰ এজন অতিকে খ্যাতনামা সংগীতজ্ঞ। বিংশ শতিকাৰ আগভাগত ভাৰতীয় জাতীয়তাবাদৰ মাজত এটা শক্তিশালী প্ৰৱণতা পৰিলক্ষিত হৈছিল যিটোৱে আধুনিক ভাৰতীয় সত্তাটোক বিশুদ্ধ আৰু পৌৰাণিক হিন্দু শিপাৰ সৈতে সম্পৰ্কিত কৰিবলৈ বিচাৰিছিল, কিন্তু তাক একে সময়তে সম্ভ্ৰান্ত বুৰ্জোৱা পৰিপাৰ্শ্বিকতাৰ বাবে উপযোগীকৈ গঢ় দিব বিচাৰিছিল। জাতীয় সাংগীতিক সংস্কৃতিৰ ক্ষেত্ৰতো একে কথাই দেখা গৈছিল। ই প্ৰথমতে শাস্ত্ৰীয় সংগীতৰ পৰিশুদ্ধিকৰণতহে গুৰুত্ব দিছিল। কিন্তু স্বাধীনতাৰ পাছত এক ৰাজহুৱা সংস্কৃতিৰ অপৰিহাৰ্যতা আহি পৰাৰ লগে লগে তাকো সেইধৰণে গঢ় দিয়াৰ বাবে প্ৰস্তুতি চলোৱা হৈছিল, আৰু এই সংস্কাৰ প্ৰচেষ্টাই এক প্ৰাতিষ্ঠানিক ৰূপ লাভ কৰিছিল। প্ৰথমাৱস্থাত ঘাইকৈ অল ইণ্ডিয়া ৰেডিঅ’ৰ জৰিয়তে এই প্ৰচেষ্টা চলিছিল। বল্লভভাই পেটেল তথ্য আৰু সম্প্ৰচাৰ মন্ত্ৰী হৈ থাকোতে ‘courtesan culture’অৰ সৈতে জড়িত যিকোনো গায়ক-বাদকক, ৰাজহুৱা জীৱনত দাগ থকা যিকোনো ব্যক্তিকেই ইয়াত নিষিদ্ধ কৰা হৈছিল। বি ভি কেস্কাৰৰ কাৰ্যকালত ৰেডিঅ’ৰ বাবে শিল্পী-কলাকুশলীৰ নিৰ্বাচন প্ৰক্ৰিয়াটো এনেধৰণে ঠিক কৰা হৈছিল যাতে ঘৰানা ব্যৱস্থাৰপৰা কোনো ব্যক্তি আহি তাত প্ৰবেশ কৰিব নোৱাৰে। এনেকৈ মুছলমানৰ আধিপত্য থকা ঘৰানা ব্যৱস্থা তথা তাৰ সৈতে জড়িত সাংগীতিক নেটৱৰ্কসমূহক দুৰ্বল কৰি দিবলৈ বিচৰা হৈছিল। সি যি নহওক, জনপ্ৰিয় সংগীতৰ ক্ষেত্ৰখনত এই বিশুদ্ধ আৰু মৰ্যাদাশালী জাতীয় সংস্কৃতিৰ নিৰ্মাণৰ প্ৰক্ৰিয়াটো প্ৰতিভাত হৈ উঠিছিল লতাৰ কণ্ঠৰ মাজেৰে। লতাৰ সাংগীতিক কেৰিয়াৰৰ প্ৰথম পৰ্যায়ৰ গায়কীটোৰ মিল আছিল পাকিস্তানী গায়িকা নূৰজাহানৰ অনুনাসিকতাৰ সৈতেহে। কিন্তু পৰৱৰ্তী সময়ত তেওঁ সেয়া পৰিত্যাগ কৰিছিল। লতাৰ কণ্ঠৰ এই পৰিবৰ্তন ক’বলৈ গ’লে উক্ত পৰিশুদ্ধিকৰণ প্ৰক্ৰিয়াৰে অংশ মাথোন। লতাৰ কণ্ঠৰ মাজেৰে উত্তৰ-ঔপনিবেশিক আধুনিক নাৰী পৰিচয়টোৰ পৰিশুদ্ধিকৃত ৰূপটো আমি দেখিবলৈ পাওঁ – যিটো একে সময়তে হিন্দু আৰু বুৰ্জোৱা।\nচিন্তনঃ বাঘ হাজৰিকাৰ অস্তিত্ব ৰবগৈ নে?\nমুছলমান সম্প্ৰদায়টোক ভাৰতীয় সংস্কৃতিৰ প্ৰদূষণৰ বাবে জগৰীয়া কৰা হৈছিল হয়, কিন্তু চিনেমা উদ্যোগটোৰ ওপৰত মুছলমানৰ একপ্ৰকাৰ আধিপত্য আছিল। ক’বলৈ গ’লে, মুছলমানৰ সাংস্কৃতিক প্ৰভাৱেই ভাৰতীয় চিনেমাৰ চৰিত্ৰ নিৰ্ধাৰণ কৰিছিল। শিল্পী-কলাকুশলী, ফিল্মৰ নাম, চিত্ৰনাট্য, গীতৰ কথা সকলোতে মুছলমান প্ৰভাৱ আছিল অখণ্ডনীয়। চিনেমাৰ সকলো দিশতে আছিল উৰ্দু ভাষাৰ ৰাজত্ব। তেনেহ’লে এই উদ্যোগটোৰ কেনেদৰে পৰিশুদ্ধিকৰণ কৰা যায়? এই উদ্যোগৰ পৰিশুদ্ধিকৰণৰ প্ৰচেষ্টা আচলতে কেতিয়াও সম্পূৰ্ণ হৈ উঠা নাছিল। কিন্তু কিছু কিছু ক্ষেত্ৰত তাৰ সফলতা দেখা গৈছিল। তেনে এক সফলতাৰে নাম আছিল লতা। লতাৰ কণ্ঠৰ মাজেৰে এক পৱিত্ৰ আৰু ঘৰচীয়াকৃত হিন্দু নাৰীত্বৰ ধাৰণাই আন সকলোধৰণৰ নাৰীত্বৰ ধাৰণাক একাষৰীয়া কৰি পেলাইছিল, আৰু একে সময়তে এক হিন্দু চেতনাৰ প্ৰসাৰ ঘটাইছিল।\n‘মুছলমান সমস্যা’ আৰু এক আদৰ্শনীয় নাৰীসত্তাৰ সন্ধানৰ লগত জড়িত হৈ আছিল এক আদৰ্শনীয় নাৰীকণ্ঠৰ প্ৰশ্নটো। কেনেধৰণৰ নাৰীকণ্ঠ যথাযথ আৰু আদৰ্শনীয়, আৰু কেনেধৰণৰ নাৰীকণ্ঠ অগ্ৰহণযোগ্য আৰু অপৱিত্ৰ তাৰ কিছুমান নীতি গঢ় লৈ উঠিছিল। তেনে অগ্ৰহণযোগ্য আৰু অপৱিত্ৰ নাৰীকণ্ঠৰ এটা উদাহৰণ আছিল অনুনাসিকতা আৰু পুৰুষসুলভ গধুৰ কণ্ঠ। যদিও এনে নীতি অনুসৰি বহুধৰণৰ নাৰীকণ্ঠই আছিল গ্ৰহণযোগ্যতাৰ বাহিৰত, তথাপি উপৰোক্তধৰণৰ অনুনাসিক আৰু পুৰুষসুলভ গধুৰ কণ্ঠৰ সৈতে ঘাইকৈ মুছলমান তাৱাইফ চৰিত্ৰৰ কণ্ঠৰ মিল বেছি। এই তাৱাইফসকল কেৱল কেৱল শাৰীৰিক অভিব্যক্তিৰ ক্ষেত্ৰতে যে খোলামেলা আছিল তেনে নহয়, তেওঁলোকে পুৰুষ অনুগতসকলৰ সৈতে সমভাবেৰে ধেমালি-ধুমুলাও কৰিছিল। গতিকে এই চৰিত্ৰটো আধুনিক মধ্যবিত্তীয় হিন্দু পুৰুষৰ ধাৰণাত ভয়ংকৰ হিচাপেই পৰিগণিত হৈছিল। এনে কাৰণতে তাৰ সৈতে জড়িত অ-নাৰীসুলভ কণ্ঠটোকো অগ্ৰাহ্য কৰিব বিচৰা হৈছিল। লতাৰ সদা-কিশোৰীসুলভ কণ্ঠই আছিল তাৰ সমাধান। চমুকৈ ক’বলৈ গ’লে, লতাৰ কণ্ঠই এহাতে যেনেকৈ এক আধুনিক নাৰীসত্তাক প্ৰতিনিধিত্ব কৰিছিল, আনহাতে সি যথাযথভাৱে হিন্দুকৃত জাতীয় সংস্কৃতিৰ ধাৰণাও বহন কৰিছিল। কিন্তু হিন্দুকৰণৰ প্ৰক্ৰিয়াটো সদায় অসম্পূৰ্ণ হৈয়েই থাকি গৈছিল। লতাই নিজেও বিভিন্ন ফিল্মৰ মুছলমান নাৰী চৰিত্ৰৰ বাবে গান গাইছিল। আনকি এনেকুৱাও ঘটিছিল যে লতাই ফিল্মৰ এটা তাৱাইফ চৰিত্ৰৰ বাবে কণ্ঠ নিগৰাইছে আৰু সেই চৰিত্ৰটোৰ মুখত ফুটি উঠিছে লতাৰ কিশোৰী কণ্ঠৰ সমস্ত মাধুৰ্য !\nSanjay Srivastava: ‘The Voice of the Nation and Five-Year Plan Hero: Speculations on Gender, Space, and Popular Culture’, in Vinay Lal and Ashis Nandy edited, Fingerprinting Popular Culture: The Mythic and the Iconic in Indian Cinema, OUP, 2006.\nSanjay Srivastava: ‘The Idea of Lata Mangeshkar: Hindu Sexuality, the Girl-Child, and Heterosexual Desire in the Time of the Five Year Plans’, in his Passionate Modernity: Sexuality, Class, and Consumption in India, Routledge, 2007.\nVinay Lal: ‘Our Very Own ‘Nightingale’: Lata ‘Didi’ and her Enduring Popularity’, vinaylal.wordpress.com.\nVinay Lal: ‘Lata’s Gone But . . . Aayega Aanewala’, ibid.\nলেখকৰ নিজা ব্লগৰ ঠিকনাঃ https://jitenbezboruah.in/\nলেখকৰ ফেচবুক পেজঃ https://www.facebook.com/jiten.bezboruah/\nTags # ARTICLE # jiten.bezboruah # RECENT # জিতেন বেজবৰুৱা # প্ৰৱন্ধ\nLabels: ARTICLE, jiten.bezboruah, RECENT, জিতেন বেজবৰুৱা, প্ৰৱন্ধ


অৰ্চনা ভট্টাচাৰ্য - অসমীয়া ৱিকিপিডিয়া\nভাৰতীয় ভূচুম্বকীয় প্ৰতিষ্ঠান,\nবায়ু সেনা গৱেষণা প্ৰয়োগশালা (আমেৰিকৰ মাচাছুছেটছ)\nআয়নমণ্ডলীয় পদাৰ্থ বিজ্ঞান,\nঅধ্যাপক কে আৰ ৰামানাথন স্মাৰক বক্তৃতা আৰু পদক,\nডা. কে এছ কৃষ্ণন সোণৰ পদক\nঅৰ্চনা ভট্টাচাৰ্য (জন্ম-১৯৪৮) এগৰাকী ভাৰতীয় পদাৰ্থ বিজ্ঞানী। তেখেতে আয়নমণ্ডলীয় পদাৰ্থ বিজ্ঞান, ভূচুম্বকত্ব, মহাকাশৰ বতৰ আদি বিষয়ত গৱেষণা কৰিছে। তেখেত নৱী মুম্বাইস্থিত, "ভাৰতীয় ভূচুম্বকীয় প্ৰতিষ্ঠান"ৰ সঞ্চালক আছিল।\n4 গৱেষণাৰ ক্ষেত্ৰ\nঅৰ্চনা ভট্টাচাৰ্যই ১৯৬৭ চনত দিল্লী বিশ্ববিদ্যালয়ৰ পৰা বিজ্ঞান শাখাত স্নাতক ডিগ্ৰী লাভ কৰে। ১৯৬৯ চনত একেখন শিক্ষানুষ্ঠানৰ পৰাই তেখেতে স্নাতকোত্তৰ ডিগ্ৰী অৰ্জন কৰে। ১৯৬৪ চনৰ পৰা ১৯৬৯ চনলৈকে তেখেতে "ভাৰতীয় বিজ্ঞান প্ৰতিভা"ৰ জলপানি লাভ কৰে। ১৯৭৫ চনত তেখেতে নৰ্থৱেষ্টাৰ্ন বিশ্ববিদ্যালয়ৰ পৰা পদাৰ্থ বিজ্ঞানত ডক্তৰেট ডিগ্ৰী আহৰণ কৰে। তেখেতে পদাৰ্থ বিজ্ঞানৰ তাত্ত্বিক ঘনীভূত পদাৰ্থৰ ক্ষেত্ৰখনত কাম কৰিছিল।\n১৯৭৮ চনত অৰ্চনা ভট্টাচাৰ্যই 'ভাৰতীয় ভূচুম্বকীয় প্ৰতিষ্ঠান'ত যোগদান কৰে। তেখেতে আৰ্বানা-চেম্পেইনৰ ইলিঅ'নয়ছ বিশ্ববিদ্যালয়ৰ কেচি য়েহ গ্ৰুপৰ লগত কাম কৰিছিল। ১৯৮৬ চনৰ পৰা ১৯৮৭ চনলৈকে তেখেতে সেই প্ৰতিষ্ঠানত কাম কৰে। ১৯৯৮-২০০০ চনত তেখেত আমেৰিকৰ মাচাছুছেটছস্থিত "বায়ু সেনা গৱেষণা প্ৰয়োগশালা"ত এগৰাকী জ্যেষ্ঠ এনআৰচি আৱাসিক গৱেষণা সহযোগী হিচাপে কাম কৰে। ২০০৫ চনৰ পৰা ২০১০ চনলৈকে তেখেত "ভাৰতীয় ভূচুম্বকীয় প্ৰতিষ্ঠান"ৰ সঞ্চালক হয়। তেখেত ভাৰতীয় ভূচুম্বকীয় প্ৰতিষ্ঠানৰ এগৰাকী এমিৰেটাছ বিজ্ঞানী।\n২০০৮ চনত "ভাৰতীয় ভূভৌতিক সংঘ"ই অৰ্চনা ভট্টাচাৰ্যক "অধ্যাপক কে আৰ ৰামানাথন স্মাৰক বক্তৃতা আৰু পদক"-এৰে পুৰস্কৃত কৰে।\n১৯৬৯ চনত দিল্লী বিশ্ববিদ্যালয়ে তেখেতক ডা. কে এছ কৃষ্ণন সোণৰ পদক প্ৰদান কৰে।\nঅৰ্চনা ভট্টাচাৰ্য 'ভাৰতীয় বিজ্ঞান একাডেমী' আৰু 'ৰাষ্ট্ৰীয় বিজ্ঞান একাডেমী, ভাৰত'ৰ সভ্য।\nগৱেষণাৰ ক্ষেত্ৰ[সম্পাদনা কৰক]\nবিষুবীয় আয়নমণ্ডলত প্লাজমা অস্থিৰতা\nৰেডিঅ' তৰংগৰ জৰিয়তে আয়নমণ্ডলৰ অনুসন্ধান\nআয়নমণ্ডলত মহাকাশীয় বতৰৰ প্ৰভাৱ\nভূচুম্বকীয় ক্ষেত্ৰৰ স্থান-সময়গত পৰিৱৰ্তন(Spatio-temporal variations of the geomagnetic field)\n↑ "IAS- Archana Bhattacharyya". http://www.ias.ac.in/womeninscience/archana.html#15। আহৰণ কৰা হৈছে: 15 March 2014.\n↑ 2.0 2.1 2.2 2.3 "INSA - Archana Bhattacharyya". http://www.insaindia.org/detail.php?id=P09-1477। আহৰণ কৰা হৈছে: 15 March 2014.\n↑ 3.0 3.1 "Dr A Bhattacharya". iigm.res.in. http://iigm.res.in/index.php/the-institute/people/academic/144। আহৰণ কৰা হৈছে: 2014-03-15.\n"https://as.wikipedia.org/w/index.php?title=অৰ্চনা_ভট্টাচাৰ্য&oldid=231332"ৰ পৰা অনা হৈছে


বিভিন্ন সময়ত মোৰ মনলৈ অহা বিক্ষিপ্ত চিন্তাবোৰ শব্দৰ আকাৰে ধৰি ৰখাৰ এক নগন্য প্রয়াস... এইয়া মোৰ সাহিত্যকৰ্ম নহ্য়, কেৱল ভাবৰ বুৰবুৰণিহে মাথো...\nতন্দুৰি চিকেন আৰু তন্দুৰৰ জুই, ফটিকাপানী, শান্তি, অশান্তি ইত্যাদি . . .\nঅশান্তি অশান্তি কৈ কিয় ইমান অশান্তি কৰে হাঃ\nআচ্ছা এটা কথা কওকছোন, এই কিদিন যে পেপাৰে পত্ৰই টিভিত অনবৰতে অসমত জুই জ্বলিছে, হিংসা-হত্যাৰ দাবানল, পৃথক ৰাজ্যৰ দাবীত মৰা-মৰি, কটা-কটি চলিছে বুলি বাতৰি পঢ়িছো, দেখিছো সেইবোৰ গোকাট মিছা কথা নহয়নে বাৰু? কোনো চক্ৰান্তকাৰিৰ উৰাবাতৰি, বিৰোধিৰ অপচৰ্চা যেন হে লাগিছে...\nকি কয় হে? ক'তনো ইমান অশান্তি দেখিলে? আমাৰ খুদ ৰাজধানী গুৱাহাটীত দেখোন সেইবোৰ একো অশান্তি চশান্তি নাই... তেনে কিবা হৈ আছে বুলি একো ভূকে পোৱা নাই হে ..নিয়ম মাফিক অফিচ আহিছো, তামাম কাম চাম কৰি আড্ডা চাড্ডা মাৰি ৰাতি ঘৰলৈ গৈছো... ক'ত অশান্তি? ক'ত জুই জ্বলিছে হে? জুই জ্বলিছে যদি কেৱল নিজৰ পাকঘৰত, তাকো গেছত জ্বলিছে... আৰু জ্বলিছে হোটেলৰ ডাঙৰ ডাঙৰ ধুনীয়া পাকঘৰবোৰত চে'ফবোৰে জ্বলোৱা সেই জুইকুৰা, তাকো আপোনাৰ মোৰ জিভাৰ তৃপ্তিৰ বাবে ... অ' আৰু কেইটামান ঠাইত জ্বলিছে, ফুটপাথৰ কাষে কাষে থকা তন্দুৰী চিকেনৰ তন্দুৰবোৰত.... আৰে এই জুই জ্বলিবই, তন্দুৰত জুই নজ্বলিলে এনে তন্দুৰৰ ওচৰত শাৰি শাৰি গাড়ী, বাইকবোৰত বহি আপুনি মই প্লাষ্টিকৰ গিলাচত সেই শান্তিপানী কণ কেনেকৈ গলাধকৰন কৰিম কওকছোন... যত চব বাজে কথা,,, চকু চৰহাৰ দল.... হেৰৌ আগৰ অগপৰ দিনত ইমান তন্দুৰ গুৱাহাটীত আছিল নেকি? হুহ, ইমান ৰাতিলৈকে বিন্দাচ আপুনি ময়ে নিৰাপদে পুলিচৰ খেদা নোখোৱাকৈ ক'ত এনেকৈ ৰাস্তাৰ কিনাৰত বহি শান্তিত তন্দুৰী চিকেনৰ লগত প্লাষ্টিকৰ গিলাচত....?? যাতা কথা কৈ মানুহক উত্তেজিত কৰি নাথাকিব দেই ...\nকতা অশান্তি? চাইৰেন বজাই মন্ত্ৰী, বিষয়া, স্বায়ত্বশাসিত পৰিষদৰ সদস্য কনভয়ত গৈয়ে আছে..। পূৱা গধুলী যেতিয়া আপোনাৰ মোৰ দৰে নগন্যলোক সকল ট্ৰেফিকজামত 'ফচো' তেতিয়া দেখোন এনে বিয়াগোম বিয়াগোম লোকৰ কনভয় এটা পাই গলে কিমান স্বস্তি অনুভৱ কৰো.. হয়নে? মিছা ক'লে কিডাল হ'ব? বছ তাৰ পিছত আপোনাৰ বাইকখন, মোৰ গাড়ীখন কেনেবাকৈ তাৰ পিছত লগাই দিয়্ক ... কোনো চিন্তা নাই, ট্ৰেফিক চিগনেল টিগনেল নামানি ফো ফোঁৱাই বৰলোকৰ কনভয়ৰ পিছত নিজৰ গাড়ী-বাইক চুটাই দিয়্ক.... আৰু প্ৰায়ে দেখিব এই কনভয়টো চিধাই আমাৰ ক্ৰিকেট খেলমন্ত্ৰীৰ হোটেলত ডাইৰেক্ট সোমাই গৈছে... অলপ আড্ডা মাৰিব আক'...!! কি,আপুনি ক্ৰিকেট খেলমন্ত্ৰীৰ হোটেল চিনি নাপায়? আৰে বেলতলাত হে... আহিব এদিন, বহি একেলগে টানিম..\nহৈৰি, এনেই অশান্তি অশান্তি কৰি টি আৰ পিৰ ধান্দাত নাথাকিবছোন... কাম বন নাই নেকি? কৰবাত টায়াৰ জ্বলাই লেখিছে ডিভাইদ আচাম ফিফ্টি ফিফ্টি আৰু আপোনালোকে তাকে ব্ৰেকিং নিউজ বনাই বাৰে বাৰে দেখুৱাই আছে... আৰে ইমান ব্ৰেকিং নিউজ দেখুৱাব মন আছে গৰুচোৰক পিতন দিয়া, পৰকীয়া প্ৰেম কৰি ধৰা পৰি চুলি খুৰাই দিয়া, বান্দৰে গিলাচত কেনেকৈ ভাং খাই আছে, এজোপা কলগছৰ ৫ টা কলডিল ওলাইছে সেইবোৰ নিউজ দেখুওৱাক না... আৰু শুনক, যদি আন একো ব্ৰেকিং নিউজ নাপায় তেন্তে লেটেষ্ট যৌন কেলেংকাৰিৰ ঘটনাটোকে মা-মছলা সানি দিয়ক প্ৰাইম টাইমত...মাৰ্কেটত ইমান হট নিউজ ক'ত পাব? কি কয়? সেইটো বেলেগে ষ্টিং কৰিলে। তাতে কি হ'ল, ধুৰ, নিউজটো দেখুৱাই থাকোতে 'আৱাৰ এক্সক্লুচিভ কভাৰেজ' বুলি স্ক্রল কৰিবলৈ নাপাহৰিব... লটাৰীকিঙৰ বাবে এইবোৰ কিনো ডাঙৰ কথা? কিমান ফুৰ্টি কৰিলে... এটা ধৰিলে, তাতে কি হ'ল? আৰে অৱতাৰী পুৰুষ হ'ল বুলি দৈহিক প্ৰয়োজন নাথাকিব নেকি? আৰে ভাই, ঈচ্চৰে কৰিলে লীলা আৰু আমি কৰিলে কিলা... হুঁহ...!! ইমান শান্তিৰে মিলাপ্ৰিতিৰে থকা মানুহ খিনিক লৈ অশান্তি অশান্তি কৰি কিয় থাকেনো?\nহবই দিয়্কছোনপ অকণমান দিগদাৰি...সেই মাজে মাজে ক'ৰবাত পুলিচ, মিলিটেৰিৰ চেকিং টেকিং থাকে, সেইটোনো কি ডাঙৰ কথা? ১৫ আগষ্টৰ আগে আগে তেনে কৰেই আৰু... দুদিনমান আপুনি দুচকীয়াত দুজন উঠিব নোৱাৰিলে তাতে কি হ'ল? বাচত যাওক, অ'টত যাওক... দেশৰ নিৰাপত্তাৰ কাৰণে আপুনি এইকন সহ্য কৰিব নোৱাৰে নেকি? আমাৰ পুলিচৰ ইমান সময় নাই যে আপোনাৰ পিছত কোন উঠি ক'ত গ্ৰেনেড দলিয়াব তাক চাই থাকিব !! মুঠতে আপুনি পুলিচে, মিলিটেৰিয়ে ৰখালে হেলমেটটো খুলি মুখখন দেখুৱাই দিব; তেওঁলোকে পৰেশ বৰুৱাক চিনি পায়; আপোনাক এৰি দিব, যাওক।\nশুনক, আমাৰ ৰাজ্যত কোনো অশান্তি নাই। কোনোবাই এনেই আবোল তাবোল বকিছে; তাতে আহি খেতিয়কেও চং দিছে। আৰে ভাই, ভাৱৰীয়াই ভাও নিদিলে অপুনি মই দিম নেকি? গুৱাহাটীত দৈনিক বিয়া পতাই ধুম ধাম বিয়া পাতিছে, জন্মদিন পতাই হোটেলত পাৰ্টি দিছে, ডান্সবাৰত মদ ভাং খাই মতলীয়া হৈ ৰাইজে বিন্দাচ নাচিছে, ফুৰ্টি কৰিছে, চিনেমা হলত দেইলি মুভি ৰিলিজ হৈয়ে আছে, চিনেমেক্সত মিল্খাৰ পিছে পিছে ৰাইজ দৌৰিয়েই আছে... কি কলে? ৰাতিৰ গুৱাহাটী ইমান চেফ নহয়? আপোনালোকে চকু মুদি থাকে নেকি হে? দেখা নাই প্ৰ্তি দেউবাৰে দেউবাৰে হাজাৰ হাজাৰ ভক্তগণ গেৰুৱা বসন পৰিধান কৰি বশিষ্টৰ পৰা পানবজাৰলৈকে শান্তভাৱে খোজ কাঢ়ি গৈয়েই আছে... অকণমান অবুজন কেইজনমানে বাটে পথে উদ্ভণ্ডালী কৰিলেই যেনিবা, তাতে আপোনাৰ কি অসুবিধাটো হ'ল? আফটাৰ অল ৱি আৰ এ' চেকুলাৰ কান্ট্ৰি এণ্ড ৱি দিমাণ্ড ৱি আৰ অ'নলি চেকুলাৰ পিপ'ল...!! আৰু কিমান উদাহৰণ লাগে হে আপোনাক? আমাৰ ইয়াত কেৱল শান্তিয়েই শান্তি। এইবোৰ চব বিৰুধীৰ চক্ৰান্ত। ইউ চুদ অলচ' আন্ডাৰষ্টেণ্ড দিজ ইম্পৰটেন্ট মেটাৰচ।\nযাওক যাওক, যা তা কথা কৈ নাথাকিব। আপোনালোকে ভাল ভাল খবৰবোৰ নেদেখে! সেইযে এজন বিলাত ফেৰত ডেকাই লং পেন্ট চাৰ্ট পিন্ধি কেমেৰালৈ চাই ভূৱনভোলোৱা হেবাং হাঁহিটো মাৰি হাল বাই আছিল সেইবোৰ নেদেখিলে নেকি আপোনালোকে? হাঃ.. ইমান কষ্ট কৰি মুখত মাতৃভাষাটোকে নুফুটা বেচেৰা হেবাঙৰ ভাও ধৰা বাপেকৰ পুতেকে হাল বাই 'বলক বলক' বুলি গৰু হালক হেচুকি গোটেই পথাৰখন টহিলং কৰিলে... সেইবোৰ নেদেখে... হুহঁ.. তাৰ এটা ব্ৰেকিং নিউজ বনাব নোৱাৰিলে? আপোনালোকৰ নিচিনা টিভি চেনেলবোৰে আৰু বাতৰি কাকত বোৰে আগতে দেখোন সেই ৰাউল গেন্ধাই বোলাটোৱে মুৰত পাথৰৰ টুকুৰি লৈ হাজিৰা কৰা মাইকী মানুহৰ লগত শিল কঢ়িয়াই থকা ফ'ট দেখি গোটেইখন তাল ফাল লগোৱা নাছিলনে? এতিয়া এই খাৰখোৱা ডেকাটোৰ প্ৰ্তি ইমান অবিচাৰ কিয়? নাপায় নাপায়, ইমান পাৰচেলিটি কৰিব? অসমীয়া ক'ব নোৱাৰে সেইটোনো কি কথা, শিকি ল'ব। এবাৰ গাডীখনত বহিবলৈ দিয়কছোন....\nছেহঃ ক'ৰ কথা কলৈ গ'ল... নকলেও ফটা মুখ... মেডামে কৈছেই অলপ শান্তি দিল্লীৰ পৰা পঠিয়াই দিছেই... সোনকালে পাবহি... ইমান শান্তিৰ মাজত আকৌ অশান্তি সৃষ্টি নকৰিব। টি আৰ পি ৰ কাৰণে বেলেগ ব্ৰেকিংনিউজ মেনুফেকচাৰ কৰক.... নহলে নাকত তেল দি শুই থাকক...\n# সুৰজিত নেওগ - ০৮/০৮/২০১৩, আবেলি ৬:১৫ বজা, গুৱাহাটী\nব্রিটিচ স্বাস্থ্যমন্ত্রী বনাম খাৰখোৱা মন্ত্রী ... মানসিকতাৰ তফাৎ আৰু আমিবোৰ !!\nআমাৰ ৰাজ্যখনৰ মুৰব্বীসকলৰ বাবে গুৰুত্বপূৰ্ণ 'বিষয়' কি?\nবি বি চিৰ বাতৰি অনুস্থানটো প্ৰায়ে চাওঁ। যোৱা নিশাও অলপ সময়ৰ বাবে চাই আছিলো; গতানুগতিক বাতৰি কেইটামানৰ পিছত হঠাৎ দেখিলো কেমেৰাই লণ্ডন মেট্ৰো ষ্টেচনত এজন মানুহক অনুসৰণ কৰিছে। মানুহজন কুবাকুবিকৈ ট্ৰেইন এখন ধৰিবৰ বাবে গৈছে। তেনেতে সাংবাদিকজনে মানুহজনক ৰখাই সুধিলে "চাৰ আপোনাৰ দহ মিনিট মান সময় ল'ব পাৰোনে?" মানুহজনে "হয়" বুলি কোৱাত সাংবাদিকজনে প্ৰশ্ন দুটামান কৰিলে কিবা বিষয় এটাৰ ওপৰত.... তলত স্ক্ৰ্ল হৈ থকা কথাখিনিৰ পৰা বুজিলো এই ইন্টাৰভিউ দি থকা মানুহজন এলাপেছা লোক নহয়; তেখেত হ'ল ইংলণ্ডৰ স্বাস্থ্যমন্ত্ৰী ডেন প'ল্টাৰ..!! NHS (National Health Service) অৰ্থাৎ ৰাষ্ট্ৰীয় স্বাস্থ্য সেৱাৰ বিভিন্ন জনকল্যানমুখি আচনি সমুহ ব্ৰিটিচ নাগৰিকৰ আৰু অধিক কাষ চপাই অনাৰ বাবে কি কি কঠোৰ পদক্ষেপ লোৱা হৈছে তাৰেই এক থুলমুল আলোচনা টিভি সাংবাদিক জনৰ লগত হৈছে...। ১০ মিনিটমানৰ পিছত মন্ত্ৰীগৰাকীয়ে\nঅতি নম্ৰভাৱে সাংবাদিক জনক ক'লে "বেয়া নাপাব, মোৰ এখন জৰুৰী মিটিং আছে, মই যাব লাগে।" বুলি কৈ খৰধৰকৈ ট্ৰেইন এখনত উঠি গন্তব্যস্থানলৈ গুচি গ'ল .....\nএইকথা খিনি ব্ৰিটেইনৰ NHS ৰ বিষয়ে আলোচনা কৰিবলৈ বুলি মই ইয়াত লেখা নাই...!! অনুস্থানটো চাই থাকোতে আৰু তাৰো বহু পিছলৈ মোৰ মনত আন এটা কথাইহে বাৰে বাৰে এক তুলনাত্মক পৰিস্থিতি এটাৰ জোকাৰণি দি গৈছিল... অপুনি কল্পনা কৰিব পাৰেনে আমাৰ স্বাস্থ্যমন্ত্ৰীয়ে [বা আন যিকোনো মন্ত্ৰীয়ে..] এনেকৈ ৰাজহুৱা পৰিবহন ব্যৱস্থা এটাত উঠি নিজৰ চৰকাৰি কামত গৈছে। অতি নম্ৰভাৱে (আমাৰ অতিচতুৰ বাকপটু স্বাস্থ্যমন্ত্ৰীৰ জেলেপী পাকৰ কথা কোৱা নাই) কিবা কৈছে....!!! আমাৰ ইয়াত প্ৰ্থমেই উগ্ৰপন্থীৰ দোহাই দি জেদ কেটেগৰি নিৰাপত্তাৰ কথা উঠিব। ইংলণ্ডত মন্ত্ৰীসকল ইমান নিৰাপদ নেকি? তাত আমাৰ ইয়াতকৈ বহুগুণে বেছি আলকায়দা আদিৰ ভাবুকি আছে; অথচ ???\nকায়িকভাৱে বা বৈষয়িকভাৱে আচলতে আমাৰ ইয়াৰ লগত ইংলণ্ডৰ বিশেষ একো প্ৰাৰ্থক্য নাই; প্ৰাৰ্থক্য মাথো মানসিকতাৰহে। দায়্ত্ববোধহীনতাৰ চৰম নিদৰ্শন আমি ইয়াত পদে পদে দেখি থাকো। আমাৰ সাম্প্ৰ্তিক অগ্নিগৰ্ভা পৰিস্থিতিৰ মাজতেই হেনো আমাৰ চৰকাৰৰ মুখ্যমন্ত্ৰীকে আদি কৰি আন বহু জ্যেষ্ঠ নেতা মন্ত্ৰী যোৱাকালি মুখ্যমন্ত্ৰীৰ বাসভৱনত মিলিত হৈ এক 'গুৰুত্বপূৰ্ণ' বিষয়ৰ ওপৰত গভীৰ নিশালৈকে আলোচনাত মগ্ন হ'ল... অতি আচৰিত ধৰনে কিন্তু স্বাভাৱিকভাৱেই 'গুৰুত্বপূৰ্ণ' আলোচনাৰ বিষয়-বস্তু কিন্তু আমাৰ জ্বলন্ত সমস্যাবোৰ নহয়। চাৰিওফালে হাজাৰ ঘন্টীয়া বন্ধ, পথ অৱৰোধ, চৰকাৰি কাৰ্য্যালয়ত অগ্নিসংযোগ, কটা-কটি মৰা-মৰি এইবোৰ অতি স্পৰ্শকাতৰ আৰু জৰুৰী কথাই এনেহেন এখন 'হাইলেভেল' মিটিঙত তেৰাসৱে আলোচনাৰ যোগ্য বুলি নাভাবিলে...। এতিয়া দিল্লীত মেডামৰ একমাত্ৰ লক্ষ্য-উদ্দেশ্য হ'ল "খাদ্য নিৰাপত্তা বিধেয়্ক" আৰু ইয়াৰ গইনা লৈ আগন্তুক লোকসভা নিৰ্বাচনত এই চৰকাৰে কেনেকৈ গাডি সুৰক্ষিত কৰিব পাৰে....!! আৰু তাৰ বাবে আমাৰ আমাৰ বেবেৰি বাং বকা গগৈডাঙৰীয়াক দিল্লীলৈ তলব...আৰু তেৰা ঘুৰি আহিয়েই "খাদ্য নিৰাপত্তা বিধেয়্ক"ৰ ওপৰত 'হাইলেভেল' মিটিং....!!\nইয়াতকৈ দুখৰ কথা, দুৰ্ভাগ্যৰ কথা আমাৰ ৰাজ্যখনৰ জনসাধাৰণৰ বাবে কি হ'ব পাৰে? ওহোঃ একো হ'ব নোৱাৰে.... চুৱা চেলেকা সদায় চুৱা চেলেকাই হৈ থাকিব... বড়ো-অবড়োৱে, কাৰ্বি-অনাকাৰ্বিয়ে কাজিয়া লাগি থাকক, পথবন্ধ দিয়্ক... অৰ্থনৈতিক অৱৰোধ হওক; তাতে আমাৰ মন্ত্ৰীসবৰ বা নেতাবোৰৰ কি আহে যায়....!!\nএনেই অকনমান সময় উলিয়াই তুলনা কৰকছোন দুজন জনপ্ৰ্তিনিধিৰ মানসিকতাৰ... ডেন প'ল্টাৰ আৰু হিমন্ত বিশ্ব শৰ্মাৰ ...!!! হেবাং বুৰ্বকৰ ভাও ধৰা আমাৰ ৰাজ্যৰ ৰজাজনে হেনো বিদেশ ভ্ৰমন কৰি ভাল পায়; কাৰণ তেখেতে বহু কথা শিকে...ভাল কথা... ভাল ভাল কথা শিকক... একমাত্ৰ পুত্ৰৰ বাবে হ'বলগীয়া বোৱাৰিয়েকৰ দেশৰ এনে ধৰণৰ কথাবোৰ তেখেতে হয়তো আজিলৈকে দেখাই নাই বা এনেকুৱা যে হ'ব পাৰে তেখেতৰ কিজানি কল্পনাৰো অগোচৰ...\n# সুৰজিত নেওগ - ০৬/০৮/২০১৩, গুৱাহাটী\nঅসমীয়া কথা বতৰা গোটত প্ৰ্কাশিত - লিংক - https://www.facebook.com/groups/axomiyakothabotora/permalink/584029058316261/\nচৰকাৰী বৃক্ষৰোপন আচনিৰ দ্বাৰা কাৰ কি লাভ হয়?\nপৰিবেশ দিৱস, বৃক্ষৰোপন, এখন ব্যতিক্ৰমি বিদ্যালয়ৰ পৰিবেশ সচেতনতা আৰু আমাৰ উদাসীনতা ...\nযোৱা নিশা শুৱাপাটিত ল'ৰাটোৱে ময়ে বিশ্ব পৰিবেশ দিৱস আৰু এইবাৰৰ থিমটোৰ বিষয়ে কথা পাতি আছো। নানান কথা; তাৰ অনুসন্ধিৎসু মনটোৰ বিভিন্ন প্ৰ্শ্নবোৰৰ যথাযথ উত্তৰ দিবলৈ মোৰ জ্ঞান বুদ্ধিৰে চেষ্টা চলাই আছো। মাজতে তাৰ বিদ্যালয়খনৰ কথা ওলাল। তাহাঁতৰ লখৰাৰ বিদ্যালয় চৌহদটো কতৃপক্ষই বিভিন্ন গছ-গছনিৰে কেনেকৈ সজাই পৰাই তুলিছে সেই বিষয়ে খুব উৎসাহেৰে সি কৈ গ'ল।\nবিদ্যালয়খনৰ অধ্যক্ষা আৰু তেখেতৰ স্বামীৰ ব্যক্তিগত প্ৰচেষ্টাত গোটেই চৌহদটো কি দৰে ফলে ফুলে জাতিস্কাৰ হৈ উঠিছে তাৰ আভাষ এটা তাৰ কথাৰ পৰাই পালো। এখন ফুটবল খেলপথাৰ, ল'ন গ্ৰাচৰ এখন সুবৃহৎ পথাৰ, এটা বৃহ্ৎ চুইমিং পুল, এখন বাস্কেট বলৰ কৰ্ট, চাৰিখন বেডমিন্টনৰ কৰ্ট, এখন টেনিচ কৰ্টেৰে সমৃদ্ধ তাহাঁতৰ চৌহদটো সচায় মনোমোহা। লগতে আছে শাৰী শাৰীকৈ ৰোৱা বিভিন্ন ফল, ফুলৰ গছ-লতিকাবোৰ। এখন ইংৰাজী মাধ্যমৰ বিদ্যালয় হোৱা স্বত্বেও তাহাঁতক অসমীয়া আৰু ভাৰতীয় সংস্কৃতিৰ বিষয়ে এক আভাষ দিবলৈ বিদ্যালয় কৰ্তৃপক্ষ সততে তৎপৰ হোৱা দেখা যায়। এই বিদ্যালয়খনৰ নিজা ছাত্ৰ ছাত্ৰীৰে গঠিত এটা বিহু হুচৰিৰ দল আছে। মই জনাত গুৱাহাটিৰ এইখনেই একমাত্ৰ ইংৰাজী মাধ্যমৰ বিদ্যালয় য'ত বহাগ বিহু উৎসৱ দুদিনীয়াকৈ উৎযাপন কৰা হয়। মাঘ বিহুত মেজি কেনেকৈ আৰু কিয় জ্বলোৱা হয় তাৰ বিষয়ে ছাত্ৰ ছাত্ৰীক হাতে কামে বুজাই দিয়া হয়; লগতে আজিৰ ল'ৰা-ছোৱালীয়ে সাধাৰণতে বেয়া পোৱা দৈ, চিৰা, পিঠা, জলপান আদি সিহঁতক খুৱাই আমাৰ বাপতি সাহোন বিহুৰ মুটামুটা এক বিশ্লেষন কৰা হয়। কাতি বিহুত তুলসীৰ তলত চাকি কিয় জ্বলাব লাগে তাকো শিকোৱা হয়। তেনেকৈ দীপাৱলী সচেতন আৰু সাৱধানেৰে কেনেকৈ উৎযাপন কৰিব লাগে তাৰো শিক্ষা দিয়া হয়। লগতে ফাকুৱা খেলৰ আনন্দও তাহাতক দিয়া হয়। খ্ৰীষ্টমাচ বা ঈদ কি আৰু কিয় পালন কৰা হয় সেই বিষয়েও এই বিদ্যালয়ৰ ছাত্ৰ ছাত্ৰীক এক সম্যক জ্ঞান দিয়া হয়। আৰূ আটাইতকৈ গুৰুত্বপূৰ্ণ কথাটো হ'ল এইযে এনে সকলোবোৰ কাম বিদ্যালয়খনে নিজ খৰচত কৰে আৰু অভিভাৱকৰ ওপৰত কোনো ধৰণৰ হেঁচা (অৰ্থনৈতিক বা আন) প্ৰয়োগ কৰা নহয়।\nমই আচলতে বেলেগ এটা কথা ক'বলৈহে এই প'ষ্টটো লেখিছিলো। এই বিদ্যালয়খনৰ এনে ধৰনৰ সকলো সৎ প্ৰচেষ্টাৰ ভিতৰত অন্যতম হ'ল আমাৰ উঠি অহা নৱপ্ৰজন্মক পৰিবেশ, সেউজী ধৰা, গছ-গছনিৰ প্ৰ্য়োজনীয়তা সম্পৰ্কে দিয়া ব্যৱহাৰিক জ্ঞান। পানী সংৰক্ষণৰ বিষয়ে সকলোকে কঠোৰ ভাৱে শিকোৱা হয়। সৰু ল'ৰা-ছোৱালীহঁতৰ কুমলীয়া মনত এইবোৰে কেনেধৰণে ক্ৰিয়া কৰে তাক আমি কৈ বুজাব নোৱাৰো। দুটা উদাহৰণ দিওঁ; যোৱা দেওবাৰে আমাৰ ঘৰৰ কৃ্ষ্ণচুড়াজোপা ডাঙৰ হৈ আন কেইজোপামান গছ হেচাঁ মাৰি ধৰাৰ উপক্ৰম হোৱাত দুটামান ডাল কাটিবলৈ লওঁতেই আমাৰ ল'ৰাটোৱে চিঞৰি উঠিল "দেউতা, গছডাল কিয় কাটিছা? গছ আমি ৰুবহে লাগে, তুমি কিয় কাটিছা?" .. কি ক'ম..। গা-ধোৱা ঘৰৰ টেপ এটা লিক হৈ পানী নিগৰি নিগৰি গৈ আছিল; মই মনে মনে আজি কৰিম কালি কৰিম বুলি ভাবি থাকোতেই এদিন সি (আমাৰ ল'ৰাটোৱ) বৰ চিন্তিত ভাৱে মোক ক'লে "দেউতা, আমাৰ বাথৰুমটোৰ টেপটোৱেদি কিমান পানি ৱেষ্ট হৈ আছে.. সেইটো ঠিক কৰি ল'ব লাগে নহয়।" ... মই নিশ্চিত, এনে ধৰণৰ কথা কেৱ্ল মোৰ ল'ৰাটোৱেই নহয়; তাৰ সমনীয়া বা তাৰ বিদ্যালয়ত পঢ়া প্ৰতিটো শিশুৱেই তাৰ মাক-দেউতাক বা আনক ক'ব। আৰু এয়াই সচেতনতা। কল্পনা কৰকছোন, আমাৰ প্ৰ্তিখন বিদ্যালয়েই যদি এনেকৈ শিক্ষা (মই নাজানো, আন কোনোবাই কৰে নে নকৰে) দিলেহেতেন, তেন্তে হাজাৰ কোটি টকা খৰচ কৰি 'বিশ্ব পৰিবেশ দিৱস' পাতি বেলেগকে বুজাব নালাগিলেহেতেন। আমাৰ অসমখনক প্ৰকৃতিয়ে কোনো কৃপনালী নকৰাকৈ বহু কিবা কিবি দিছে; তাৰ অৰ্থ এইটো নহয় যে আমি তাক ধ্বংস কৰি থাকিম। আমাৰ ইয়াত গছ -গছনি, অৰণ্যৰ আধিক্যৰ বাবে আমি যধে মধে এই বোৰ কাটি তহিলং কৰিম সেইটো কেনে উদ্ভৎ চিন্তা। আমাৰ দেশৰ বাকী অংশত আমাৰ দৰে সেউজীয়া নাই বুলি আমিও সিহঁতৰ দৰে নঙঠা হৈ থাকিম বুলি যদি কোনোলোকে যুক্তি দৰ্শায় তেন্তে সেয়া এক স্থুল বুদ্ধিৰ পৰিচায়কৰ বাদে একো নহয়। এক ৰুগ্ন মগজুৰ অনুৰ্বৰ ফচল।\nঅসমৰ দৰে এখন ঠাইত বিশেষকে গুৱাহাটীত হোৱা খোৱা পানীৰ সমস্যাৰ সমাধান কি? কোনেও ক'ব নোৱাৰে। ব্ৰ্হ্মপুত্ৰ কাষেৰেই বৈ গৈছে, অথচ খোৱা পানী এটুপি নাই। পৰিবেশ সম্পৰ্কত আমাৰ চৰম উদাসিনতা আৰু অসচেতনতাই ইয়াৰ কাৰক নহয়নে? আমি বা আমাৰ অগ্ৰজসকলে যি ভুল কৰিলে তাৰ পুনৰাবৃত্তি যাতে নহয় তাৰ বাবে উঠি অহা নৱপ্ৰজন্মক উপযুক্ত শিক্ষা দিয়াতো আমাৰ কৰ্তব্য; নহলে ভবিষ্যতে এওঁলোকে আমাকে জগৰীয়া নকৰিব নে? আমি এনে এক প্ৰাকৃতিক পৰিবেশত বাস কৰো য'ত গছপুলি এটা গোঁজ মাৰি দিলেই লাহে লাহে এজোপা ডাঙৰ গছলৈ ৰুপান্তৰিত হয়, কিন্তু অতি দুখেৰে লক্ষ্য কৰো যে আমাৰ বৰ্তমান থকা ঠাই গুৱাহাটী চহৰখনতেই অতি কমসংখ্যক গছ-গছনি আছে আন আন তেনে সমপৰ্য্যায়ৰ নগৰ চহৰৰ তুলনাত। আকাশীজানেৰে গ'লে কলিকতা, দিল্লী, মুম্বাই বা বাংগালুৰু চহৰৰ সেউজীয়া আৱৰণখন দেখিলে আমাৰ মনত গুৱাহাটীখনৰ কথা ভাবি এক ধিক্কাৰ ভাৱৰ জন্ম হয়। যিকোনো শিক্ষাৰ আদিপাঠ যিহেতুকে ঘৰতেই আৰম্ভ হয়, গতিকে এনে অমূল্য শিক্ষা আমি আমাৰ ল'ৰা-ছোৱালীহঁতক ঘৰতেই দিওঁ আহক।\nআমি এইদৰে কথা পাতি থাকোতে ল'ৰাটোৱে ক'লে 'দেউতা, ইন্টাৰেষ্টিং কথা এটা শুনা; আমাৰ লগৰ যে নেহা, তাইক মাক-দেউতাকে আমাৰ স্কুলৰ পৰা লৈ যাব হেনো। যোৱা সোমবাৰে তাই নতুনকে এডমিশ্বন ল'ব লগীয়া স্কুলখনলৈ মাক-দেউতাকৰ লগত গ'ল। কিন্তু তাইৰ বোলে ইমান বেয়া লাগিল যে তাই তাত নপঢ়ে।" মই কিয় বোলা সোধাত সি ক'লে "তাই মোক আজি ক'লে, 'ধেৎ, তাত পঢ়ে নেকি? অকনমানো ঘাহঁ নাই; গেটৰ পৰা গোটেইখন পকা। পকা ফিল্ডত কেনেকে খেলিম? ডাঙৰ হলেও আমাৰ ইয়াৰ নিচিনা ইমান ধুনীয়া নহয়; এডাল গছো নাই'।" কথাটো মন কৰিছেনে? আজিৰ ল'ৰা-ছোৱালী কংক্ৰিটৰ জংঘলৰ মাজত জন্ম-ডাঙৰ দীঘল হলেও মনে প্ৰাণে কিন্তু অলপ সেউজীয়া বিচাৰে। তাঁহাতিও বিচাৰে গছ-গছনিৰে ভৰা এখন মনোমোহা খেলা ঠাই। আমি যে অকনমান শান্তি বিচাৰি মাজে মাজে শ্বিলঙলে যাওঁ, তাত আমি আচলতে কি বিচাৰি যাওঁ? সেউজী দলিচা যেন লগা লানি লগা পাহাৰবোৰ চাই চাই আমি আপোন পাহৰা হৈ নপৰো নে?\nকেইবছৰমান আগতে কোনো মতে ধাৰ ঋণ কৰি, বেংকৰ ল'ন লৈ গুৱাহাটীৰ উপকন্থ অঞ্চলত এচিকত মাটি কিনি সৰু পঁজা এটা সাজিলো। পৰিবাৰৰ অক্লান্ত পৰিশ্ৰমত চৌহদটোও ক্ৰমে কেইবাজোপা গছ-লতিকাৰে জাতিস্কাৰ হৈ উঠিছে। কিন্তু বৰ আচৰিত হওঁ তেতিয়া, যেতিয়া কোনো চিনাকী মানুহে বা বন্ধু-বান্ধৱে সোধে ভাড়া ঘৰ কেইটা আছে বুলি? মোৰ ভাড়াঘৰ নাই বুলি ক'লে কোনোৱে বিশ্বাস নকৰে বা আন কোনোৱে মোক আচৰিত প্ৰাণী এটা চোৱা দি চায়। গুৱাহাটীত মাটি, আৰু ভাড়াঘৰ নাই?!!! কি বুৰ্বক মানুহ হে ..!! মই যেতিয়া কওঁ, মোৰ ঘৰত বিভিন্ন গছ আছে বুলি, তেতিয়া আৰু অচৰিত হয়; বহুতে হয়তো মোৰ মুৰৰ গণ্ডগোল আছে বুলিও ভাবে। মই পিছে তেনে লোক পালে খুব আমোদ পাওঁ আৰু তেওঁলোকক জোৰ কৰি (মানে মোৰ কথা শুনিবলৈ ইচ্ছা নাথাকিলেও) আঙুলিৰ মুৰত হিচাপ কৰি কৰি গছৰ নামবোৰ কৈ যাওঁ ... চাৰিজোপা আম, ৫ জোপা অমিতা, জাহাজী-মনোহৰ-ভীম কল, লমা-লমে লগা এজোপা ৰহদৈ, এজোপা আটলচ, এজোপা পৰামলখি, এজোপা নাহৰ, এজোপা বকফুল, তৰোৱা কদম এজোপা, ঘৰটোৰ সমান ওখ এজোপা কৃষ্ণচূড়া, এজোপা বগাজামু, এজোপা গুটিহীন লেচু, চাৰিজোপা সুমথিৰা টেঙা, ৩ জোপা কাজি নেমু-এজোপা গোল নেমু, এজোপা মধুৰী, বকুল এজোপা, তেজপাত এজোপা, কেইবাজোপা তিতাফুল, পাইন এজোপা... লগতে আছে লোহাৰ খুটাৰে বনাই লোৱা এখন লাউৰ চাং আৰু বতৰত কৰা বিলাহীৰ চাং... কাৰ্পেট গ্ৰাচৰ এখন সৰু ল'ন, ২০০ টা মান টাবত ৰোৱা বিভিন্ন ফুল, ষ্ট্ৰবেৰি আৰু আন আন গছ। মই দিয়া এই লিষ্টখন শুনি বেছিভাগেই বিশ্বাস নকৰে। নকৰিলে নাই। যি বিশ্বাস কৰে, তেওঁ সোধে, আপোনাৰ এবিঘা মান মাটি আছে নেকি? কি বিড়ম্বনা..!! মোৰ ডেৰ কঠা মাটিও নাই !! আমাৰ হাবি জংঘলৰ মাজতে ডাঙৰ দীঘল হোৱা, অসমত জন্মা এই লোক সকলৰ কেইজোপা মান গছ ৰুবলৈ কিমান ঠাইৰ আৱশ্যক সেইকণ জ্ঞানো নাই...। বেয়া লাগে; ভাবো, আমিবোৰ আচলতে একো একোটা কংক্ৰিটৰ খুটালৈ পৰিনত হৈছো নেকি বাৰু লাহে লাহে?? মোৰ বাগানীয়া বেকগ্ৰাউণ্ডৰ কথা জনা লোকে আকৌ সোধে 'কেইজন মালি ৰাখিছে এইবোৰ কৰিবলৈ?' মালি?? মোৰ আৰু পৰিবাৰৰ এইবোৰ হল এটা নেচা। অৱশ্যেই তেওঁৰ অৰিহনা ৯০% আৰু মোৰ নামমাত্ৰ। আজিকালি ল'ৰাটোকো লগাও মাজে মাজে।\nমূৰ্খৰ স্বৰ্গত বাসকৰা এনেলোক এতিয়াও আমাৰ মাজত আছে যি ভাবে প্ৰাকৃতিক ভাৱে চহকী আমাৰ অসমত এতিয়াও অগণন গছ-গছনি আছে; আমাক চাৰিওফালে জংঘলেৰে আৱৰি আছে। ইমান হাবি বননিৰ মাজত মহঁ ডাহঁৰ কামোৰ খাই থাকি আকৌ গছ-গছনি কিয় লাগে? নিজকে মূৰ্খ সজোৱা বাদ দি ধৰিত্ৰী ঘন্টাৰ সংকেত শুনক। নিজৰ বাবে নহলেও নিজৰ ল'ৰা-ছোৱালীৰ বাবে অন্তত কিবা এৰি যাওক। সকলোবোৰ নিজেই খাবনে? আমাৰ ধৰাখনক সেউজীয়া কৰি আৰু অধিক মোহনীয়া কৰিবলৈ ৩৬৫ দিনৰ ভিতৰত এদিন পৰিবেশ দিৱস পতাটো অৰ্থহীন কথা। প্ৰ্তিটো দিনেই পৰিবেশ দিৱস। গছপুলি এডাল নিয়্মীয়াকৈ ৰুৱাটো এটা অভ্যাসত পৰিনত কৰক। ময়ো আজি সেয়ে গছপুলি ৰোৱা নাই, কাৰণ আমি প্ৰ্তি শণিবাৰ/দেওবাৰে কিবা নহয় কিবা এটা ৰুঁওৱেই।\n# সুৰজিত নেওগ - ৫ জুন ২০১৩, আবেলি ৬.৩০ বজা, গুৱাহাটী\nভাবক, খাওক আৰু বচাওক\nবিশ্ব পৰিবেশ দিৱস - আমাৰ ধৰাত উৎযাপন কৰা এক বৃহত্তম বছৰেকীয়া অনুস্থান যাৰ উদ্দেশ্য হৈছে পৰিবেশ সম্পৰ্কীয় সঠিক আৰু যোগাত্মক এক ধ্যান ধাৰণাৰ সৃষ্টি কৰি আমাৰ মাজত এক সচেতনতা অনা . . .\nকালিলৈ অৰ্থাৎ ৫ জুন তাৰিখে উৎযাপিত হ'বলগীয়া বিশ্ব পৰিবেশ দিৱসৰ এইবাৰ মুল থিম হৈছে Think, Eat, Save ... ভাবক, খাওক আৰু বচাওক। খাদ্য সামগ্রীৰ অপচয় আৰু খাদ্যবস্তুৰ লোকচান সন্দৰ্ভত আপোনাৰ মাজত সচেতনতা আনি খাদ্য সামগ্রীৰ উপযুক্ত সংৰক্ষণৰ বাবে আপোনাক উৎসাহিত কৰি আপোনাৰ দ্বাৰা এক নুন্যতম খাদ্য অপচয় কৰাটোৱেই সমগ্র পৃথিৱীজোৰা এক প্র্চাৰ অভিযানৰ মূল লক্ষ্য এই "ভাবক, খাওক আৰু বচাওক" । ৰাষ্ট্রসংঘৰ FAO (Food & Agricultural Organisation) ৰ এক প্র্তিবেদন মতে গোটেই পৃথিৱীত প্র্তি বছৰে ১৩০ কোটি টন খাদ্য সামগ্রীৰ অপচয় হয় যিটো নেকি আফ্রিকাৰ উৰ্বৰ চাহাৰা অঞ্চলত এবছৰত উৎপাদিত হোৱা খাদ্যসামগ্রীৰ সমপৰ্য্যায়ৰ। একে সময়তে, প্র্তি ৭ জনৰ ভিতৰত এজন লোকে প্র্তি নিশাই অনাহাৰে ৰাতি শুৱা পাটিলৈ যায় আৰু ৫ বছৰৰ তলৰ বিশ হাজাৰৰো ওপৰ শিশুৱে প্র্তি দিনেই খাদ্যৰ অভাৱত মৃত্যুবৰণ কৰে।\nআমাৰ জীৱিকাৰ এই সুবৃহৎ অসন্তুলনীয় অৱস্থাটোৱে আমাৰ ধৰাৰ পৰিবেশৰ ওপৰত সৃষ্টি কৰা কুপ্র্ভাৱৰ ফলস্রুতিতেই এই বছৰৰ এই বিশেষ থিমটো, "ভাবক, খাওক আৰু বচাওক" ... যিটোৱে অপোনাক নিশ্চয়কৈ উৎসাহিত কৰিব আপোনাৰ দৰকাৰ অনুযায়ি সচেতন ভাৱে নিজৰ খাদ্য সামগ্রীৰ উপযুক্ত নিৰ্বাচন কৰা যাৰ ফলত আমাৰ পৰিবেশৰ অলপ হলেও উন্নতি হ'ব। মনত ৰাখিব, খাদ্য সামগ্রীৰ শুদ্ধ নিৰ্বাচনে আপোনাৰ সচেতনতাৰ নিদৰ্শন দাঙি ধৰিব।\nযি সময়ত আমাৰ মোহনীয় ধৰাখনে ইয়াত বসবাস কৰা ৭০০ কোটি জনসংখ্যাৰ (২০৫০ চনত ৯০০ কোটি হ'বগৈ) বাবে পৰ্য্যাপ্ত পৰিমানে খাদ্য যোগাৰ কৰিবলৈ তীব্র সংগ্রাম কৰি আছে, সেই একে সময়তে FAO ৰ সমীক্ষামতে বৰ্তমানে উৎপাদিত এক তৃতীয়াংশ খাদ্য সামগ্রীৰ অপচয় আৰু লোকচান হয়। এনে সুবৃহৎ খাদ্য সামগ্রীৰ অপচয়ে আমাৰ প্রাকৃতিক পৰিবেশৰ ওপৰত এক অকল্পনীয় হেচাঁ প্র্য়োগ কৰিছে যাৰ ফলত পৰিবেশৰ ওপৰত এক ঋনাত্মক প্রভাৱ পৰাটো খাটাং।\nএই বছৰৰ এই অভিযানটোৰ ফলত আমি কি দেখিবলৈ পাম? এই ক্ষেত্রত আপোনাৰ নিজৰ ঘৰৰ পৰা আৰম্ভ হোৱা এই অভিযান আৰু আপোনাৰ দৰে আন বহুতৰ এক সমুহীয়া প্রচেষ্টাৰ ফলত বিশ্বজোৰা বৃহৎ খাদ্য সামগ্রীৰ অপচয় ৰোধ, ফলস্রুতিত নিজৰ সঞ্চয় বৃদ্ধি আৰু আমাৰ পৰিবেশৰ ওপৰত সৃষ্ট হেচাঁৰ কিছু পৰিমানে হলেও অৱসান আদি অতি স্পৰ্শকাতৰ বিষয়। আৰু এনে সম্ভৱ আপোনাৰ সময়োপযোগী সিদ্ধান্তৰ বলত।\nখাদ্য সামগ্রীৰ যেতিয়া অপচয় হয় তেতিয়া এনে খাদ্য সামগ্রীৰ উৎপাদন, প্র্স্তুতকৰণ বা বিপননত খৰচ হোৱা সমস্ত খৰচ, শ্রম আদিৰ একেলগে অপচয়। আপুনি জানেনে, ১ লিটাৰ গাখীৰ উৎপাদনত ১০০০ লিটাৰ পানী খৰচ হয়..!! আপুনি খোৱা এটা হেমবাৰ্গাৰ, এটা মাটন চপৰ বাবে প্র্য়োজন হোৱা এটা ছাগলীৰ খাদ্য আৰু জীৱন কালত ১১০০০ লিটাৰ পানীৰ দৰকাৰ ...!! আচলতে সমগ্র বিশ্বৰ খাদ্য উৎপাদনত আমাৰ ধৰাখনৰ ২৫% বাসোপযোগী ভুমি, ৭০% বিশুদ্ধ পেয় পানীৰ দৰকাৰ হয় আৰু ৮০% বনাঞ্চল ধ্বংস হোৱাৰ লগতে ৩০% সেউজগৃহ (greenhouse) গেচৰ নিৰ্গমন হয়। এই গোটেই প্র্ক্রিয়াটো পৃথিৱীৰ বৃহত্তম জৈৱ-বৈচিত্র লোকচানৰ আৰু বাসোপযোগী ভুমিৰ ব্যৱ্হাৰৰ কাৰক।\nআপোনাৰ সুচিন্তিত সিদ্ধান্তই, আপোনাৰ উদ্দেশ্য প্রণোদিত খাদ্য বাছনিয়ে, যেনে ধৰক বেছি পৰিমানে জৈৱিক খাদ্য গ্রহনে আমাৰ পৰিবেশ সংৰক্ষনৰ ক্ষেত্রত এক যোগাত্মক প্র্ভাৱ পেলোৱাৰ লগতে আপোনাৰ স্বাস্থ্য নিৰুগী কৰি ৰখাতো নিসন্দেহে অৰিহনা যোগাব। ৰাসায়্নিক সাৰ নথকা জৈৱিক খাদ্যই আপোনাৰ খাদ্যচাপ (foodprint) হ্রাস কৰি ৰখাতো নিশ্চয় সহায় কৰিব। অ' আৰু এটা কথা, স্থানীয়ভাৱে উৎপাদিত খাদ্যগ্রহনে তেনেবোৰ খাদ্য সামগ্রী বিভিন্ন প্রান্তৰ পৰা আপোনাৰ বাবে কঢ়িয়াই অনাৰ বাবদ হ'ব পৰা খৰচ আৰু এই প্রক্রিয়াটোৰ সৈতে যুক্ত সেউজগৃহ (greenhouse) গেচৰ নিৰ্গমনৰ পৰাও ৰক্ষা কৰিব।\nগতিকে আহক, আমি ভাবো (Think) খোৱাৰ (Eat) আগতে যাতে আমি আমাৰ পৰিবেশক ৰক্ষা (Save) কৰিব পাৰো।\nবি.দ্র. - এই লেখাটো মোৰ নিজৰ wall ত প্র্কাশিত এটা লেখাৰ ভাবানুবাদৰ চেষ্টা, যিটো প্রস্তুত কৰোতে বিভিন্ন উৎসৰ পৰা সহায় লৈছো।\nমানসিক আৰু শাৰিৰীকভাৱে বৄদ্ধ আমাৰ ৰাজনৈতিক নেতাৰ উপস্থিত বুদ্ধি, বিচক্ষনতা, কৰ্মদক্ষতাৰ পৰিচয়\nপ্ৰাকৃতিক দুৰ্যোগ আৰু ৰাজনৈতিক নেতাৰ উপস্থিত বুদ্ধি, বিচক্ষনতা, কৰ্মদক্ষতা . . . কিছু কথা ৰাজনীতিৰ উৰ্ধতো চিন্তা কৰিব পাৰি, লাগে এটা সুস্থ মন...\nউত্তৰাখণ্ডত প্ৰকৃতিয়ে যি তাণ্ডৱ চলালে তাৰ ফলত মৃত্যু হোৱা লোকৰ সংখ্যা পাচঁ হাজাৰৰ অধিক হোৱাৰ সম্ভাৱনা ব্যক্ত কৰিছে কিছু অসমৰ্থিত সুত্ৰই। এয়া নিসন্দেহে এক অতি কৰুণ ঘটনা আৰু হয়তো পৃথিৱীৰ অন্যতম বৃহৎ দুৰ্ঘটনাবোৰৰ অন্যতম। যদিও আমি প্ৰকৃতিকে দোষাৰোপ কৰি আহিছো এই ঘটনাৰ বাবে, শেহতীয়া তথ্য মতে ইয়াৰ বাবে মানৱ সৃষ্ট কিছু কাৰকো জগৰীয়া। বিশেষ কোনো বৈজ্ঞানিক অনুসন্ধান, চিন্তা চৰ্চা নকৰাকৈ আৰু কেৱ্ল হ্ৰ্স্যমাদী লাভালাভৰ বাবে যধেমধে নিৰ্মান কৰা নদীবান্ধ আৰু পাহাৰীয়া কোমল মাটিত বহুমহলীয়া আট্টালিকাবোৰেও এই তাণ্ডৱত আৰু অধিক সহায় কৰিলে।\nএই সমষ্ট ঘটনাৰ পিছৰ পৰ্য্যায়ত উত্তৰাখণ্ড ৰাজ্যখনৰ দুৰ্যোগ ব্যৱস্থাপনা বিভাগটোৰ (যদি তেনে কিবা আছিল বা আছে) সকৰুণ স্বৰুপটো ওলাই পৰিল। এনে এটা বিভাগ ভাৰতবৰ্ষৰ প্ৰ্তিখন ৰাজ্যতে আছে আৰু আমাৰ অসমো তাৰ ব্যতিক্ৰম নহয়। অৱশ্যে আমি জনসাধাৰণে এনে এটা বিভাগৰ অস্তিত্ব কেৱ্ল কোনো দুৰ্যোগ যেনে বানপানী, ভুমিকম্প, মেলেৰিয়াৰ সংক্ৰমন আদিৰ পিছত বাতৰি কাকতত অনুভৱ কৰো। দুদিনমান বহু টকা পইচা খৰচ কৰি বাতৰি কাকতৰ শেষপৃষ্ঠা ভৰি একো একোটা বিজ্ঞাপন কি কৰিব আৰু কি নকৰিব আদি কিছু তথ্য প্ৰ্কাশ কৰিয়েই এই বিভাগ টোৱে দায়িত্ব সামৰে!! সদায় দেখি আহিছো। এয়াই আমাৰ চৰকাৰি যন্ত্ৰৰ সৰ্বসাধাৰনৰ প্ৰতি দায়িত্ববোধ।\nউত্তৰাখণ্ডৰ চাৰিধামত আৱদ্ধ প্ৰায় লাখলোকৰ ষাঠি হাজাৰমান লোকক ভাৰতীয় সেনাই অতি তৎপৰতাৰে উদ্ধাৰ নকৰা হলে কেনে এক পৰিস্থিতিৰ সৃষ্টি হ'লহেতেন সেয়া ভাবিলেও ভয় লাগে। এতিয়াও কেই হাজাৰমান লোক তাত আৱদ্ধ হৈ আছে যি সকলক উদ্ধাৰৰ বাবে সেনাই আহোপুৰুষাৰ্থ কৰি আছে। এতিয়া প্ৰ্শ্ন হ'ল, সেনাই নিজৰ মানৱীয় কৰ্ত্তব্য হিচাপে কৰা এই মহৎ বৃহৎ উদ্ধাৰ অভিযানটোক একাষৰিয়াকৈ ৰাখি আমি যদি স্থানীয় ৰাজ্যৰ দুৰ্যোগ ব্যৱস্থাপনা বিভাগটোৰ কৰ্মৰ পৰ্য্যালোচনা কৰো, তেন্তে আমি হয়তো এটা ডাঙৰ শূণ্য দেখা পাম। কিছু কাম নিশ্চয় কৰিছে, কিন্তু সেয়া লাখ কোটি টকা খৰচ কৰি পুহি ৰখা এই বিভাগটোৰ বাবে তেনেই নগন্য কাম। এয়া কেৱ্ল উত্তৰাখণ্ডৰে সমস্যা নহয়, মোৰ মতে প্ৰায় সকলো ৰাজ্যৰে একেই পুতৌলগা অৱস্থা। আমি অসমত প্ৰ্তি বছৰে দেখি আহিছো। ইয়াৰ মুল কাৰণ নিশ্চয় চৰকাৰ, বিভাগীয় বিষয়া আৰু কৰ্মৰত কৰ্মচাৰিৰ হেমাহি, উদাসীনতা আৰু চৰম দায়্ত্বহীন মনোভাৱ।\nএইকিদিনৰ এই কৰুণ ঘটনাৰাজিৰ মাজতে এক অতি উৎসাহজনক কৰ্মকাণ্ড দেখা পালো; মানে কাকতে পত্ৰই আৰু বিশেষ কেইটামান ইন্টাৰনেট বাতৰি পৰ্টেলত পঢ়িলো। কোনো ৰাজনৈতিক দৃষ্টিকোণেৰে নাচাই আমি যদি কেৱল মানৱীয় দৃষ্টিৰে চাওঁ, এয়া আমাৰ বাবে সঁচাকে এক অভূতপূৰ্ব অভিজ্ঞতা। ১৭ জুনৰ দিনা যেতিয়া এই মহাপ্ৰলয়ৰ কথা টিভিত বাতৰি হিচাপে আহিছিল, এখন ৰাজ্যৰ এজন প্ৰ্তাপী ৰাজনৈতিক নেতা দিল্লীত বাহৰ পাতি আছিল ব্যক্তিগত কামত। এই বাতৰিটো চায়েই দুৰদৃষ্টিসম্পন্ন এইলোকজনে ৰাতিলৈ এখন জৰুৰী মেল আহ্বান কৰিলে নিজ ৰাজ্যৰ উচ্চপদস্থ বিষয়াসকলৰ সৈতে। তাতেই সম্ভাব্য বৃহৎ দুৰ্যোগটোৰ ওপৰত বিষদ ভাৱে আলোকপাত কৰি আৱদ্ধ লোকসকলৰ উদ্ধাৰৰ ব্লুপ্ৰিন্ট ৰচনা কৰা হৈছিল। এই কাম সেনা বাহিনীৰ লোকৰ প্ৰ্তিক্ৰিয়াতকৈও আগতে কৰা হৈছিল। পিছদিনাই এই নেতাজনে দুৰ্যোগস্থানত উপস্থিত হৈ নিজ ৰাজ্যৰ ২৫ জনীয়া উচ্চপদস্থ বিষয়া আৰু এক বৃহৎ সংখ্যক চিকিৎসকৰ দলৰ সৈতে উদ্ধাৰ অভিযানত প্ৰত্যক্ষভাৱে জড়িত হৈ পৰে। নিজে থাকি তিনিদিন সমস্ত উদ্ধাৰ অভিযানৰ তদাৰকী কৰে। ইয়াৰ ফাকে ফাকে তেওঁ নিৰ্দেশ দিয়ে উত্তৰাখণ্ড ৰাজ্যৰ বিভিন্ন উচ্চপদস্থ বিষয়া, দুৰ্যোগ ব্যৱস্থাপনা বিভাগৰ আৰু আন আন তেনে দৰকাৰি লোকৰ যোগাযোগ নম্বৰ গোটোৱাৰ বাবে; আৰু লগে লগে এই বোৰ যোগাৰ কৰি প্ৰথমতে নিজ ৰাজ্যৰ স্থানীয় বাতৰি কাকতত সেইবোৰ প্ৰ্কাশ কৰাৰ ব্যৱস্থা কৰে যাতে সেই সময়ত উত্তৰাখণ্ডত আৱদ্ধ নিজ আত্মীয় স্বজনক সেই নম্বৰবোৰ যোগান ধৰি নিজৰ অৱস্থিতি জনাই উদ্ধাৰ অভিযান খৰতকীয়া হয়। ইয়াৰ উপৰিও সেই নেতাজনে বয়িং কোম্পানীৰ বিমান ভাড়া কৰি কেইবাখেপত কেইবাহাজাৰ লোকক উদ্ধাৰ কৰাৰো ব্যৱস্থা কৰে। লগতে শ শ বাচ, সৰু গাড়ীৰ দ্বাৰাও আন কেইহাজাৰ মান লোকক উদ্ধাৰৰ ব্যৱস্থা কৰা হৈছিল। ইয়াৰ সমান্তৰালভাৱে উক্ত নেতাজনে কেন্দ্ৰীয় ৰেল মন্ত্ৰীলৈ লেখা এখন পত্ৰত টানি অনুৰোধ জনায় যে অতি সোনকালে বিশেষ ৰেলৰ ব্যৱস্থা কৰিব লাগে আৰু ৰেলত যাতে কোনো ভাড়া লোৱা নহ্য় াৰু বিনামূলীয়া খোৱাৰ যোগান ধৰা হয়। কাৰণ এই লোকসকলে সমস্ত হেৰুৱাইছে। এই নেতাজনৰ উপস্থিতিয়ে তৎক্ষণাত এক অনুঘটকৰ কাম কৰে আৰু ভাৰতৰ দুটা বৃহৎ সংঘঠনৰ স্বেচ্ছাসেৱ্ক এই উদ্ধাৰ অভিযানত উবুৰি খাই পৰে!! এক অসমৰ্থিত সুত্ৰমতে এই উদ্ধাৰ অভিযানত প্ৰায় ২০ হাজাৰ লোকক সফলতাৰে উদ্ধাৰ কৰা হয়। এনে নেতাৰ হাতত আমাৰ দেশখন ভবিষ্যতে সুৰক্ষিত যেন কেতিয়াবা কেতিয়াবা ভাৱ হয়.... নাজানো মোৰ অনুমান কিমান শুদ্ধ...\nইয়াৰ তুলনাত আপুনি ভাৱ্কছোন আমাৰ নেতা সকললৈ। জাবৰৰ পৰিমানেই উন্নয়্নৰ মাপকাঠী,বানপানীৰ পৰা বাচিবলৈ কলপুলি ৰুই ভোঁৰ সজাৰ পৰামৰ্শ দিয়া অতি স্থূলবুদ্ধিৰ, ভাৰসাম্যহীন ৰুগ্ন মগজু আৰু অনুৰ্বৰ চিন্তাৰ অধিকাৰি লোকৰ নেতৃত্বৰ পৰা অৱ্শ্যে আমি আন কিবা আশা কৰিবও নোৱাৰো। আমাৰ ৰাজ্যৰো কেইবাজনো লোক এই মহাপ্ৰলয়ত আৱদ্ধ হৈ পৰিছিল; টিভিৰ বাতৰিত শুনিলো, আমাৰ ৰাজ্য চৰকাৰে দুজনমান বিষয়াক তালৈ পঠিয়াই নিজ দায়িত্ব সামৰিলে..!!\nমোৰ এই লেখাটোৰ উদ্দেশ্য কোনো এক বিশেষ ৰাজনৈতিক নেতাৰ গুণগান কৰা বা আন কোনো ৰাজনৈতিক নেতাৰ অকৰ্মণ্যতাৰ উদাহৰণ দিয়াটো নহয়। ৰাজনীতিৰ উৰ্ধত কেৱ্ল মাত্ৰ মানবীয় চিন্তা চৰ্চাৰে চালিত হৈ ব্যক্তিবিশেষৰ উপস্থিত বুদ্ধি, বিচক্ষনতা, কৰ্মদক্ষতা আৰু এদল সমানেই কৰ্মপটু, বিশ্বাসী লোকৰ দলৰ দ্বাৰা চলোৱা এক বৃহৎ মানৱ উদ্ধাৰ অভিযানৰ সফল সমাপ্তি। কিছু কথা ৰাজনীতিৰ উৰ্ধতো চিন্তা কৰিব পাৰি, তাৰ বাবে লাগে কেৱ্ল এটা সুস্থ মন...\n[কিবা ৰাজনৈতিক বিতৰ্ক হোৱাৰ ভয়ত বা কোনোবাই মোক বিশেষ ৰাজনৈতিক দলৰ সমৰ্থক বুলি লেবেল মাৰি (!!) দিয়াৰ ভয়ত ওপৰুক্ত বিচক্ষন নেতাজনৰ নাম উল্লেখ কৰাৰ পৰা বিৰত থাকিলো !! আপোনালোকে অলপ খুচৰি মেলি চালে সহজেই জানিব। ইতিমধ্যেই এজন প্ৰবাসী ভাৰতীয়ই এই সমস্ত প্ৰক্ৰিয়াটোক নেতাজনৰ ৰাজনৈতিক লাভালাভৰ অংক বুলি অভিযোগ দাখিল কৰিছেই...!!! ]\n# সুৰজিত নেওগ / ২৫ জুন ২০১৩ ॥ দুপৰীয়া ১২.৪৫ মিনিট\nউগ্রপন্থীৰ হুমকী, বুদ্ধিজীৱি বনাম গায়্ক বনাম সাধাৰণ শ্রোতা আৰু কিছু বাস্তৱ চিন্তা\nবিহু মঞ্চত হিন্দীগীত, পৰেশ বৰুৱা-জুবিন গাৰ্গ-তৰুণ গগৈ-হোমেন বৰগোহাঞি আৰু কিছু বাস্তব চিন্তা ...\nএইবাৰ ৰঙালীবিহুটো মোৰ বেছ ভাল কাটিল ... মানে বেছ eventfully & excitingly ... অসমৰ ইমুৰৰ পৰা সিমুৰলৈকে বিভিন্ন বিহু মঞ্চৰপৰা এজনৰ পিছত এজনকৈ খ্যাত অখ্যাত শিল্পীৰ অনুস্থান, বিহু কুঁৱৰী, বিহুৰাণী বা বিহুসাম্রাজ্ঞীৰ বিহু নাচ, বিভিন্ন বিহুৱা দলৰ হুচৰী আৰু লগতে অসমীয়া ক'লা কৃষ্টিৰ ঘাই খুটাস্বৰুপ বিভিন্ন জনগোষ্ঠীয় গীত নৃত্য প্রদৰ্শন ৮-৯ টা টিভি চেনেলত লাইভ টেলিকাষ্ট.. কোনো কষ্ট নকৰাকৈ নিজৰ বেডৰুমত, ড্রয়িংৰুমত বহি শুই নিজ খুচিমতে চেনেল সলনি কৰি কৰি চোৱাৰ মজাই বেলেগ... তাতোকৈ ডাঙৰ কথা, প্রায় প্র্তিটো চেনেলতে ব্রেকিং নিউজ হিচাপে পৰেশ বৰুৱা-জুবিন গাৰ্গ-তৰুন গগৈৰ মাজত চলা মুখ চুপতিৰ একেবাৰে শেহতীয়া মানে লেটেষ্ট আপডেট ... কোনো চেনেলত আকৌ জুবিনৰ সাক্ষাতকাৰ, লগত গৰীমা। ক'ৰবাত ৪-৫ জনমান বাঘা বাঘা শিল্পীৰ সৈতে কোন শুদ্ধ কোন ভুল ইয়াৰ পষ্টমৰ্টেম আৰু কোনো চেনেলত পৰেশ বৰুৱাৰ ডাইৰেক্ট টেলিফ'নিক সাক্ষাতকাৰ সঘন কমাৰ্চিয়েল ব্রেকৰ মাজে মাজে ... মুঠতে যোৱা ৬-৭ দিন টিভিটো এৰি কলৈকো যাবলৈ মুঠেও মনকেই নাযায় ... ৰাতিপূৱা জা-জলপান খাই টিভি খুলি বহি যাওঁ, বিহু সুৰীয়া আধুনীক গীতবোৰ শুনাৰ লগতে পৰেশ বৰুৱাৰ মাজে মাজে লাগি ধৰা (খঙতে চাগে) ধমকি, হুমকী, আবেদন আদিৰ বিষয়ে দিনটোৰ বাবে আপডেটেড হৈ লওঁ... মুঠতে বেছ মজেদাৰ বিহু এইবাৰ... মোৰ দুকুৰী ছবছৰীয়া জীৱনত এনে এক্সাইটিং বিহু কেতিয়াও হোৱা নাছিল ... যি কি নহওক, ঢেৰ কিবা কিবা শুনিলো, পঢ়িলোও... অকবৰ পৃষ্ঠা ভৰি গ'ল বাক-বিতন্ডাৰে... কোনোৱে কয় জুবিনে যি কৰিছে ভাল কৰিছে, কোনোৱে কয় নাই, জুবিনে অলপ বেছি কৰে, পৰেশ বৰুৱাই ঠিক কথা কৈছে ইত্যাদি ইত্যাদি... ইয়াৰ ফাকে ফাকে কিন্তু আমাৰ স্থানীয় টিভি চেনেল কিটাই বিহুৰ মাজতে অসমীয়াৰ থুনুকা আবেগ সৰ্বস্ব মানষিকতাক ভেটি কৰি গোটেই ইচ্ছ্যুটো (বিষয়) জীয়াই ৰাখি টিআৰপিৰ যুদ্ধত ইটোৱে সিটোৰ লগত প্র্তিযোগিতাত নামি পৰিল; আমি হয়তো গমকেই নাপালো ...\nবন্ধুসকল, মোৰ এই লেখাটোৰ উদ্দেশ্য কোন শুদ্ধ কোন ভুল তাক বিচাৰ কৰা নহয়; কিন্তু এই আপাহতে এটা অতি গুৰুত্বপূৰ্ণ বিষয় আলোচনা কৰাটোহে। এইখিনিতে ঘটনাটোৰ মূল নায়্ক-খলনায়্ক বা দৰ্শক/পাঠক সকলৰ মতামত সমুহ চমূকৈ এবাৰ চাই লওঁ আহকছোন . .\nপৰেশ বৰুৱাৰ কথা -- বিহু মঞ্চত হিন্দি গীত গোৱাটো সহ্য কৰা নহ'ব আৰু সেয়ে তেনে কৰিলে উপযুক্ত ব্যৱস্থা লোৱা হ'ব । জুবিনে এনে গৰ্হিত কাম কৰিছে গতিকে 'সি' (তেওঁ) ক্ষমা খুজিব লাগিব। জুবিন আলফাতকৈ ডাঙৰ নহয়।\nজুবিনৰ কথাৰে -- সংগীতৰ কোনো ভাষা নাই আৰু সেয়ে মই মোৰ সৃষ্টি সমুহ যি ভাষাতে নহওক কিয় গামেই। যিকোনো মঞ্চত মোৰ গোৱাৰ অধিকাৰ আছে। মই যিহেতু একো ভুল কাম কৰা নাই, গতিকে কাৰো ওচৰত ক্ষমা খোজাৰ কথা নাহে।\nবিহু মঞ্চৰ কৰ্মকৰ্তাৰ ভাষ্য -- কোন শিল্পীয়ে কি ভাষাত গীত গাব সেইটো তেওঁলোকৰ নিজা কথা গতিকে বিহু মঞ্চৰ কৰ্মকৰ্তা এইবিষয়ত দায়বদ্ধ নহ্য়।\nহোমেন বৰগোহাঞিৰ প্রতিক্রিয়া -- বিহুমঞ্চত বিশেষকৈ সাতবিহুৰ কেইদিন হিন্দি বা অনা-অসমীয়া গীতমাত পৰিবেশন কৰাটো অসমীয়াৰ বাবে অশুভ আৰু এনে কৰাটো সমৰ্থনযোগ্য নহয়।\nতৰুণ গগৈৰ মতামত -- জুবিনে আলফাৰ ফতোৱা নুশুনি ভাল কৰিছে আৰু তেওঁ যি কৰিছে সেয়া সমৰ্থনযোগ্য। আজি ভাৰতৰ আন অংশত কোনোবাই অসমীয়া গীত গালে তাত কোনোবাই বাধা দিলে আমি ভাল পাম নেকি ?\nএচাম শিল্পী আৰু বুদ্ধিজীৱিৰ মত -- শিল্পীয়ে ক'ত কি জীত পৰিবেশন কৰিব সেয়া শিল্পীজনৰ নিজা কথা আৰু এইবিষয়ে কোনেও মাত মতা উচিত নহয়।\nআন এচাম শিল্পী আৰু বুদ্ধিজীৱিৰ মত -- জুবিনে ঊদ্ধতালি কৰি বিহু মঞ্চত হিন্দি গীত পৰিবেশন কৰাটো বেয়া হৈছে।\n. . . . সকলোৰে কথাত জোৰ আছে। যুক্তিও আছে। এনে পৰস্পৰবিৰোধি কথাত সকলো ব্যক্তি সংগঠনৰ নিজ নিজ কথাত যুক্তি আছে। মই অনুভৱ কৰিছো আমাৰ অকবৰ মাননীয় সদস্য-সদস্যা সকলো এইবিষয়ত নিজ মতামতেৰে বহুধাবিভক্ত। কোন শুদ্ধ কোন ভুল তেন্তে ? মোৰ বোধেৰে আমাৰ দৰে সাধাৰণ শ্রেণীৰ মানুহখিনি বাদ দি এই বিতৰ্কত প্রত্যক্ষভাৱে ভাগ লোৱা বেছিভাগৰে নিজ নিজ স্বাৰ্থ জড়িত হৈ আছে । মই সাধাৰণ শ্রেণী বুলি কওঁতে অকবত বিতৰ্কত ভাগ লোৱা মানুহখিনিৰ কথাও কৈছো।\nবিহু মঞ্চত হিন্দি গীত পৰিবেশন কৰিব লাগে/নালাগে বা পাৰি/নোৱাৰিৰ বিতৰ্কলৈ নগৈ এইখিনিতে এই অহেতুক পৰিস্থিতিৰ সৃষ্টিকৰ্তা কেইজনলৈ চকু ফুৰাও আহক .. এই বিতৰ্কৰ সৃষ্টিকৰ্তা পৰেশ বৰুৱাৰ আজিৰ তাৰিখত অসম বা অসমীয়াৰ বাবে ( সৰ্বভাৰতীয় পৰ্য্যায়ত নকলোৱেই যেনিবা !) প্রাসংগিকতা কিমান? যুদ্ধ কৰাৰ ৩৬ টা উপায় (36 ways to fightawar) নামৰ কোনো লেখকৰ কিতাপ এখন পঢ়ি পৰেশ বৰুৱাই এতিয়াও মূৰ্খৰ দৰে ভাবি আছে যে অসমক স্বাধীন কৰাটো সম্ভৱ। আৰু চাওক তেওঁৰ কৰ্মপন্থা, আজি ৩০ বছৰৰো ওপৰকাল চোৰৰ দৰে বেলেগ দেশত লুকাই থাকি নিজ জাতিভাইক অত্যাচাৰ উৎপীড়ন কৰি দাবী-ধমকী, অপহৰণ, হত্যা ভাবুকি দি টকা পইচা নি বিদেশত ব্যৱসায় বাণিজ্য কৰি দেশ স্বাধীন কৰাৰ লোভ দেখুৱাই হিংসা-সন্ত্রাস ৰাজত্ব চলাই আছে। দেশক স্বাধীন কৰাৰ ঠিকা লোৱা এনে বীৰ সেনাধ্যক্ষ বা সেনানী সকলৰ আনকি নিজৰ নামটোৰে চিনাকি দিবলৈও ভয়... ওৰফে ওৰফে ওৰফে ওৰফে অসম বুলি কৈহে ভাল পায়। কণ কণ শিশুক ব'ম ফুটুৱাই মাৰি, নিৰিহ পথচাৰিৰ ওপৰত ভাড়াতীয়া হত্যাকাৰীৰ হতুৱাই গ্রেনেড নিক্ষেপ কৰি বা কাৰোবাক অপহৰণ কৰি ধন দাবী কৰি 'যুদ্ধ' কৰে "দখলদাৰী ভাৰতীয়"ৰ বিৰুদ্ধে ...!!! সম্পূৰ্ণভাৱে মুৰৰ বিকৃতি ঘটা বা হতাশাত ভোগা পৰেশ বৰুৱাই কালিলৈ হয়তো ক'ব, আপুনি ৰাতিপূৱা চিৰা দৈ পিঠা হে ব্রেকফাস্ট হিচাপে ল'ব লাগিব, দখলদাৰি ভাৰতীয়ই বনোৱা মটৰ গাড়ী, দুচকীয়া বাহনত উঠিব নোৱাৰিব, খোজ কাঢ়ি যাতায়্ত কৰিব লাগিব বা দখলদাৰি ভাৰতীয়ই বনোৱা চাবোনেৰে গা ধুব নোৱাৰিব, ক'লগেটেৰে দাতঁ ব্রাচ কৰিব নোৱাৰিব, দখলদাৰি ভাৰতীয়ই বনোৱা থাল কাহীঁ বাটিত খাব নোৱাৰিব, কলপাতত খাব লাগিব . . .। এটা কথা কিন্তু মই মানিছো, পৰেশ বৰুৱাৰ বুদ্ধিমত্তা; এই গোটেই বিতৰ্কটো সৃষ্টি কৰি পৰেশ বৰুৱাই অসমীয়া ৰাইজৰ মনস্তত্বৰ বিষয়ে উমান লৈ লৈছে। ইমানৰ পিছতো যদি তেওঁ স্বাধীন অসমৰ কথা কৈ থাকে তেন্তে সেয়া তেওঁৰ গুড়ান্ত মূৰ্খামীৰ বাদে আৰু একো নহ'ব . . .\nধৰি লোৱা হওক অসম স্বাধীন হ'ল . . . আলফাই এতিয়াৰ গৰিষ্ঠসংখ্যক দুৰ্নীতিগ্রস্থ আমোলাসকলক চিধা কৰি কেনেকৈ দুৰ্নীতিমুক্ত কৰিব ? "দখলদাৰি ভাৰতীয়"ৰ পৰা আমদানীকৃত অসমবাসীৰ ৯৯% নিত্যব্যৱহাৰ্য্য বস্তুবাহানি কি উপায়েৰে থলুৱাকে উৎপাদন কৰিব? এনেবোৰ প্র্শ্ন কোনোবাই কৰিলে হয়তো বন্দুকেৰে গুলিয়াই দিয়া হ'ব ...!!! আৰু এনেহেন মানষিক ভাৰসাম্যহীন পৰেশ বৰুৱাৰ দৰে চালিত সংগঠণ এটাই আকো অসমীয়া জাতিৰ সাংস্কৃতিক ঠিকাদাৰীৰ কাম কৰে ...\nজুবিন গাৰ্গ যে এজন ভাল গায়্ক সেই কথা সন্দেহৰ উৰ্ধত । সংগীতৰ লগত অকনমান হলেও সম্পৰ্ক থকা লোকে এই কথাত দ্বিমত নহ'বযে জুবিন যিমান ভাল গায়্ক সিমানেই বদমেজাজী। জুবিন 'স্টাৰ' হোৱাৰ আগৰে পৰাই মই ব্যক্তিগত ভাৱে তেওঁক জানো আৰু সেয়ে জুবিনৰ এই খেয়ালী বদ মেজাজী (মুডি) মানষিকতাৰ লগত পৰিচিত। আমি সকলোৱে জানোৱেই, জুবিনৰ গায়কী যিমান ভাল, তেওঁ সিমানেই খুটাই চুটাই বগোৱাতো পাৰ্গত। ড্রেচ চেঞ্চৰ কথা নকলোৱেই যেনিবা। জুবিন যিমানেই ডাঙৰ শিল্পী নহওক কিয়, ৰাজহুৱা স্থানত বহুৱালী শোভা নাপায়। জুবিন বা আন শিল্পীয়ে এটা কথা জনাটো দৰকাৰি যে যেতিয়া কোনো শিল্পীয়ে ৰাজহুৱা মঞ্চ এখনত অনুস্থান পৰিবেশন কৰে তেতিয়া তেওঁ তেওঁৰ কাৰ্য্যৰ দ্বাৰা ৰাইজৰ ওচৰত দায়বদ্ধ। তেওঁ যি ইচ্ছা তাকে কৰিব নোৱাৰে। জুবিন, তুমি হিন্দি, মাৰাঠী, বঙালী, পাঞ্জাবী যি ভাষাত গীত গোৱা গাই থাকা,আমাৰ ক'বলৈ একো নাই; কিন্তু অসমীয়াৰ বাপতি সাহোন বিহুত নিভাজ অসমীয়া গীত মাত পৰিবেশন কৰিবলৈ তোমাৰ কিবা অসুবিধা আছে নেকি? তোমাৰ নিজৰ ১৫ হাজাৰ অসমীয়া গীত মাতৰ পৰা ১০ টা গীত বাচি উলিয়াই তুমি ২-৩ ঘন্টা ৰাইজক যদি আমোদ দিব নোৱাৰা, তেন্তে তুমি প্র্কৃতাৰ্থত শিল্পী নহয়...!!\nকথা হিন্দি বা অনা-অসমীয়া গীত মাতৰ নহ্য়, মুখ্যকথা বিজতৰিয়া গীত মাত বা সংস্কৃতিৰ আগ্রাসন ৰোধ কৰাহে । আমি যদি ৩৬৫ দিনৰ ভিতৰত কেৱ্ল মাত্র ৬ টা বা ৭ টা দিন ৰাজহুৱা মঞ্চত কেৱ্ল অসমীয়া বা থলুৱা গীত মাত শুনো তাত কি মহাভাৰতখন অশুদ্ধ হ'ব ?? বেলি পশ্চিমত উদয় হ'ব নেকি? এইকথাটো অনুধাৱন কৰাবলৈ বোধকৰো আমাক পৰেশ বৰুৱাৰ দৰে সন্ত্রাসবাদী এজনৰ উপদেশ নালাগে ।\nৰাজপথত জুবিনৰ বিন্দাচ চৰ . . . মিছা কলে কিডাল হ'ব??\nবিন্দাচ বে বিন্দাচ ....\nজুবিন গাৰ্গ বোলা গায়্কজনক মোৰ এইবোৰ কাৰণতে ভাল লাগে . . . একদম বেপেৰুৱা মানুহ দেই... কিবা বোলেনে বিন্দাচ টাইপ .... আমি কলেজত পঢ়ি থাকোতে 'বিন্দাচ' হৈ থাকি বেছ গৌৰৱবোধ কৰিছিলো...!! এই শব্দটোৰ লগত মোৰ পৰিচয়ো হৈছিল তেতিয়াই; নাচিকত থাকোতে। মুম্বাইৰ ওচৰত বাবে মুম্বাইয়া হিন্দীৰ প্ৰয়োভৰ খুব আ্ছিল আৰু 'বিন্দাচ' শব্দটো প্ৰায় প্ৰ্তিটো বাক্যৰ লগতেই ব্যৱহৃত হৈছিল। প্ৰ্থমে এই 'বিন্দাচ' শব্দটো শুনোতে একো মাঠা মুণ্ড বুজি নাপাই কেইবাদিনো ভাবি ভাবি একো উলিয়াব নোৱাৰিলো। সকলোৱে এইটো কৈয়ো থাকে, মানে চবেই অৰ্থটোও জানে। কেৱ্ল মোৰ দৰে এটা বুৰ্বকেহে নাজানো; সুধিবলৈও তামাম লাজ। মোৰো কবলৈ মন যায়; কিন্তু ক'ত কেতিয়া কিয় ক'ব লাগে সেইটোতো নাজানো...যি কি নহওক, সকলো লাজ মান কাতি কৰি এদিন খাচদোষ্ট মাৰাঠী ফ্ৰেণ্ড এটাক সুধিলো 'ঐ, বিন্দাচ কা ক্যা মতলব হ্যে?'\nসি কয় 'আব্বে, মজাক মৎ কৰ য়াৰ..' ...\nমই বোলো "নহয় দোষ্ট, হামকো চহি মে নেহি মালুম, বাটানা প্লীজ, ইচকা মতলব.. আজ এক চাই চামোচা মেৰে তৰফ চে.."\nএপলক মোলৈ চালে, মই ধেমালী কৰা নাই বুলি চিউৰ হৈ তেতিয়া সি কলে "আব্বে, চুন, বিন্দাচ বলেতো বিন্দাচ...একদম বিন্দাচ... ন' ফিকৰ, মেৰে তৰফ"\nময়ো কিবা কিবি বুজিলো... তাৰ পিছৰ পৰা এতিয়ালৈকে যতে ত'তে যেতিয়াই তেতিয়াই এনিটাইম বিন্দাচ বে টাইপ ....\nজুবিন গাৰ্গ সেই কাৰণেই 'বিন্দাচ' ... এপাট কাণফুলি, বেলেগ ৰঙী দুপাট জোতা পিন্ধি মঞ্চত স্প্ৰিঙৰ নিচিনা জপিয়াই জপিয়াই বিন্দাচ হৈ গান গোৱা, ওচৰৰ খুটাই চুটাই বগাঁওতেও বিন্দাচ, টিভিত কথা কওঁতেও বিন্দাচ, কাৰোবাৰ চিতাৰ কাষলৈ আহোতেও বিন্দাচ... আহ, একদম বিন্দাচ টাইপ.... মই আন যি কোনো কাৰণত নহলেও, জুবিনৰ এই গুণটোৰ বাবে একদম মাৰামাৰি ফাটাফাটি 'আই এম আ ডাইহাৰ্ড ফ্যান অব জুবিন' ...\nআমাৰেই ভাগ্য বেয়া যে সেইদিনা জোনালীৰ ওচৰৰ বিন্দাচ চৰিওৱা ঘটনাটোৰ লাইভ টেলিকাষ্ট ক'তো পাবলৈ নাই... মানে আমাৰ খাৰখোৱা চেনেল কেইটাৰ চাৰলক হমচ টাইপ ৰিপৰ্টাৰ কিজনে জি এচ ৰ'ড কাণ্ডৰ দৰে প্ৰ্পাৰলি এন্টিচিপেট কৰিব নোৱাৰিলে... গতিকে সঠিক সময়ত স্পটত উপস্থিত থাকিব নোৱাৰি আমাক শতিকাৰ এক শ্ৰেষ্ঠ এক্সক্লুচিভ ভিচুৱেলৰ পৰা বঞ্চিত কৰিলে ... যি হ'ল হ'ল.. এতিয়াতো আৰু সেই এক্সাইটিং ঘটনাৰ ৰি-টেক সম্ভৱ নহয় ... গতিকে জুবিন আৰু 'চৰখোৱা' ল'ৰাটো, আৰু আন কেইজন মান মুষ্টিমেয় প্ৰত্যক্ষদৰ্শীৰ বাদে "চিগাৰেট খোৱা", "চৰ মৰা", "চৰ খোৱা", চৰত গাল ৰঙা পৰি পাঁচোটা আঙুলীৰ চাপ বহা", "অতপালি কৰা", "অপহৰণ কৰাৰ অপচেষ্টা কৰা" আদিৰ দৰে আদালতৰ মজিয়া শুৱনী কৰা শব্দবোৰৰ যথাৰ্থতা যথাসময়ত এক আমোদজনক উকিলি বাদানুবাদৰ অন্তত প্ৰ্তিস্থিত হ'ব বা উফৰি পৰিব .... আমাৰ সিমানলৈকে চিন্তা কৰাৰ কি দৰকাৰ? বিন্দাচ খাওক, পিয়্ক, থাকক এনজয় কৰক...!!\nবাতৰি কাকতত আৰু টিভি চেনেলে লগোৱা এটা বিশেষণ 'বিশিষ্ট/প্ৰ্তিস্থিত উকিল/অধিবক্তা' শ্ৰী অৰুপ বৰবৰুৱা ... আহ, মানুহজনৰ চচমাৰ তলৰ চকু কেইটা দেখিলেই কিবা এক ভয় ভাব হয়, এৰা, তেনেলোক ফালাফালি উকিল নহৈ আন কোন হ'ব? এওঁও বিন্দাচ বে... যুক্তিও বিন্দাচ... (১) ধৰি ললো, এজন ১৫ বছৰীয়া নাবালক ল'ৰাই চিগাৰেট খাই আছে ৰাস্তাত, তাতে আপোনাৰ মোৰ কি হ'ল? আপুনি/মই চৰিয়াম নেকি?!! হোহ... (২) বিনা দোষত বিনা কাৰণত জুবিনে তেওঁক চৰিয়াব কিয় আৰু জোৰ জবৰদষ্টি অপহৰণৰ চেষ্টা কৰিছে। (৩) এই নাবালক জনে চিগাৰেট খোৱা নাছিল....।\nএক্সেলেন্ট মাই লৰ্ড.... টুচি গ্ৰেট হ'... অৰুপ বৰবৰা ... নামটো শুনা শুনা যেন লাগে... এই মানুহজন এসময়ত পি চি জি বোলা মহৎ (!) অনুস্থান এটাৰ সৈতে ওতঃপ্ৰোটভাৱে জড়িত হৈ থকা নাছিল নে ? হয় হয় ... এজন নাবালক (বা সাবালক বা বৃদ্ধ) ল'ৰাই মুকলিকৈ ৰাজহুৱা স্থানত চিগাৰেট,ধপাত বা আন ৰাগীয়াল বস্তু সেৱন কৰাটো আইন মতে দণ্ডনীয় সেই সাধাৰণ কথাটো নিশ্চয় বৰবৰা ডাঙৰীয়াই জানে; আৰু সেয়ে তেওঁ প্ৰ্থমতে 'ধৰি লৈ' পিছত নাইখোৱা বুলিও কৈছে....!! কোনোবা নাবালক সাবালকে ৰাস্তাত থিয় হৈ মদ চিগাৰেট খাই থাকক...খাই উদ্ভণ্ডালী কৰক, 'বেহুদা' অশ্লীল মাত মাতি ছোৱালীক বোৱাৰিক জোকাওক, তাত আপোনাৰ মাত মাতিবৰ কি অধিকাৰ আছে?!! হুহ ... বেটা, গায়্ক হবলৈ আহিছে ...'মই' কোন চিনি পোৱা নাই... উকিল চে তক্কৰ ??\nমুঠতে বিন্দাচ যি কৰিবৰ মন আছে কৰক... আৰু মাজে মাজে আমাকো এক ৰসাল অমোদজনক 'থিম' দিয়্ক ... বিন্দাচ আলোচনা বিলোচনা কৰিবলৈ ... বিন্দাচ বলেতো একদম বিন্দাচ ....\n# সুৰজিত নেওগ - ২ জুলাই ২০১৩, গুৱাহাটী\nতন্দুৰি চিকেন আৰু তন্দুৰৰ জুই, ফটিকাপানী, শান্তি, ...\nব্রিটিচ স্বাস্থ্যমন্ত্রী বনাম খাৰখোৱা মন্ত্রী ... ...


ভূতে ধৰা বা পচেচ কৰা কি! Indian paranormal society ৰ gaurav tiwari ৰ এটা গল্প | Jonak axom\nভূতে ধৰা বা পচেচ কৰা কি! Indian paranormal society ৰ gaurav tiwari ৰ এটা গল্প\nভূতে ধৰা বা পচেচ কৰা কি! Indian paranormal society ৰ gaurav tiwari ৰ এটা গল্প "মই সকলোকে মাৰি পেলাম যিয়ে মোৰ ৰাষ্টাত বাধা দিয়ে...\n"মই সকলোকে মাৰি পেলাম যিয়ে মোৰ ৰাষ্টাত বাধা দিয়ে ", ছোৱালী জনীয়ে মতা মানুহৰ কণ্ঠ উলিয়াই চিঞৰি আছিল। হাত ভৰি ৰচীৰে সৈতে তাইক বিচনাত বান্ধি থোৱা হৈছে। চাৰিওফালে থকা মানুহবোৰে চিন্তামগ্ন আৰু ভয়াৰ্ত চকুৰে তাইৰ কথাবোৰ শুনি আছে। মাকজনীয়ে কাষত বহি কপা কপা মাতেৰে 'বজৰং বান' আওৰাই আছে যাতে ছোৱালীজনী নৰ্মেল অবস্থালৈ আহে।\n"মই এই ছোৱালীজনী মোৰ লগত লৈ যাম আৰু সেই মানুহবোৰকো মাৰিম যিয়ে মোক বাধা দিবলৈ আহিব। ", তাই আকৌ ভয়লগা কন্ঠেৰে চিঞৰি উঠিল।\nমই তাইৰ মাক দেউতাকক সুধিলো বিষয়টো কি ..\n"তাইক ভূতে ধৰিছে। ", তাইৰ দেউতাকে মোৰ কাণত ফুচফুচাই কলে। মোৰ লগত কৰিবলগীয়া একো বিশেষ নাছিল যিহেতু মই পচেচনক উন্মাদগ্ৰস্ত পৰিঘটনা বুলি মানিছিলো।\nমোক তালৈ তাইৰ ভায়েকে মাতি পঠিয়াইছিল কিয়নো তেও জানিছিল মই কেইবা বছৰ ধৰি Paranormal Investigations হিচাপে কাম কৰি আছো। মই বহুতো হান্টেড লকেচনবোৰত গৈছো। ভূতৰ ওপৰত বৈজ্ঞানিক সাৰঞ্জামৰে ৰিচাৰ্ছ কৰিছো কিন্তু এয়া প্ৰথম অভিজ্ঞতা যত মই ভূতৰ দ্বাৰা পেচচড হোৱা মানুহ দেখিছো।\nতাইৰ মুখখন শেতাঁ পৰি গৈছে, চকুকেইটা গাতত সোমাই পৰিছে। মুখমণ্ডলত কিচু ভয়াৰ্ত অভিব্যক্তি প্ৰকাশ পাইছে।\nৰচীবোৰ ছিঙি ওলাই আহিবলৈ তাই চেষ্টা কৰি আছিল। মই কাষলৈ গলো। তাই আকৌ চিঞৰিলে। " মই তোক মাৰি পেলাম জাৰজ "..\nএকমাত্ৰ কামটো যিটো মই কৰিব পৰা আছিলো সেয়া হল হাহি। মই যেতিয়া হাহি মাৰি তাইৰ চকুলৈ চালো তাই সম্পূৰ্ণ লৰাৰ মাতেৰে চিঞৰিলে,.. "মই তোক মাৰি পেলাম। মাক*****... ইয়াৰ পৰা ওলাই যা। মই জানো তই কিয় ইয়ালৈ আহিছ। বাহিৰ হ নহলে তোৰ পৰিয়ালটোকো মই ধংস কৰিম। ”, এই কথাবোৰ এনেকুৱা আছিল যিবোৰ শুনি যিকোনোৱে ভয়ত পেন্টত প্ৰস্ৰাৱ কৰিব। এইবোৰ কি হৈছে বুলি মই নিজে বিস্মিত হৈ পৰিলো।\nমই মৰমেৰে তাইৰ মুৰটো চুই কলো, "কোন তুমি আৰু কিয় এই ছোৱালীজনীৰ তাত আছা ?"\n"মই অজিত, এই ছোৱালীজনী মোৰ সৈতে নিম ”, তাই বিচনাত মুৰটো আচোৰ মাৰি উত্তৰ দিলে .\nমই তাইৰ মুৰটো বিচনাত হেচি ধৰি তাইৰ চকুলৈ নিবন্ধ দৃষ্টিৰে চাই কলো, , "মই গৌৰব . ইয়ালৈ তোমাক সহায় কৰিবলৈ আহিছো। মই স্পিৰিটৰ বিষয়ে শিকি আছো আৰু সিহঁতক সহায় কৰাৰ চেষ্টা কৰো।তোমাক মই কেনেকৈ সহায় কৰিব পাৰো। ?"\n"মই এগিলাচ তেজ খাব বিছাৰো”, তাই কলে .\nকথাটো শুনি তাইৰ মাকে হাওৰাৱে কান্দিবলৈ আৰম্ভ কৰিলে.মই সকলোকে মাকক ৰুমটোৰ বাহিৰলৈ নিবলৈ কলো। .\nমই পুনৰাই কলো , "স্পিৰিটে কেতিয়াও তেজ নাখায়। যদি তুমি সঁচাকৈ স্পিৰিট তেন্তে কোৱা অজিতৰ বিষয়ে তুমি কি জানা? "\nকিন্তু তাই আছিল আকোৰগোঁজ। তাইক এগিলাচ তেজৰ খাবলৈ দিয়াৰ পিছত হে কিবা উত্তৰ দিম বুলি কৈছিল। .\nকোনো প্ৰকাৰে মই তাইক সৈমান কৰিব নোৱাৰিলো। I মই তাইৰ দেউতাকক বাহিৰলৈ মাতি আনিলো আৰু কথা পাতিবলৈ আৰম্ভ কৰিলো। তেও যিবোৰ কথা কলে সেইবোৰে মোৰ মনত এটা ধুনীয়া আইডিয়াৰ সৃষ্টি কৰিলে। মই ৰুমটোত থকা সকলোকে বাহিৰলৈ ওলাই আহিবলৈ কলো। মই অকলে ৰুমটোলৈ গলো আৰু মোৰ লেপটপটোত এটা হিপ্নোটিক মিউজিক প্লে কৰিলো।\nমই লঘু শব্দৰে তাইক কলো, "অজিত মই জানো তুমি এই ছোৱালীজনীক বহুত ভালপোৱা। নহয়নে বাৰু?"\nতাই কান্দিবলৈ ধৰিলে আৰু লগে লগে চিঞৰি উঠিল। , "মই ছোৱালীজনীক ভাল পাইছিলো আৰু তাইয়েই মোৰ মৃত্যুৰ কাৰণ। সেয়ে মই তাইক মোৰ লগত লৈ যাম। মই তাই মৰাটো বিছাৰো। "\nমই তাইৰ মুৰত মৰমেৰে হাত বুলালো আৰু কলো , "মই জানো কি হৈছিল। কিন্তু প্ৰেম চিৰযুগমীয়া। সি যেতিয়া তোমাক প্ৰত্যাখান কৰিছিল তুমিয়েই তো নিজে চুইচাইড কৰিছিলা। যদি তুমি সচাকৈয়ে ভালপোৱা তুমি অপেক্ষা কৰিলাহেতেন। তুমি তাইক তোমাৰ ভালপোৱা প্ৰমাণ দিয়া উচিত আছিল . ."\nতাই হাত ভৰি লৰচৰ কৰি ৰচীবোৰ চিগিবলৈ চেষ্টা কৰিলে। মই আকৌ কলো," শান্ত হোৱা। মই তোমাক সহায় কৰিবলৈ আহিছো। যদি তুমি ছোৱালীজনীক ভালপোৱা তেন্তে তুমি গুচি যোৱা যত তুমি আগতে আছিলা। ভালপোৱা সেয়াই যিয়ে তেওঁৰ আপোনজন সুখত থকাটো চাব পাৰে। নিজৰ সুখৰ বাবে প্ৰিয়জনক কষ্ট দিয়াটো ভালপোৱা নহয়।"\nমই দেখিছিলো তাইৰ চকুৰে চকুপানী বৈ আহিছে। মোৰ কথাবোৰে কামত দিছিল বাবে সুখী হৈছিলো। I\n"মই জানো অজিত, তুমি এজন ভাল লৰা আছিলা আৰু এটা সময়ত এই ছোৱালীজনীক তুমি নিজৰ জীৱনটোতকৈয়ো বেছি ভাল পাইছিলা। কিন্তু তোমাৰ এতিয়া কি হল? তুমি তাইক নৰকৰ দৰে যন্ত্ৰণা দি আছা আৰু মাৰিবলৈ খোজা। তোমাৰ অনুতাপ হোৱা নাইনে মনত?"\nতাই চকুটো মুদি দিলে\n"তুমি যত আছিলা তালৈ যোৱা অজিত। এই ছোৱালীজনী সুখী হব যদি তুমি তাইক ভাল পোৱা। যোৱা তুমি".\nতুমি এটা পোহৰৰ সুৰংগ দেখিছা নে যিয়ে তোমাক মাতি আছে ? সেয়া তোমাৰ মুক্তিৰ পথ। গুচি যোৱা অজিত . যেতিয়া এই মিউজিক বন্ধ হব তুমি বহু দুৰলৈ গুচি যাবা আৰু তাতেই তোমাৰ শান্তি আছে। ছোৱালীজনী জীৱনত সুখী হোৱাৰ অধিকাৰ আছে যিহেতু তুমি তাইক ভালপোৱা। ."\nতাই শান্ত হৈ পৰিল। আৰু যেতিয়া মিউজিক বন্ধ হল তাই চকুটো মেলিলে আৰু সেহাই সেহাই কলে," মা.... পানী.... "\nমই সুখী হৈছিলো যে অজিতৰ ভূতটোৱে তাইক এৰি গুচি গৈছে। মোৰ হিপ্নোটিক বাক্যবোৰে কামত দিছিল।\nমই তাইৰ মাক দেউতাকক ইয়াৰ পিছত তাইক মেডিকেল চেকআপ কৰিবলৈ পৰামৰ্শ দিলো।\nকিন্তু এই কথাবোৰে মোক ভাবিবলৈ বাধ্য কৰিলে সকলো পচেচনত নিজৰ মনৰ অনুশোচনাৰ বা ভয়ে যিয়ে আমাৰ অৱচেতন মনটোৰ ওপৰত অধিকাৰ কৰে। "\nএই ছোৱালীজনীৰ ক্ষেত্ৰত হৈ যোৱা অতীতৰ ঘটনাৰ অনুতাপ আৰু ভয়ে তাইক মনটোক গ্ৰাস কৰি পেলাইছিল .\nতাইৰ দেউতাকে মোক কৈছিল যে ৮ বছৰ আগেয়ে , তাইৰ ক্লাছমেট এজন, যাৰ নাম আছিল 'অজিত ' তাইক প্ৰপোজ কৰিছিল। .যেতিয়া তাই প্ৰত্যাখ্যান কৰিলে সি বিহ খালে আৰু মৰিল।\nতাই হয়তো তাৰ বিষয়ে ভাবিবলৈ ধৰিলে যিয়ে তাইৰ মনত অজিতৰ ভূতটোৱে তাইক পেচেচ কৰাৰ ভয় এটাক জন্ম দিলে। যেতিয়া সময় আহিল তাইৰ দুৰ্বল অৱচেতন মনটোৱে তাইৰ মনটো লৈ ললে আৰু তাইক পচেচ কৰাৰ অনুভৱ দেখুৱালে।\nমই বিশ্বাস কৰো যে ভূতে ধৰা বা পচেচন নিজে তৈয়াৰ কৰা এটা বস্তু।\nসাধাৰণ মানুহ হিচাপে আপুনি মই সকলো পচেচ হব পাৰো যদিহে আমি আমাক নিজৰ ওপৰত বিশ্বাস নাথাকে। ভূতেই একমাত্ৰ মানুহক পচেচ নকৰে। মানুহেও কৰে।\nউদাহৰণস্বৰূপে আপুনি এটা কথা মন কৰিবচোন, এজন লৰাই পাগলৰ দৰে গভীৰ ভাবে এজনী ছোৱালীক ভাল পায়?\nসেই লৰাজনে ছোৱালীজনীৰ দ্বাৰা বশীভুত বা পেচেচ হোৱা নাই নে?\nআমি মাত্ৰ পচেচ হোৱাটো বন্ধ কৰিব পাৰো যদি নিজে নিজক পচেচ কৰো। আৰু বিশ্বাস কৰো আমি কোন?\nলিখাঃ Gaurav Tiwari, January ২০১০\n(ইণ্ডিয়ান পেৰানৰ্মেল চোছাইটি)\nভাবানুবাদ স্বপ্ননীল আকাশ\n(Paranormal society of assam)\nJonak axom : ভূতে ধৰা বা পচেচ কৰা কি! Indian paranormal society ৰ gaurav tiwari ৰ এটা গল্প